Theluge agu dhahvumun STO ge aamdhanee 20% dhahvehjje\nތެލުގެ އަގު ދަށްވުމުން އެސްޓީއޯގެ އާމްދަނީ 20 ޕަސެންޓް ދަށްވެއްޖެ\nތެލުގެ އާމްދަނީ 33 ޕަސެންޓް ވަނީ ދަށްވެފައި\nއެސްޓީއޯގެ ސާފު ފައިދާއަށް ވެސް އަސަރު ކުރި\nއާމްދަނީ އަށް ލިބުނީ 7.3 ބިލިއަން ރުފިޔާ\nދުނިޔޭގެ ބާޒާރުގައި ތެލުގެ އަގު ދަށަށް ދިއުމުގެ ސަބަބުން އެސްޓީއޯ ގްރޫޕަށް މިދިޔަ އަހަރު ލިބުނު އާމްދަނީ 20.3 ޕަސެންޓް ދަށްވެއްޖެ އެވެ.\nއެސްޓީއޯގެ މިދިޔަ އަހަރުގެ މާލީ ހިސާބުތައް ދައްކާ ގޮތުން އެސްޓީއޯ ގްރޫޕަށް މިދިޔަ އަހަރު ލިބިފައިވަނީ 7.3 ބިލިއަން ރުފިޔާ އެވެ. ނަމަވެސް އޭގެކުރީ އަހަރު ލިބިފައިވަނީ 9.1 ބިލިއަން ރުފިޔާ އެވެ. މިއީ 20.3 ޕަސެންޓް ދަށް އަދަދެކެވެ.\nއެސްޓީއޯގެ ގްރޫޕް ވިޔަފާރީގެ ތެރޭގައި އެންމެ ބޮޑު އާމްދަނީއެއް ލިބެނީ ރާއްޖެއަށް ތެޔޮ އެތެރެ ކޮށްގެންނެވެ. އެ ކުންފުނީގެ ވިޔަފާރީގެ 66.4 ޕަސެންޓް ހިއްސާކުރާ ތެލުގެ ވިޔަފާރިން މިދިޔަ އަހަރު 4.8 ބިލިއަން ރުފިޔާގެ އާމްދަނީއެއް ލިބިފައިވެ އެވެ. ނަމަވެސް އޭގެކުރީ އަހަރު ލިބިފައިވަނީ 7.2 ބިލިއަން ރުފިޔާ އެވެ. ތެލުގެ އަގު ދަށްވުމުގެ ސަބަބުން އެސްޓޯއަށް ތެލުން ކުރިން ލިބެމުން އައި އާމްދަނީ ވަނީ 33 ޕަސެންޓް ދަށަށް ގޮސްފަ އެވެ.\nއާމްދަނީ ރިޕޯޓުތައް ދައްކާ ގޮތުން މިދިޔަ އަހަރު އެސްޓީއޯ ގްރޫޕަށް ސާފު ފައިދާގެ ގޮތުގައި ލިބިފައިވަނީ 520 މިލިއަން ރުފިޔާ އެވެ. ނަމަވެސް އޭގެ ކުރީ އަހަރު ސާފު ފައިދާގެ ގޮތުގައި 573 މިލިއަން ރުފިޔާ ލިބިފައިވެ އެވެ.\nއެސްޓީއޯގެ މައިގަނޑު ވިޔަފާރިއަށް ބަލާއިރު ކާނާގެ ބާވަތްތަކުން އާމްދަނީގެ ގޮތުގައި 514 މިލިއަން ރުފިޔާ ލިބިފައިވެ އެވެ. އަދި ކޮންސްޓްރަކްޝަން މެޓީރިއަލްގެ ވިޔަފާރިން 189 މިލިއަން ރުފިޔާ ލިބިފައިވާއިރު، އިލެކްޓްރޯނިކް ވިއްކާ ހޯމް އިމްޕްރޫވްމަންޓުގެ ވިޔަފާރިން 292 މިލިއަން ރުފިޔާ އަދި ރާއްޖެއަށް ބޭހާއި ސިއްހީ ސާމާނު އެތެރެކޮށްގެން 731 މިލިއަން ރުފިޔާ ލިބިފައިވެ އެވެ.


Disney mask vikkaigen million dollaru hadhiyaakuranee | Mihaaru\nލައިފްސްޓައިލް / ޑިޒްނީ\nޑިޒްނީގެ ބްލޮގްގައި އާންމުކޮށްފައިވާ ބަޔާނެއްގައި ބުނި ގޮތުގައި މާސްކް ވިއްކައިގެން ލިބޭ ފައިސާ ހަދިޔާކުރާނީ މެޑްޝެއާއަށެވެ. އެ ޖަމިއްޔާ އަކީ ހޮސްޕިޓަލްތަކަށް ބޭނުންވާ މެޑިކަލް ސާމާނު އުފައްދައި އިންސާނިއްޔަތަށްޓަކައި ހިލޭ ފޯރުކޮށްދޭ ޖަމާއަތެކެވެ..\nމާސްކް ވިއްކައިގެން ލިބޭ ފައިސާގެ އިތުރުން ކޮރޯނާވައިރަހުން ކުޑަކުދިން ރައްކާތެރިކުރުމަށް އެހީވުމުގެ ގޮތުން މެޑްޝެއާ މެދުވެރިކޮށް ބެހުމަށް އެއް މިލިއަން މާސްކް ވެސް ހަދިޔާކުރާނެ ކަމަށް ޑިޒްނީން ބުންޏެވެ.\nއެ މާސްކްތައް ބަހާނީ މާސްކް ލިބުމުގެ ދަތިކަން ކުރިމަތިވެފައިވާ ތަނަވަސްކަން ކުޑަ އާއިލާތަކަށް އިސްކަންދީގެންނެވެ.\nޑިޒްނީން އުފައްދާ ފޮތި މާސްކަށް އެމެރިކާގެ ސެންޓަ ފޯ ޑިޒީސް ކޮންޓްރޯލް (ސީޑީސީ) އިޖް ހުއްދަ ވެސް ދީފައިވާ އިރު، މާކްސް ޑިޒްނީގެ އޮންލައިން ފިހާރަ އިން ވިއްކަން ފަށާނީ އަންނަ ޖުލައި މަހުގެ 15 ވަނަ ދުވަވަހުން ފެށިގެންނެވެ.\nޑިޒްނީގެ މާސްކް ޕެކްތަކުގައި އެކި ސައިޒްގެ ހަތަރު މާސްކް އޮންނާނެ އެވެ. ޕެކެއް ވިއްކާނީ 19.99 ޑޮލަރަށެވެ. މިހާރު ވެސް ވަނީ މި މާސްކްގެ ޕްރި-އޯޑަރަށް ހުޅުވާލައިފަ އެވެ.\nޑިޒްނީން އުފައްދާ މާސްކްގައި ޑިޒްނީ ސްޓޫޑިއޯސް އާއި ޕިކްޒާ އާއި މާވެލް އާއި ސްޓޯ ވޯސްގެ ފިލްމުތަކުން ފެންނަ ކެރެކްޓާތައް ސިފަކޮށްދޭނެ އެވެ. އޭގެ ތެރޭގައި މިކީ މައުސް، މިނީ މައުސް، އަނާ އާއި އެލްޒާ، ވުޑީ އާއި ބަޒް ލައިޓްއިޔާ، އެވެންޖާޒް އަދި ބޭބީ ޔޯޑާ ފަދަ އެތައް ކެރެކްޓާއެއް ހިމެނޭނެ އެވެ.\nޑިޒްނީން ބުނީ ޖުލައި މަހުގެ ތެރޭގައި މާސްކް ވިއްކަން ފެށުމާ އެކު ސެޕްޓެމްބަރު މަހުގެ ނިޔަލަށް މާސްކް ވިއްކައިގެން މިލިއަނެއްހާ ޑޮލަރު ލިބޭނެ އެވެ. އަދި އެ ހުރިހާ ފައިސާއެއް ހަދިޔާކުރާނި މެޑްޝެއާއަށެވެ.\nފޭސް މާސްކް ޗެރިޓީ ޑިޒްނީ އެމެރިކާ


Kanneli masveringe kanneli beynun | Masverin Media\nކަންނެލި މަސްވެރިންގެ ކަންނެލި ބޭނުން\nކަންނެލި ބޭނުމަކީ ވަރަށް ޝައުގުވެރިކަމެކެވެ. އެހެނަސް ވަރުބަލިވާ މަސައްކަތެއްވެސް މެއެވެ. ދޯނި މަސްއައިނު ތެރެއަށް ވަނުމަށްފަހު އަރާމްކޮށްލަން ލިބޭ ވަގުތުކޮޅު ވަރަށް މަދުވާނެއެވެ. އެންމެންވެސް ތިބެންޖެހޭނީ ކޮޅަށް، އެއްބައި މީހުން ކަންވާރުގައި ހިފަހައްޓައިގެން، އަނެއްބައި މީހުން ދާވަނި ހިފައިގެން ނޫނީ ކޮންމެވެސް އެހެން މަސައްކަތެއްގައި އެހީތެރިވެދިނުމަށެވެ.\nކަންނެއްޔެއް ބުޅީގައި އެޅުމަށްފަހު ތިލަކުރަން ވަރަށް ގިނައިރު ނަގައެވެ. ބައެއް ފަހަރު ނަސީބު ތަންދިމާކުރާ ގޮތުން ވަރަށް އަވަހަށްވެސް ކަންނެލި ތިލަކޮށްލެވިދާނެއެވެ. ގިނަ ފަހަރަށް ކަންނެލި ތިލަކުރުމުގައި ލަސްވަނީ ކަންނެލި އައިނުގެ ދެރަކަމުން، ބޭނުން ކުރަންޖެހޭ ކަންވާރުގެ ސައިޒް ހިމަވީމައެވެ. ބައެއްހަފަރު ކަންނެލި މަސްވެއިން60 ރާތަލު ނުވަތަ އެއަށްވުރެ ހިމަ ކަންވާރެއްގައިވެސް ކަންނެލި ބާނަން ޖެހިދާނެއެވެ. 80 ކިލޯ ނުވަތަ 90 ކިލޯގެ ކަންނެއްޔެއް އެހާ ހިމަ ކަންވާރެއްގައި ބޭނުމަކީ ވަރަށް ކެތްތެރިކަން އިސްކުރަން ޖެހޭ ކަމެކެވެ. ބައެއް ފަހަރު ގަޑިއިރަކަށް ވުރެ ގިނައިރު ކަންނެއްޔެއް ބޭނުމަށް 2-3 ފަޅުވެރިން ޚާއްސަވެގެން ތިބޭނެއެވެ.\nކަންނެލި ބުޅީގައި އެޅުމަށްފަހު އަބަދުވެސް މަދުވެގެން2ފަޅުވެރިން ކަންވާރަށް ޚާއްސަވެގެން ތިބޭނެއެވެ. އިސްވެ ކަންވާރުގައި ހިފައިގެން ހުންނަ މަސްވެރިއާ އަކީ ގޮތްނިންމާ ނުވަތަ ކޮންޓްރޯލް އޮންން މީހާއެވެ. ދެވަނައަށް ކަންވާރުގައި ހިފަހައްޓައިގެން ހުންނަ މަސްވެރިއާ އާންމުކޮށް ބަލާނީ މާގަދައަށް ކަންވާރަށް ބާރުނުކޮށް އެއްވަރެއްގައި ހިފަހެއްޓުމަށެވެ.\nއިހު ޒަމާނުގައި ހިކިމަހާއި ވަޅޯމަސް ތައްޔާރުކުރިގޮތް\nއޮއިވާލި ކަނދުފަތިތަކުގެ ލިސްޓް\nކަޅުބިލަމަހުގެ މަސްވެރިކަމަށް ބޭނުންކުރާ އެން\nކަނޑުމަހުގެ މެނޭޖްމަންޓް ޕްލޭންގެ6ވަނަ ބާބު: ޓޫނާ އެޑްވައިޒަރީ ކޮމިޓީ\nވައިފުޅި އަޅައިގެން އެންދެމުން\nމަސްވެރިކަމުގައި ބޭނުންކުރާ އާލާތްތައް: އެންދަމާ ދާ


Thi Soora Noon -12 | Vaahaka ތި ސޫރަ ނޫން – 12 – Vaahaka\n1k 1 0\tJanuary 8, 2022\n* ނަވާލް ގޮސް މިއަލްގެ ކުރިމަތީގައި ކުޑަކަކޫ ޖަހާލައިގެން އިށީނެވެ. "މިއަލް..." ނަވާލް އޭނާއަށް ނަމުން ގޮވާލުމުން ހައިރާންވެފައި މިއަލް ބަލާލިއެވެ. "މީހަކާއި އިންނަން ތައްޔާރުވޭ..." ނަވާލް ދެން ބުނެލި ޖުމްލައިން މިއަލްއަށް އެސްފިޔަ ޖަހާލަންވެސް ނޭނގިފައި އިނދެވުނެވެ. *\nފެންބޯން އިން ޔައުލާންވެސް ލޮލުގެ ހިމަކޮޅުން ނަވާލްގެ މޫނަށް ބަލާލީ ސުވާލުގެ ނަޒަރުންނެވެ. ކިއަނާގެ އަނގަ ނުހަނު ބޮޑަށް ހުޅުވުނެވެ.\nއަޑުއަހަން ހުރި ރީއަލްގެ ހިނިގަނޑު ދިޔައީ ފަޅައިގެންނެވެ. އެހެން އެންމެން ހައިރާންވެފައި ތިބިއިރު ރީއަލް އެޔެއް މިޔެއް ނުބަލާ ހުރެގެން ހަމަ ހެނީއެވެ. ބިނދިބިނދިފައި ހެމުން ދިޔައިރު ރީއަލްގެ ގާތަށް ނޭވާވެސް ނާދެއެވެ. "ހަމަ ހުވާ މިބުނީ ހީވަނީ ނައިންޓީސްގެ ފިލްމެއްގެ ތެރޭގައި އުޅެވުނުހެން ދެންމެ.. ބައްޕަ ހާދަމޮޅޭ... އެކްޓް ކުރަން ނުދިޔައީ ކީއްވެގެން..؟" ހީ ނިމުނުހާ އަވަހަކަށް ރީއަލް އެއްސެވެ. "ބައްޕަ މިކުރަނީ ސަމާސާއެއް ނޫނޭ.." ނަވާލް ތަންކޮޅެއް ހަރުކަށި ރާގަކަށް ބުނެލިއެވެ. ރީއަލްގެ ދުލުގައި ތަޅެއް އެޅުވުނު ކަހަލައެވެ. އިތުރަށް އެންމެ ބަހެއް ވެސް ރީއަލްގެ އަނގައަކުން ބޭރެއް ނުވިއެވެ. ކިއަނާ ޖަހާފައިވާ ބުދެއްހެން އަދިވެސް ހުއްޓެވެ. "އާނާ.. އާދެބަލަ.. އެއްޗެއް ދައްކަން.." އާއިލީ ކަމެއްހެން ހީވެގެން ޔައުލާން ކިއަނާގެ އަތުގައި ހިފާ ބޭރަށް ނުކުންނަން ދިޔައެވެ. ނަމަވެސް ކިއަނާ ދޮރުމަތީގައި ވެގެން އުޅޭ ގޮތް އަޑު އަހަންވެގެން މަޑުކުރިއެވެ.\n"ބައްޕާ.." މިއަލްއަށް ގޮވާލެވުނެވެ. ނަވާލް އެހެން ބުނީ ސަމާސާއަކަށް ނޫން ހެއްޔެވެ.؟ އޭނާއަށް ނަވާރަ އަހަރުވެސް އަދި ނުވެއެވެ. "ދަރިފުޅަށް ކަމުދާ ކުއްޖަކު މިހާރު އެބަހުރިތަ..؟" ނަވާލް އެވާހަކަ ހުއްޓާލަން ނޫޅުމުން މިއަލްއަށް ބުނާނެ އެއްޗެއް ނޭނގުނެވެ. "ނޫނީ ބައްޕޕަ ދައްކާ މީހަކާއި ދަރިފުޅު ކައިވެނި ކުރާނަންތަ..؟" ނަވާލް ވާހަކަ ގެންދިޔައީ ކުރިއަށެވެ. ރީއަލްގެ މޫނުމަތިން ހިނިތުންވުން ފަނޑުވިއެވެ. "ބައްޕާ އަޅުގަނޑު....." ޖުމްލަ ކުރިއަށް ގެންދަން މިއަލްއަކަށް ނޭނގުނެވެ. "ބައްޕާ..." ހިތްހަމަނުޖެހޭފަދަ ރާގެއްގައި ރީއަލް ބުނެލައިފިއެވެ. މިއަލްގެ މޫނުމަތިން އެކަނިވެސް އުނދަގޫވެފައިވާ ވަރު ދައްކައިދޭތީއެވެ. "އަޅުގަނޑު......." "އެލް ބޭނުންވަނީ ކޯހެއް ހަދާށޯ ބޭބޭ.." ކިއަނާގެ އަޑަށް ތިން މީހުންވެސް ފަހަތް ބަލާލިއެވެ. ކިއަނާ އެހެން ބުނެ ދޮގު ހެދީވެސް މިއަލް ކައިވެންޏެއް ކުރަން ބޭނުން ނުވާނެކަން އެނގޭތީއެވެ.\n"އެއީ ތެދެއްތަ ދަރިފުޅާ..؟" އެތައްހާސް ކުލަވަރެއް އަރާ ފައިބަމުން ދިޔަ މިއަލްގެ މޫނަށް ބަލާލާފައި ނަވާލް އެއްސެވެ. "ލަ.. ލައްބަ.." ބުނަން ނުބުނަން އުޅޭފަދަ ގޮތަކަށް މިއަލް ބުނެލިއެވެ. "އެހެންދޯ އެންމެ ރަނގަޅު.. ބައްޕަ ގޮތެއް ނިންމާނަން.. ކޮން ކޯހެއް ހަދަންތަ ދަރިފުޅު ބޭނުންވަނީ..؟" ނަވާލް އެއްސެވެ. "އަމްމް.. ޔޫ ނޯ... އެލް ބޭނުމީ... ނަރުހަކަށް ވާން.." ދޫއޮޅިގެން މިއަލްއަށް ބުނެވުނީ މިޔުޒިކަށް ފަހު އޭނާ އެންމެ ޝައުގުވެރިވާ ކަމެވެ. އެހެން މީހހުންނަށް އަޅާލާ އުޅޭ ކުއްޖެއް ކަމުން މިއަލް ޝައުގުވެރިވީ އެ ދާއިރާއަށެވެ. "އެކްސެލެންޓް..." ނަވާލް ހީނލިއެވެ. "އެހެންވީމައި.. ޖެހޭނީ އެހެން ރަށަކަށް ދާން ދޯ..؟" ނަވާލް އެހެން ބުނެލުމުން ރީއަލް އާއި މިއަލްގެ ނަޒަރުވެސް ނަވާލްގެ މޫނަށް ހުއްޓުނެވެ. "ނަވާޒު ބޭބެ ކައިރިއަށްދޯ ދާނީ...؟" ނަވާލް ދެން ބުނެލީ މިއަލް ހީވެސް ނުކޮށްހުރި ޖުމްލައެކެވެ.\nނަވާޒަކީ ނަވާލްގެ ބޭބެއެވެ. ސަފީނާގެ ދޮށީ ދަރިއެވެ. މިއަލްއަށް އެނގިފައިވާ ގޮތުންނަމަ ނަވާލާއި ނަވާޒު ވަނީ މިޝްލާ ދިޔުމަށްފަހު ކޮންމެވެސް މައްސަލައަކާއި ހުރެ ނަވާލާއި ކޮންމެވެސް ވަރަކަށް ގުޅުން ކަނޑާލާފައެވެ. އަސްލު މައްސަލައަކީ ކޮބައިކަމެއް ނަވާޒާއި ނަވާލު ނޫން މީހަކަށް އަދި އެނގިފައެއް ނުވެއެވެ. އެދުވަހަށް ފަހު ނަވާޒް މިއަލް އަދި ރީއަލްއަށް މަދުމަދުން ނަމަވެސް ހަދިޔާ ފޮނުވާ އުޅެއެވެ. އަނެއްހެން ގުޅުމެއް ނެތެވެ.\n"އެންމެ ރަނގަޅު.." މިއަލް ވަރަށް ވިސްނާފައި ޖަވާބެއް ދިނެވެ. ކުރިމަތީ ނިއުޅިގެން މިދިޔަ ޑްރާމާ ބަލަން ޔައުލާނަށް ހުރެވުނީ ހައިރާންވެފައެވެ. އަނެއްކޮޅުން ރީއަލް ހުރީ ހައިރާންވވެގެން ގޮސް އަނެއް އަތަށް އަޅާވަރުވެފައެވެ. "ހަފްތާއެއް ނޫނީ ދެހަފްތާއެއް ތެރޭގައި އެ ރަށަށް ދާ އިންތިޒާމުތައް ބައްޕަ ހަމަޖައްސާނަން.. އެލް އާއި ބައްޕަ ދާނީ އެކީގައި.." ނަވާލް ނިންމިއެވެ. "އެކަމް ދޮންބެއޯ..؟" މިއަލް އެހެން އަހާލީ ނުގޮސް ވާނެ އެންމެ ސަބަބެއްވެސް ފެނޭތޯއެވެ. "ދޮންބެގެ ކެއުމުގެ އިންތިޒާމުތައް ދޯ..؟ ކިއަނާވެސް އެހުރީނު..؟" ނަވާލް ބުނެލިއެވެ. މިއަލްއަށް ބޯ ކަހާލެވުނެވެ. "އޯކޭ.." މިއަލް އިތުރު އެއްޗެއް ނުބުނެ ކޮޓަރިއަށް ވަނެވެ.\nނަވާލް ޖޯލީގައި އިށީނެވެ. ނަވާލް އެހާވަރުން މިއަލް ރަށުން ފޮނުވާލަން ގަސްތުކުރީ މިޝްލާ އާއި ޒައިހާން އެރަށަށް ބަދަލުވީ ކަމަށް ހިތާއެވެ. މިޝްލާ ދެކެ ވާ ލޯތްބާއި އެއްވަރަކަށް އަންނަ ރުޅިން މިއަލް އާއި މިޝްލާ ބައްދަލު ވުމަކީ ނަވާލް ނޭދޭ އެއްކަމެވެ. އޭނަ އާއި މިޝްލާ އެއްބަސްވެފައިވާ ގޮތަށް ދެމީހުން ބައްދަލު ނުވަން އޮތީ މިހެންނެވެ. "މިޝްލާ ކީއްވެ މިކޮޅަށް އަންނަން ޖެހުނީ..؟ އޭނަ އެދުވަހު ވީ ވައުދާ ހިލާފް ވަނީބާ..؟ ނޫނީ އެއީ އަހަންނަށް ކުރާ ޖެއްސުމެއްބާ..؟ ނޫނީ ހަމަ ރަނގަޅަށް ވެސް މިޝްލާ އަނބުރާ އައީބާ..؟؟" ނަވާލް ހުރީ ދެ ފިކުރެއް މަތީގައެވެ. މިއަލް މީހަކާއި ދެވަން އޭނާ ގަސްތުކުރީ މިޝްލާގެ ހަގީގަތްތައް ކޮންމެވެސް މީހެއްގެ ފަރާތުން ނަމަވެސް މިއަލްއަށް އެނގޭ ދުވަހު މިއަލް އޭނާގެ ކައިރީގައި ނުބަހައްޓާށެވެ. މިއަލް އެދުވަހު ވާނެ ދެރައާއި އަންނާނެހާ ރުޅި ދެކެން ނަވާލަށް ކެތް ނުވާނެކަން އެނގޭތީއެވެ.\nޖެހިގެން އައި ދެ ދުވަސްވެސް ފާއިތުވެގެން ދިޔައީ މިއަލް ވިސްނުމުގެ ތެރޭގައި ގެނބިފައި އޮއްވައެވެ. ޔައުލާން ފުރަން ހަމަޖެހިފައިވަނީ މާދަމާ ކަމަށް ވާތީ އެދުވަހު ހަވީރު ޔައުލާން މިއަލް ގޮވައިގެން ނުކުތީ ދުއްވާލަން ދާށެވެ.\nއަޅި ދަނބުކުލައަކަށް ދާ ގަމީސްކޮޅާއި އެކީގައި މިއަލް ހުރީ ކަޅު ހައިވެއިސްޓެއް ލައިގެންނެވެ. އެ ދިގު އިސްތަށިގަނޑު ވިހުރެން ދޫކޮށްލާފައިވާއިރު އަދިވެސް އެދެލޮލުން ފެންނަނީ ކަންބޮޑުވެފައިވާ އަސަރެކެވެ. އަދިވެސް މިއަލް ނަވާލް ދެއްކި ވާހަކަތަކާއި ދޭތެރޭ ވިސްނާކަން ފަހުމު ކޮށްދެއެވެ. ރަތާއި ކަޅުކުލައިން ފަރުމާ ކޮށްފައިވާ ގަމީހަކާއި ޖިންސެއް ލައިގެން ޔައުލާން ހުރިއިރު ދޭތެރެ ދޭތެރެއިން ސައިކަލުގެ ލޯގަނޑުކޮޅުން މިއަލްގެ މޫނަށް ބަލާލައެވެ. މިއަލްގެ މޫނުން މިލީން ރަމްޒު ކޮށްދޭތީ ނުބަލާ ޔައުލާންއަށް ނުހުރެވެނީއެވެ. "މިތާ މަޑުކުރައްޗޭ އަހަރެން އަންނަންދެން.." ޔައުލާން ސައިކަލު މަޑުކޮށްލާފައި ދިޔައީ މިއަލް ބައިންދާފައެވެ. މާ ގިނައިރު އިންތިޒާރު ކުރާކަށް ނުޖެހުނެވެ. ދެ މެގްނަމް ގަނެގެން ޔައުލާން އައެވެ. "އެލް ޗިއަރ އަޕް.." ޔައުލާން އެދުނެވެ. މިއަލް ޒާތަކަށް ހީނލިއެވެ. ތަފާތު ވާހަކަތައް ދައްކަން މިއަލް އާއި ޔައުލާން ސައިކަލު މަތީގައި އިނެވެ.\nދެމީހުން ގެއަށް ދިޔައިރު ނަވާލް ހުރީ އިންތިޒާރުގައެވެ. "ނަވާޒުބެއަށް ބައްޕަ ގުޅައިފިން.. އެލްއަށް އެގޭގައި ހުރެވޭނެކަމުގެ އިންތިޒާމުތައް ހަމަޖެހިއްޖެ.." ނަވާލް ދަތްޕިލަ ދިލުވާލައިގެން ހުރެ ބުނެލިއެވެ. މިއަލް ހަދިޔާ ކޮށްލީ ފޭކް ހިނިތުންވުމެކެވެ. "މިރޭ މީ އެލްގެ އަތުން ކައްކާ އެންމެ ފަހު ކެއުން މަށަށް ކެވޭނެރޭ ދޯ.." އެރޭ ކާން އަރާފައި ޔައުލާން ބުނެލިއެވެ. މިއަލް ހީނލިއެވެ. ޔައުލާންގެ ހިނިތުންވުން ފަނޑުވިއެވެ. މިއަލް އަދިވެސް އެ ވިސްނަނީ ކިޔަވަން ދިޔުމާއި ބެހޭގޮތުންކަން ޔައުލާންއަށް ވިސްނުނެވެ. މިއަލް އެ ވިސްނުމުން ދުރު ކުރެވޭތޯ ޔައުލާން އެތައް ވާހަކައެއް ދެއްކިއެވެ. ހެއްވާލެވޭތޯ މަސައްކަތް ކުރިއެވެ.\nކައިގެން ޔައުލާން ކޮޓަރިއަށް ދިޔައެވެ. އެއީ މާމަގެ ކޮޓަރި ކަމަށްވާތީ އެތަނނުގައި އޭސީކޮށްފައެއް ނުވެއެވެ. ހޫނުވާވަރުން ޔައުލާން ގަސްތުކުރީ އެނދު ފަންކާ އާއި ވީ ދިމާއަށް ގެންދިޔުމަށެވެ. އެނދުގެ ހެޑްބޯޑާއި ދިމާލުގައި ދެއަތުން ހިފާ ޔައުލާން ގައިހުރި ބާރެއްލާ އެނދު އަނެއް ފަޅިއަށް ކޮއްޕާލިއެވެ. އެނދު ފަންކާ އާއި ގާތަށް ޖައްސާފައި ޔައުލާން ފާޑަކަށް ސްޓްރެޗްކޮށށްލިއެވެ. އަދި ބޮލުގައި އަތް ހިންގާލާފައި ފާޚާނާއަށް ވަންނަން ދާން އުޅެނިކޮށް އޭނާގެ ފިޔަވަޅުތައް ގަނޑުކޮށްލީ ބިންމަތީގައި ފަތް ޖަހާފައި އޮތް ކަރުދާސްގަނޑެވެ. ފާޚާނާއަށް ދާން ޖެހުނު މަތިން ޔައުލާން ހަނދާން ނެތުނީ އެ ބަލަން އުފެދުނު ޝައުގުވެރިކަމެއްގެ ބޮޑުކަމުންނެވެ. ކުޑަކަކޫ ޖަހާލާފައި ޔައުލާން އެ ކަރުދާސްގަނޑު އަތަށް ނެގިއެވެ. އެއީ އެނދުގެ ކޮންމެވެސް ފަޔެއްގެ އަޑިއަށްލާ ފޮރުވާފައިވާ އެއްޗެކެވެ. ޔައުލާން އެ ނިއުޅުވާލިއެވެ. ހީކުރި ގޮތާއި ޚިލާފަށް އެއީ ކަރުދާސްގަނޑެއް ނޫނެވެ. ދުވަސްވީ ފޮޓޯގަނޑެކެވެ. އޭގެން އެއްބައި ނިއުޅުވާލެވުނުތަނާ ފެނުނީ މިއަލްއެވެ. ޔައުލާންއަށް ހިނިތުންވެވުނެވެ. ކުޑަކުޑަ މިއަލް ފެންނަނީ މީހަކު ގެނެސް އޮޅުލައިގަންނަން ބޭނުންވާނެހާ ލޯބިކޮށެވެ. ޔައުލާން ފޮޓޯގެ އަނެއްބައި ހުޅުވާލިއެވެ. ދެން ފެނުނު މމަންޒަރުން ހީވީ ޔައުލާންގެ ލޮލުގެ ގޮބޮޅިގަނޑު ދަމައިގަތްހެންނެވެ. ހިތަށް އެރި ކުއްލި ލޮޅުމުން ސިކުނޑިވެސް ހިނދުކޮޅަކަށް ގަނޑުވިހެން ހީވިއެވެ. ޔައުލާން ހުރީ ފެންނަމުން ދިޔަ މަންޒަރު ގަބޫލު ކުރަން ދަތިވެފައެވެ.\nމިއަލް ހުރީ ވަރަށް އެހެން އަންހެން ކުއްޖެއްގެ ގައިގައި ބައްދާލައިގެން ކަހަލަ ގޮތަކަށެވެ. ފެންނަމުން ދިޔަ ދެ ކުދިންނަށް ބަލާލާފައިވެސް އުމުރުން ކުޑަ ކަން އެނގުމުން އެ ފޮޓޯގަނޑަށް ވަރަށް ދުވަސްވެފައި ވާކަން އަންގައިދިނެވެ. ދެކުދިންވެސް ހުރީ އެއްވައްތަރުން ފިޔާތޮށިކުލައިގެ ހެދުންކޮޅެއް ލައިގެންނެވެ. ޔައުލާން އެންމެ ބޮޑަށް އަޅައިގަތީ އެކަންކަމަކުއެއް ނޫނެވެ. މިއަލް އާއި މިއަލް ބައްދާލައިގެން ހުރި އަންހެން ކުއްޖާއަށެވެ. މިއަލްގެ ސޫރައިގެ ތަތްގަނޑެކޭ އެ އަންހެން ކުއްޖެކޭ ތަފާތެއް ނެތެވެ. އިސްކޮޅުން އެއްވަރެއްވާ މޫނުމަތިން އެއްވެސް ތަފާތެއް ނެތް ދެކުދިންގެ ތަފާތު ކޮށްދޭ ހަމައެކަނި ސިފައަކީ އިސްތަށިގަނޑެވެ. މިއަލްގެ ރާޅުބާނި އިސްތަށިގަނޑުން ޔައުލާންއަށް އެއީ މިއަލްކަން ވަކިކުރަން އެނގުނެވެ. ކަނާތުގައި އިން އަންހެން ކުއްޖާގެ ފަން އިސްތަށިގަނޑު ފެނިފައި ޔައުލާންއަށް ބުމަ ހިއްލާލެވުނެވެ. އެއީ ކޮން ކުއްޖެއް ހެއްޔެވެ.؟ މިއަލްގެ ދައްތައެއް ނުވަތަ ކޮއްކޮއެއް ނުހުންނަކަމަށް މިއަލް ވަނީ އެއްބަސްވެފައެވެ. "އަނެއްކާ..." ޔައުލާންއަށް ކަމެއް ރޭކާލަން ފެށިއެވެ. "މިއީ... މިއީ ލީންތަ..؟" އެހެން ހިތަށް އެރުމާއި އެކީގައި ޔައުލާންގެ ދެތުންފަތް ތުރުތުރު ލައިގަތެވެ. ނިތްކުރިމަތިން ދާތިކިތައް ފާޅުވީއިރު ނޭވާ އަވަސްވިއެވެ. ވަގުތުން ޔައުލާން މިއަލްއަށް ވަރަށް އަވަހަށް އެކޮޓަރިއަށް އައުމަށް އެދި ކުރު މެސެޖެއް ކޮށްލިއެވެ. އެއުޅެނީ މިއަލްގެ ހަޔާތުގެ ހުންގާނު އަނބުރާލެވެންކަން ޔައުލާންއަކަށް ނޭނގެއެވެ.\nއެއްޗެހި ހޫނު ކުރަން ހުރެފައި ޖެހިލުންވެހުރެ މިއަލް ޔައުލާންގެ ކޮޓަރިއަށް ވަނެވެ. އޭރު ޔައުލާން އިނީ އެނދުގައި އެ ފޮޓޯގަނޑަށް ބަލާށެވެ. މިއަލް އައުމާއި އެކީގައި ޔައުލާން އިސްއުފުލާލާފައި އެނދުގައި އިށީންނަން އެދުނެވެ. ޔައުލާންގެ މޫނުން ހީވީ ދިގު އިންތިޒާރެއްގެ ނިމުމަކަށް އައިހެންނެވެ. މިއަލް ހަލުވި ފިޔަވަޅުތަކެއްގައި ގޮސް އިށީނީ ޔައުލާން އެއުޅެނީ މުހިންމު ކަމެއް ވެގެންކަމަށް ހިތް ބުނުމުންނެވެ. "އެލް.. އެލް ބުނީމެއްނޫންތަ ނަވާލްބޭ ފިޔަވާ މިއަލްގެ އާއިލާގައި ބޮޑުބޭބެ އާއި މަންމަ އާއި މާމަ ނުލާ ހުންނަނީ ރީއަލް އެކަންޏޭ..؟" ކުއްލިއަކަށް ޔައުލާން މި އެހި ސުވާލުން ހައިރާންވި ނަމަވެސް މިއަލް ބޯ ޖަހާލިއެވެ. "ދައްތައެއް ކޮއްކޮއެއް ނުހުރޭ..؟" އިންޓަވިއު ކުރާ މީހެއް ފަދައިން ޔައުލާން ދިޔައީ ސުވާލު ކުރަމުންނެވެ. މިއަލް ދެފަރާތަށް ބޯހޫރާލިއެވެ. ޔައުލާން މިދައްކަން އުޅޭ ވާހަކައެއް ނޭނގިގެންނެވެ. "ކިހިނެތްވީތަ..؟ ކަމެއް ހިނގީތަ..؟؟" ނުހުރެވިގެން މިއަލްއަށް އެހުނެވެ. އޭރު މިއަލްގެ ހިތްވެސް ވަނީ އަވަސްވެ ނުތަނަވަސްވެފައެވެ. ޔައުލާން ފުން ނޭވާއެއް ދޫކޮށްލިއެވެ. އަދި މިއަލްގެ އަތަށް އޭނާއަށް ފެނުނު ފޮޓޯގަނޑު ލައިދިނެވެ.\nމިއަލް އެ ފޮޓޯގަނޑަށް ބަލާލިއެވެ. މިއަލްގެ ދެލޯބޮޑުވެގެން ދިޔައީ ބަސްބުނާހާ ކުޑަ ހިނދުކޮޅެއްގެ ތެރޭގައެވެ. ގަބޫލު ނުކުރެވޭ ފަދައަކުން މިއަލް ޔައުލާންގެ މޫނަށް ބަލާލިއެވެ. މިއީ އަސްލެއް ނޫންކަން އަންގައިދިނުމަށް ބުނާފަދަ ބެލުމަކުންނެވެ. "އެލް.. އަހަންނަށް ހީވަނީ އއެލްގެ އެއްމާބަނޑު ދައްތައެއް ހުންނަހެން.." ޔައުލާން ދެން ބުނެލި ޖުމްލައިން މިއަލްގެ މުޅި ދުނިޔެ އެނބުރިގަތްފަދަ އިހުސާސެއް ކުރެވުނެވެ. ޔައުލާން އެ ބުނަނީ ތެދެއް ހެއްޔެވެ.؟ އެ ފޮޓޯގައި އޭނަގެ ގައިގައި ބައްދާލައިގެން އެހުރީ އޭނަ އާއި ގުޅުމެއްވާ ކުއްޖެއް ހެއްޔެވެ.؟ ޖަވާބެއް ނެތް އެތައް ސުވާލެއް މިއަލްގެ ހިތަށް އަރާ ފައިބަމުން ދިޔައެވެ. ތުރުތުރުއަޅާ އަތަކުން އަދިވެސް އެއްފފަހަރު އެ ފޮޓޯގަނޑަށް މިއަލްއަށް ބަލާލެވުނީ އެހެންވެއެވެ. ތަފާތެއްވެސް ނެތެވެ. ހަމަ އޭނާގގެ މޫނެވެ. އޭނާގެ ހިނިތުންވުމެވެ. އޭނާގެ ދެލޮލާއި ބުމައެވެ. ތަފާތެއްވެސް ނެތެވެ.\n"މީ އެލްގެ ކޮއްކޮއެއް ނުވަތަ ދައްތައެއް ކަންނޭނގެއެއްނު..؟ އެލްއަށް ގަބޫލު ނުކުރެވެންޏާ އަދިވެސް އެއްފަހަރު ވިސްނާލަބަލަ.. ނަވާލްބެ ދުވަކުވެސް އެލްއަށް އެލްގެ މަންމަ އާއި ބެހޭގޮތުން ކިޔައިދީފައި ނުވަނީ ކީއްވެގެން..؟ އެލްގެ މާމަ މަންމައާއި ބެހޭގޮތުން ވާހަކަ ދެއްކުން މަނާކޮށްފައި ވަނީ ކީއްވެ..؟ ނަވާލްބޭގެ މާޒީގައި ވެފައިވާ ކަންކަމާއި ދޭތެރޭ ސުވާލު ނުއުފައްދަން އަންގާފައިވަނީ ކީއްވެގެން..؟ މިކަންކަމާއި ދޭތެރޭ ރަނގަޅަށް ވިސްނާލަބަލަ.. ޖަވާބު ވަރަށް ސާފު.. އެމީހުން އެލްއަށް މިކަންކަން ސިއްރުކޮށްފައި ބާއްވަން ބޭނުންވާތީ.." ޔައުލާން އޭނާއަށް ވިސްނުނުގޮތް މިއަލްއަށް ކިޔައިދެމުން ގެންދިޔައެވެ. ޔައުލާން ދައްކަމުން ދިޔަ ވާހަކަތައް އަޑުއަހަން އިނދެ މިއަލް ފުންކޮށް ވިސްނިއެވެ. ކިތަންމެވަރަކަށް ޔައުލާންގެ ބަހާއި ދެކޮޅުވާން ބޭނުންވި ނަމަވެސް ދައްކާނެ ސަބަބެއް ބުނާނެ ވާހަކައެއް މިއަލްއަކަށް ނޭނގުނެވެ. ޔައުލާން ހަދަމުން އެ ދަނީ ރޯ ބުހުތަން ދޮގުތަކަކަށް ނުވާތީއެވެ. އެއީ ހުސް ތެދެވެ. އޭނާ ހަނދާންވާގޮތުންނަމަ އޭނާ މިޝްލލާގެ ވާހަކަ ދައްކަން ފަށާއިރަށް ސަފީނާގެ މޫނުމައްޗަށް އަރައިގެން ދާނީ އެހެންކަހަލަ ކުލަވަރެކެވެ. ނަވާލްވެސް އެކަހަލަ ވާހަކައެއް ފަށައިފިނަމަ ވަގުތުން މައުޟޫ ބަދަލުކޮށްލައެވެ.\nނަވާލް ގެއަށް އައިއިރު ގަޑިން އެކެއް ޖަހަނީއެވެ. އެކުވެރިންނާއި އެކީގައި މާގިނަ ވަގުތު ހޭދަ ކުރެވުނީއެވެ. ނަވާލް ގެއަށް ވަންނަން އައިއިރު ކުޑަދޮރުން ފެނުނު އަލިކަމުން އަދިވެސް ސިޓިންގރޫމް ގެ ލައިޓްތައް ނުނިއްވާ ހުރިކަން އެނގުނެވެ. ގެއަށް ވަނުމާއި އެކީގައި ސިޓިންގރޫމްގައި ޖަލްސާއަކަށް ތައްޔާރުވެގެން ތިބި ބައެއް ފަދައިން އިން ރީއަލް އާއި މިއަލް ފެނިފައި ނަވާލްގެ ފިޔަވަޅުތައް ހިނދުކޮޅަކަށް މަޑުޖެހުނެވެ. އަދި ބުމަ ހިއްލާލާފައި އެދެމީހުންނާއި ދިމާލަށް ބަލާލީ ވެގެން އުޅޭގޮތް ނޭނގިގެންނެވެ. އޭރު މިއަލް އާއި ރީއަލްގެ ގާތު ކޮޅަށް ޔައުލާންވެސް ހުއްޓެވެ. "ކުދިން ކީއްތަ ކޮށްލަނީ..؟ އެ މެންދަން ވަނީ.. ކީއްވެ ނުނިދާ..؟ މާދަން ޔުއެލް ފުރަންވެސް ޖެހޭނެއެއްނު..؟" ނަވާލް އެއްސެވެ. "ބައްޕާ.. އައިސް މިތަނުގައި އިށީންދެލަބަލަ.." އިހުތިރާމާއި އެކީގައި އެހެން ބުނެލި ނަމަވެސް ރީއަލްގެ ރާގުގައިވީ ތަފާތުކަން ނަވާލަށްވެސް ފާހަގަވިއެވެ. ހައިރާންވެފައި އައިސް ނަވާލް އިށީނީ އެމީހުންގެ ކުރިމަތީ ހުހަށް ހުރި ގޮނޑީގައެވެ.\n"މީ ކޯޗެއް..؟" އިސްވެ ވާހަކަ ދެއްކީ ރީއަލްއެވެ. ނަވާލް ރީއަލް ދިއްކޮށްލި ފޮޓޯގަނޑަށް ބަލާލިއެވެ. ނަވާލް މުޅި މީހާ ނުބައިގޮތަކަށް ތުރުތުރު އަޅައިގަތެވެ. "މީ ކޮންތާކުން ލިބުނު އެއްޗެއް..؟" ރަނގަޅަށް ވިސްނާވެސްނުލާ އެ ފޮޓޯގައި ހިފަމުން ނަވާލަށް އެހުނެވެ. "މާމަ ކޮޓަރިން.." ރީއަލްގެ ޖަވާބު ކުރެވެ. މިއަލް އާއި ރީއަލްގެ މޫނުމަތިން ހިތްހަމަނުޖެހުމާއި އެކީގައި ކުޑަ ޝައުގުވެރިކަމެއްވެސް ފާޅުވަމުން ގެންދިޔައެވެ. "އެ ފޮޓޯގައި އިން އެކަކަކީ އެލް.. އަނެއް އަންހެން ކުއްޖާ އަކީ ކާކު..؟" ރީއަލް އެނގެން ބޭނުންވެފައި ހުރިވަރުން އެއްސެވެ. ނަވާލަށް އެ ވާހަކަ ދައްކަން ފަށާނެގޮތެއް ނޭނގުނެވެ. ހަދާނެގޮތް ހުސްވެފައި ބަލާލެވުނީ ޔައުލާންގެ މޫނަށެވެ. އެ މޫނުންވެސް ފެންނަނީ ތަފާތު އަސަރެކެވެ. ނަވާލްގެ މޫނަށް ކަޅި ހުއްޓާލައިގެން އިންގޮތުން ހީވަނީ އޭނާ ތެރެއިން ލާފައި ސިކުނޑިއާއި ހަމައަށް ވާސިލުވެވޭތޯ މަސައްކަތްކުރަމުން ދާހެންނެވެ. އިޚްތިޔާރުން ބޭރުގައި ނަވާލަށް ހިންދިރުވާލެވުނެވެ. "މި ވާހަކަ ދައްކާނެކަމެއް ނެތް.." އިންތަނުން ތެދުވެ ނަވާލް ހިނގައިގަތީ ކޮޓަރި އާއި ދިމާލަށެވެ. ނަމަވެސް މިއަލް އެކަންވިޔަ ދޭނެހެއްޔެވެ.؟ ދުވެފައި ގޮސް ނަވާލްގެ މުލައްދަނޑީގައި ބައްދައިގަތެވެ. އެތަނުގައި ހުރި އެހެން މީހަކަށްވުރެ ބޮޑަށް މިއަލްވަނީ ޝައުގުވެރިވެ ނުތަނަވަސްވެފައެވެ.\n"ބައްޕާ................" "އެއީ މިއަލްގެ އެއްމާބަނޑު ދައްތަ..!!" އެންމެފަހުން ނުހުރެވިގެން ނަވާލަށް ހަޅޭއްލަވައިގަނެވިއްޖެއެވެ. މިއަލްވެސް ދިޔައީ އެއްލިގެންނެވެ. ދެފިޔަވަޅު ފަހަތަށް އަޅާލެވުނީ މޭގައި އަތް ޖައްސާ ބާރުކޮށްލަމުންނެވެ. ނަވާލް އެ ބުނެލި ޖުމްލައިން މިއަލްގެ މޫނުމައްޗޗަށް އަނދިރިވާން އުޅުނުހެން ހީވިއެވެ. ރީއަލް އަވަހަށް މިއަލް ގެނެސް ގާތްކޮށްލައިފިއެވެ. ފޮރުވުމެއް ނެތި އެ މޫނުން ވެސް ފެންނަމުން ގެންދަނީ ހައިރާންކަމެވެ. ނަވާލް އިތުރު އެއްޗެކޭ ނުބުނެ ކޮޓަރިއަށް ވަނެވެ. މިއަލްގެ ދެލޮލުން ކަރުނަތައް ފައިބައިގަތީ އެ ވާހަކަ އެނގުމުން ވީ އުފަލުންކަމެއް ނުވަތަ އެކަން އެހާ ދުވަސްވަންދެން އޭނާއަށް ސިއްރުކުރެވިފައިވީތީ ވީދެރައިން ނޫންކަމެއްވެސް ނޭނގުނެވެ. އަވަހަށް އޮށޯންނަން ދާށޭ ރީއަލް ބުނެލިގޮތުން ޚުދު އޭނާއަށްވެސް އެކަނި ވަގުތުކޮޅެއް ބޭނުންވާކަން އެނގުނެވެ. ނިދަން އަރާފައިވެސް މިއަލްއަށް އެ ފޮޓޯގަނޑަށް ބަލަހައްޓައިގެން އޮވެވުނީ ކިތައް މިނެޓް ވަންދެން ކަމެއްވެސް ނޭނގުނެވެ. ކައިވެންޏެއް ނުކުރަން ކިޔަވަން ދާން ޖެހޭކަމާއި ކުއްލިއަކަށް މި އެނގުނު ބޮޑު ސިއްރާއި ހެދި މިއަލްގެ ސިކުނޑީގައި ފިކުރުތައް ތޮއއްޖެހުނެވެ. އޭނާގެ ދައްތައެއް ހުންނަކަން އެނގުމުން މިއަލްގެ ހިތަށް ލިބިފައިވަނީ އުފަލެއް ކަމެއް ނުވަތަ ނުތަނަވަސްވުންކަމެއް ނޭނގުނެވެ. އިތުރުން ނަވާލާއި ދޭތެރޭ މިއަލްގެ ހިތުގައި އެތައް ޝަކުވާއެއް އުފަންވިއެވެ. އެތައް ދުވަހެއް ވަންދެން އެކަން ސިއްރުކޮށްފައި ބޭއްވީތީއެވެ. އަޑުކޮޅަށް ރޮއިގަންނަންވެސް ބޭނުންވިއެވެ. ހަޅޭއްލަވައިގަންނަން ބޭނުންވިއެވެ. މިއީ އަސްލުކަމާއި މެދު މިއަލްއަށް ޝައްކުވިއެވެ. ހުވަފެނަކުން ހޭލަން ބޭނުންވާފަދައިން މިއަލް ހޭލަން ބޭނުންވިއެވެ. ހުރިހާ ކަމަކާއި ދޭތެރޭ ވިސްނަމުން މިއަލްގެ ގާތަށް ނިދި އައީ އެތައް އިރެއް ފަހުންނެވެ.\nޖެހިގެން އައި ދުވަހު ޔައުލާން ފުރުވަން މިއަލް އާއި ރީއަލް ދިޔައެވެ. ކަޅު ކުލައިގެ ޓީޝާޓެއް މަތިން ރަތްކުލައިގެ ބްލޭޒަރަކާއި ކަޅު ޖިންސެއް ލައިގެން ހުރި ޔައުލާން މިއަދު ފފެންނަނީ އެހެން ދުވަސްތަކާއި ބަލާފައި މާ ޝަހުސިއްޔަތު ވަރުގަދަކޮށެވެ. އިސްތަށިގަނޑުވެސް ރަނގަޅަށް ފުނާ އަޅާފައި ވާއިރު ޔައުލާން ދެނީ 'ޕްރޮފެޝަނަލް ވައިބް'އެކެވެ.\nއެއްވެ އެންމެންނާއި ސަލާން ގަލާން ކޮށްފައި ލޯންޗަށް އެރުމުގެ ކުރިން ޔައުލާން މިއަލް އާއި ގާތަށް ޖެހިލިއެވެ. "މިއީ އަހަރެންގެ ފަރާތުން އެލްއަށް ދޭ ހަދިޔާއެއް.." ޔައުލާން މިއަލްގެ ދޫކޮށްލާފައިވާ އިސްތަށިގަނޑު ކަޅު ޑަސްޓްތަކެއް ބުރުވާލާފައިވާ ހުދުކުލައިގެ ބޮޑު ދައްޗަކުން ހަރުކޮށްދިނެވެ. އަދި ޕޭސްޓެލް ލައިޓް ވައިލެޓް ކުލައިގެ ސްކްރަންޗީއެއް މިއަލްގެ އަތަށް ލައްވާލައިދިނެވެ. އިތުރުން ޔައުލާން އެހާއިރު ވާންދެން އަތުން ދޫނުކޮށް ހިފާއްޓައިގެން ހުރި ކަޅުކުލައިގެ ކޮތަޅު މިއަލް އާއި ހަވާލު ކުރިއެވެ. ހައިރާންވެފައި މިއަލް ޔައުލާންގެ މޫނަށް ބަލާލިއެވެ. "ފުރަތަމަ ހަދިޔާ އެއީ އަބަދު އިސްތަށިގަނޑު ހާވާލައިގެން އުޅޭތީވެ ދިން އެއްޗެއް.." އެވަގުތުވެސް ޔައުލާން ބެލީ މިއަލް ހެއްވާލެވޭތޯއެވެ. އެކަން ކާމިޔާބުވީ މިއަލް އޭނާގެ ރީތި ހިނިތުންވުން ދައްކާލުމުންނެވެ. އޭނާ ދިޔުމުން އޭނާގެ މަތިން ހަނދާންނައްތާނުލާ މެސެޖްކޮށް އުޅެން ވައުދު ކުރުވާފައި ކުޑަކޮށް މިއަލް ގާތްކޮށްލާފައި ޔައުލާން ލޯންޗަށް އެރުމުގެ ކުރރިން އެންމެންނަށް އަތް ހޫރާލިއެވެ.\nޔައުލާން ދިޔުމުން މިއަލްގެ ހިތަށް ފަޅުކަމެއް ވެރިވިއެވެ. ކުޑަ ދުވަސްކޮޅެއްގެ ތެރޭގައި ޔައުލާން ވެފައި ވަނީ މިއަލްގެ އިތުބާރު ހޯދި މީހަކަށެވެ. ގާތް އެކުވެރިއަކަށެވެ. ޔައުލާން ދިޔުމުން ވީ ފޫއްސާއި އެކީގައި މިއަލް ގެއަށް ވަތްއިރު ނަވާލް ގެއިން ނިކުންނަން ދަނީއެވެ. ނަވާލްގެ މޫނަށް ބަލާވެސް ނުލާ އިސްދަށަށް ޖަހާލައިގެން މިއަލް ގެއަށް ވަނެވެ. އެ ހާމަވީ ސިއްރާއި ހުރެ މިއަލްގެ ބޮލުގައި ވަނީ ހައިޖާނުގަނޑެއް އުފެދިފައެވެ. އޭނާގެ އެއްމާބަނޑު ދައްތައެއް ހުރެއއެވެ. އެ ދައްތަ އޭނާ އާއި ކާރބަން ކޮޕީއެއްހާ ވައްތަރު ވާނެކަން އެނގެނީ ރޭ ފެނުނު ފޮޓޯގެ ސަބަބުންނެވެ. އެ ދައްތައަށް ކިޔަނީ ކޮން ނަމެއް ހެއްޔެވެ.؟ އެ ދައްތަ ވީ ކޮންތާކު ހެއްޔެވެ.؟ މިހާރު އެ ދައްތަ އުޅެނީ ކިހިނެތް ހެއްޔެވެ.؟ މިއަލްގެ ހިތުގައި ޖަވާބަކަށް އެދޭ އެތައް ސުވާލެއް އުފަންވާންފެށިއެވެ.\nMrs jimin January 11, 2022\n😢😕😣😞😟😩Sorry for the late comment got some problems with Wi-Fi


Latheef ge bill faas viya nudheynan, Nasheed vaadha kuraane: MDP\nމާލެ، 15 ޖެނުއަރީ 2019 -- އެމްޑީޕީއިން ބޭއްވި ނޫސްވެރިންގެ ބައްދަލުވުން -- އަހުމަދު ޝުރާއު | އަވަސް\nދިއްދޫ ދާއިރާގެ މެންބަރު އަބްދުލް ލަތީފް މުހައްމަދު ރައްޔިތުންގެ މަޖިލީހަށް ހުށަހަޅާފައިވާ ބިލަކީ ސީދާ ރައީސް މުހައްމަދު ނަޝީދަށް އަމާޒުކޮށް ހުށަހެޅި ބިލެއް ކަމަށާއި ނަމަވެސް އެކަން ކާމިޔާބު ނުވާނެ ކަމަށް އެމަނިކުފާނުގެ ޕާޓީ\nއެމްޑީޕީއިން ބުނެފި އެވެ.\nދިއްދޫ ލަތީފް ރައްޔިތުންގެ މަޖިލީހަށް ހުށަހެޅީ، ކުރީގެ ރައީސުންނަށް މަޖިލީހަށް ކުރިމަތިނުލެވޭ ގޮތް ހެދުމަށް ގާނޫނަށް އިސްލާހު ގެނައުމަށެވެ. އެކަމާ ގުޅިގެން އޭނާގެ ޕާޓީ، ޖުމްހޫރީ ޕާޓީގެ ޕީޖީ ލީޑަރު އަބްދުﷲ ރިޔާޒު ވެސް ކަންބޮޑުވުން ފާޅުކުރައްވައި އެ ބިލް އަނބުރާ ނެގުމަށް ވަނީ ލަތީފަށް އަންގަވާފަ އެވެ.\nއެކަމާ ގުޅިގެން މިއަދު އެމްޑީޕީ އޮފީހުގައި އެ ޕާޓީއިން ބޭއްވި ނޫސްވެރިންގެ ބައްދަލުވުމުގައި ޕާޓީގެ ޗެއާޕާސަން ހަސަން ލަތީފް ވިދާޅުވީ ލަތީފް ހުށަހެޅި ބިލަކީ ގާނޫނު އަސާސީއާ ހިލާފު ބިލެއް ކަމަށެވެ. އެމްޑީޕީއިން ގަބޫލު ކުރާ ގޮތުގައި އެ ބިލަކީ ރައީސް ނަޝީދަށް އަމާޒުކޮށް ލަތީފް ހުށަހެޅި ބިލެއް ކަމަށެވެ.\nހަސަން ލަތީފް ވިދާޅުވި ގޮތުގައި ރައްޔިތުންގެ މަޖިލީހުގެ މެންބަރުންގެ ޝަރުތުތައް ގާނޫނު އަސާސީގައި ބަޔާންކޮށްފައިވާ ކަމަށާއި އެ ޝަރުތުތަކަށް ގާނޫނު އަސާސީއަށް އިސްލާހު ގެނެސްގެން ނޫނީ ބަދަލު ނުކުރެވޭނެ އެވެ.\n"ލަތީފް ހުށަހެޅި އިސްލާހަކީ ގާނޫނު އަސާސީއާ ތައާރަޒުވާ އިސްލާހެއް، ގާނޫނު އަސާސީގައި ޝަރުތުތަކެއް ކަނޑައަޅާފައިވާނަމަ އެ ޝަރުތުތަކެއް ގާނޫނަކުން އުންޏެއް ވެސް ނުކުރެވޭނެ އިތުރަށް ޝަރުތެއް އިތުރު ވެސް ނުކުރެވޭނެ، އެކަން ކުރެވޭނީ ގާނޫނު އަސާސީ އިސްލާހުކޮށްގެން،" ހަސަން ލަތީފް ވިދާޅުވި އެވެ.\nއޭނާ އިތުރަށް ވިދާޅުވި ގޮތުގައި އެ އިސްލާހަކީ ރައްޔިތުންގެ މަޖިލީހުން ބަލައިގަނެގެން ވެސް ވާނެ އިސްލާހެއް ނޫނެވެ. އެ އިސްލާހު މަޖިލީހުން ބަލައިގަންނާނެ ކަމަށް ނުބެލެވޭ ކަމަށް ވެސް ވިދާޅުވި އެވެ.\nލަތީފަކީ ޖުމްހޫރީ ޕާޓީއަށް ނިސްބަތްވާ މެންބަރަކަށްވާއިރު ކޯލިޝަންގައި ހިމެނިވަޑައިގަންނަވާ މެންބަރަކު އެފަދަ އިސްލާހެއް ހުށަހެޅުމަކީ ވަރަށް ބޮޑަށް ކަންބޮޑުވާ ކަމެއް ކަމަށް ހަސަން ވިދާޅުވި އެވެ. އެމްޑީޕީއިން އެކަމާ ހިތާމަ ވެސް ކުރާ ކަމަށެވެ.\n"ކޯލިޝަނަށް ނިސްބަތްވާ ބޭފުޅުން މިފަދަ އިސްލާހުތައް ހުށަހަޅުއްވާއިރު ވަކިވަކިން އެ އަމަލު ކުރައްވާ ގޮތަކީ އެމްޑީޕީއިން ދެކޭ ގޮތުގައި އެންމެ ރަނގަޅު ގޮތެއް ނޫން، ކޯލިޝަނެއް އޮންނައިރު އެންމެ ރަނގަޅު ގޮތަކީ މަޖިލީހުގެ ވެސް ސަރުކާރުގެ ވެސް މަސައްކަތް ކުރަންވާނީ އެކުއެކީގަ މަޝްވަރާ ކުރެވިގެން،" ހަސަން ވިދާޅުވި އެވެ.\nހަސަން ވިދާޅުވީ އެފަދަ ބިލެއް ހުށަހަޅާފައިވީ ނަމަވެސް ރައީސް ނަޝީދު އިންތިހާބުގައި ވާދަ ކުރައްވާނެ ކަމުގެ ޔަގީންކަން އެމްޑީޕީގެ އާންމު މެންބަރުންނަށް އަރުވާ ކަމަށެވެ. އެ އިސްލާހު ބަލައިގަނެ، މަޖިލީހުން ފާސްވި އެމްޑީޕީއިން ނުދޭނެ ކަމަށް ވެސް ހަސަން ވިދާޅުވި އެވެ.\nޗެއާޕާސަން ހަސަން ވިދާޅުވީ ލަތީފު އެ އިސްލާހު ހުށަހެޅުމަކީ ކޯލިޝަންގެ ތެރޭގައި މައްސަލައެއް އުޅޭ ކަމުގެ ނިޝާނެއް ނޫން ކަމަށެވެ. އެ އިސްލާހަކީ ކޯލިޝަންގައި މަޝްވަރާ ކުރެވިގެން ހުށަހެޅި އިސްލާހެއް ނޫން ކަމަށް ޕީޖީ ލީޑަރު ރިޔާޒު ވިދާޅުވެފައިވުމަކީ ހިތްހަމަޖެހުމެއް ކަމަށް ވެސް ވިދާޅުވި އެވެ. ކޯލިޝަން ވަރަށް ރަނގަޅަށް ހިނގަމުންދާ ކަމަށާއި ބައްދަލުވުންތައް ވެސް ގަވައިދުން ބާއްވަމުންދާ ކަމަށް ހަސަން ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު އެމްޑީޕީގެ ރިޔާސީ ޕްރައިމަރީ + ހަސަން ލަތީފް މަޖިލިސް އިންތިހާބު 2019


MTCC gai 86 mashroou, Agu2billion rufiya gai\nއެމްޓީސީސީގައި 86 މަޝްރޫއު، އަގު ދެ ބިލިއަނުން މަތި\nއެމްޓީސީސީން މަގެއްގައި ތާރު އެޅުމުގެ މަސައްކަތް ކުރަނީ: އެންމެ ގިނަ މަޝްރޫއު ހިންގާ އެއް ކުންފުންޏަކީ އެމްޓީސީސީ -- ފޮޓޯ: އަވަސް\nއެމްޓީސީސީން މިހާރު 86 މަޝްރޫއެއްގެ މަސައްކަތް ކުރިއަށް ދާއިރު އެ މަޝްރޫއުތަކުގެ އަގު ދެ ބިލިއަން ރުފިޔާއަށް ވުރެ މަތިވާނެ އެވެ.\nސަރުކާރުގެ އެންމެ ގިނަ މަޝްރޫއު ހިންގާ، އެމްޓީސީސީގެ މި އަހަރުގެ ދެވަނަ ކުއާޓަރުގެ އަހަރީ ރިޕޯޓުގައިވާ ގޮތުން ދެވަނަ ކްއާޓަރުގެ ނިޔަލަށް 86 މަޝްރޫއެއް އެ ކުންފުނިން ދަނީ ހިންގަމުންނެވެ.\nއެމްޓީސީސީން 41 ބަނދަރެއް ހެދުމުގެ މަސައްކަތް ކުރެ އެވެ. މީގެ އިތުރުން ބިން ހިއްކުމުގެ 15 މަޝްރޫއަކާއި ތޮށުލުމުގެ 11 މަޝްރޫއެއް އަދި މަގު ހެދުމުގެ 10 މަޝްރޫއެއްގެ އިތުުރުން ދެ އެއާޕޯޓެއްގެ މަސައްކަތް ވެސް ހިމެނޭ އިރު ދެ އިމާރާތެއްގެ މަސައްކަތާއި އެހެނިހެން ދެ މަސައްކަތަކާއި ޕޯޓު ހެދުމުގެ މަޝްރޫއަކާއި ނަރުދަމާގެ މަޝްރޫއެއް ހިމެނެ އެވެ.\nމި މަޝްރޫއުތަކުގެ ތެރެއިން ދެ މަޝްރޫއެއް ވަނީ ކާމިޔާބު ކަމާއެކު މި ކްއާޓަރުގައި ނިންމާލާފަ އެވެ. ނިންމާލައި ހަވާލު ކޮށްފައި ވަނީ ތިނަދޫ ރީޖަނަލް ޕޯޓުގެ މަސައްކަތެވެ. އަދި ސ. މީދޫ ބަނދަރުގެ މަސައްކަތް ވެސް ނިންމައި ސަރުކާރާ ވަނީ ހަވާލު ކޮށްފަ އެވެ. އަދި 10 މަޝްރޫއެއްގެ މަސައްކަތް ފަށާފައިވެ އެވެ. ނުވަ މަޝްރޫއެއް ދެވަނަ ކްއާޓަރުގައި ހަވާލު ކޮށްފައިވެ އެވެ.\nއެމްޓީސީސީ އިން ގިނަ މަޝްރޫއުތައް ހިންގަމުންދާއިރު ސަރުކާރުގެ އެހެން ކުންފުނިތަކާ ހިލާފަށް އެމްޓީސީސީގެ ހިންގުން ރަނގަޅުވެ ފައިދާ އަންނަނީ ރަނގަޅުވަމުންނެވެ. ކުރިން ފައިދާ ނުވާތީ ހިއްސާގެ ފައިދާ ނުބެހި ނަމަވެސް ނިމިދިޔަ ކުއާޓަރުގައި އެކަނި އެ ކުންފުޏްޏަށް އާމްދަނީގެ ގޮތުގައި 423.23 މިލިއަން ރުފިޔާ ލިބިފައިވެ އެވެ. އަދި ސާފު ފައިދާގެ ގޮތުގައި 63.04 މިލިއަން ރުފިޔާ ހޯދި އެވެ.\nމީގެ އިތުރުން ހިންގުމުގެ ފައިދާގެ ގޮތުގައި 83.06 މިލިއަން ރުފިޔާ ލިބިފައިވެ އެވެ. މި އަހަރުގެ ފުރަތަމަ ކްއާޓަރާ އަޅާބަލާއިރު އެ ކުންފުނީގެ ކެޝް ފްލޯވަނީ ހަތަރު ބިލިއަން ރުފިޔާއަށް އުފުލި ދެ ބިލިއަން ރުފިޔާގެ އިތުރުވުމެއް އައިސްފަ އެވެ. އަދި ހިއްސާއަކަށް ޖެހޭ އަދަދު ވެސް 7.86ރ. އަށް އުފުލިފައި ވެއެވެ.\nސްޓޮކް އެކްސްޗޭންޖް އެމްޓީސީސީ އާދަމް އާޒިމް + ބަނދަރު ޕްރޮޖެކްޓް ޕީއެސްއައިޕީ


Arsenal balivi iru, Leicester furusathu nagaalaifi | Mihaaru\nއާސެނަލް ބަލިިވިއިރު، ލެސްޓާ ފުރުސަތު ނަގާލައިފި\n13 ޖުލައި 2020 - 09:442comments\nލަންޑަން (ޖުލައި 13) - އިނގިރޭސި ޕްރިމިއާ ލީގުގައި ރޭ ޓޮޓެންހަމް ހޮޓްސްޕާސް އަތުން އާސެނަލް 2-1 އިން ބަލިވިއިރު، ރެލިގޭޝަން ޒޯނުގައި އޮތް ބޯންމައުތު އަތުން 4-1 އިން ބަލިވެ، ލެސްޓާ ސިޓީ ތިން ވަނަ އަށް އަރަން ލިބުނު ފުރުސަތު ނަގާލައިފި އެވެ.\nރޭގެ މެޗުން މޮޅުވެގެން ލެސްޓާ އަށް ތިން ވަނަ އަށް އެރުމުގެ ފުރުސަތު އޮތެވެ. އެކަމަކު ބަލިވުމުން މި ވަގުތު އެ ޓީމު އޮތީ ހަތަރު ވަނައިގަ އެވެ. ތިން ވަނައިގައި އޮތް ޗެލްސީ އަށް 35 މެޗުން 60 ޕޮއިންޓް ލިބިފައިވާއިރު، ހަތަރެއްގައި އޮތް ލެސްޓާ އަށް 35 މެޗުން ލިބިފައިވަނީ 59 ޕޮއިންޓެވެ. ފަސް ވަނައިގައި މި ވަގުތު އޮތް މެންޗެސްޓާ ޔުނައިޓެޑް މިރޭ އަމިއްލަ ދަނޑުގައި ސައުތެމްޓަން އަތުން މޮޅުވެއްޖެނަމަ އެ ޓީމަށް ތިން ވަނަ އަށް އެރޭނެ އެވެ. ޔުނައިޓެޑް މި ވަގުތު ފަސް ވަނައިގައި އޮތީ 34 މެޗުން 58 ޕޮއިންޓް ހޯދައިގެންނެވެ.\nޓޮޓެންހަމްގެ ދަނޑުގައި ރޭ ކުޅުނު މެޗުގެ 16 ވަނަ މިނިޓްގައި އާސެނަލަށް ލީޑުނަގައިދިނީ އަލެކްސަންޑަ ލަކަޒޭޓް އެވެ. އޭރިއާ ބޭރުން ލަކަޒޭޓް ޖެހި ބޯޅަ އަމާޒުވީ ގޯލުގެ މަތީ ކަނަށެވެ. އާސެނަލަށް ލީޑު ހިފަހައްޓައިލެވުނީ ދެ މިނިޓެވެ. ޓޮޓެންހަމަށް ލިބުނު ފުރުސަތުގައި ދެކުނު ކޮރެއާގެ ފޯވާޑް ސޮން ހެއުން މިން ވަނީ އެއްވަރުކޮށްފަ އެވެ. މި ގޯލަކީ އާސެނަލްގެ ޑިފެންޑަރު ސީޑް ކޮލަސިނަޗް އަތުން ހެދުނު ގޯހެއްގެ ފައިދާނަގައި ސޮން ޖެހި ގޯލެކެވެ.\nފުރަތަމަ ހާފު ނިމުމުގެ ކުރިން ޓޮޓެންހަމަށް ލީޑުނަގައިދޭން ބެން ޑޭވިސް ޖެހި ބޯޅަ އަމާޒުވީ ގޯލުގެ ހުރަސް ދަނޑިއަށެވެ. އާސެނަލްގެ ނިކޮލަސް ޕެޕޭ ޖެހި ބޯޅަ ދިޔައީ އަރިމަތިން ބޭރުންނެވެ. ދެ ވަނަ ހާފުގައި އާސެނަލްގެ ކެޕްޓަން ޕިއޭ އެމެރިކް އޮބާމަޔަން ނުރައްކާތެރި ދެ ހަމަލާއެއް ފޮނުވާލި އެވެ. އޭގެ ތެރެއިން އެއް ބޯޅަ އަމާޒުވީ ގޯލުގެ އަރިމަތީ ދަނޑިއަށެވެ.\nޓޮޓެންހަމް މި މެޗުން މޮޅުކޮށްދިން ލަނޑު ޖެހީ ބެލްޖިއަމްގެ ޑިފެންޑަރު ޓޯބީ އަލްޑަވެއިރަލްޑް އެވެ. މެޗުގެ 81 ވަނަ މިނިޓްގައި އަލްޑަވެއިރަލްޑް މި ގޯލު ޖެހީ ސޮން ނެގި ކޯނަރަކުން ބޮލުންނެވެ.\nމި މޮޅާ އެކު ޓޮޓެންހަމް ވަނީ އާސެނަލް ފަހަތަށް ޖައްސާލައި އަށް ވަނަ އަށް އަރައިފަ އެވެ. ދެ ޓީމު ވެސް 35 މެޗު ކުޅެފައިވާއިރު، ޓޮޓެންހަމް އަށް ވަނައިގައި އޮތީ 52 ޕޮއިންޓް ހޯދައިގެންނެވެ. އާސެނަލް ނުވަ ވަނައިގައި އޮތީ 50 ޕޮއިންޓް ހަމަކޮށްގެންނެވެ.\nޖޭމީ ވާޑީގެ ގޯލުން ލެސްޓާ ލީޑުނަގާފައިވަނިކޮށް ދެ ވަނަ ހާފުގައި އެ ޓީމަށް މައްސަލަތައް ދިމާވީ ތުރުކީގެ ޑިފެންޑަރު ޝަލްގާ ސޮޔުންޗޫ އަށް ރަތް ކާޑެއް ދެއްކުމުންނެވެ. ސޮޔުންޗޫ އަށް ކާޑު ދެއްކީ ބޯންމައުތުން ލީޑުނެގި ފަހުންނެވެ. ލެސްޓާގެ ކުޅުންތެރިއަކު މަދުވުމުން ބޯންމައުތުން ވަނީ އޭގެ ފައިދާ ރަނގަޅަށް ނަގައިފަ އެވެ. ބޯންމައުތުގެ ގޯލުތައް ޖެހީ ޑޮމިނިކް ސޮލާންކޭ ދެ ގޯލާއި ޖޫނިއާ ސްޓަނިސްލާސް އެއް ގޯލުގެ އިތުރުން ލެސްޓާގެ ޖޯނީ އެވަންސް އަތުން ބައިކޮޅަށް ވަން ގޯލެކެވެ.\nރޭ ކުޅުނު އަނެއް ދެ މެޗަށް ބަލާއިރު ރަނގަޅު ފޯމެއްގައި އޮތް އެވަޓަން ވަނީ 3-0 އިން ވުލްވްސް އަތުން ބަލިވެފަ އެވެ. އަދި ރެލިގޭޝަނުން ސަލާމަތްވާން މަސައްކަތްކުރަމުން އަންނަ އެސްޓަން ވިލާ ވަނީ 2-0 އިން ކްރިސްޓަލް ޕެލަސް ބަލިކޮށްފަ އެވެ.\nއިތުރު ލިޔުންތައް އާސެނަލް ޓޮޓެންހަމް އިންގްލިޝް ޕްރިމިއާ ލީގް ލެސްޓާ ސިޓީ\n47 އަަހަރު: އާސެނަލް ދަނޑުގައި ލެސްޓާ އަށް މޮޅެއްް\nޔޫރޮޕާ ލީގު: އިނގިރޭސި ޓީމުތަކަށް ރަނގަޅު ފެށުމެއް


ދަރިންނަށް ޚަރަދުނުކުރުމަކީ ސުވަރުގެ ލިބުމަށް ހުރަސްއެޅިދާނެ ކަމެއް!\nސުވަރުގެ ލިބުމަށް އެދޭމީހާގެ ކިބައިގައި ހުންނަން ޖެހެނީ2ސިފައެކެވެ. އެއީ ތަޤްވާވެރިކަމާއި ﷲ ތައާލާ އުފެއްދެވި މީސްތަކުންނަށް ހެޔޮކޮށް ހިތުމެވެ. އެކަމުގެ އިތުރު ބައެއް ތަފްޞީލަށް ބަލައިލަމާ ހިނގާށެވެ!\nތަޤްވާވެރިވުމުގެ މާނައަކީ އަމުރުފުޅުތަކަށް ފުރިހަމައަށް ޢަމަލުކުރުމެވެ. ނަހީކުރެއްވެވި ކަންކަމާއި ދުރުހެލިވުމެވެ. ކުރުމަށް އަމުރުފުޅު ކުރެއްވެވި ހުރިހާ ކަމެއް ކުރުމެވެ. ﷲ ތަޢާލާއަށް ބިރުވެތިވުމެވެ.\nމީސްތަކުންނަށް ހެޔޮކޮށް ހިތުމުގެ މާނައިގައި ވަރަށް ގިނަ ކަންކަން ހިމެނިގެންވެއެވެ. މީސްތަކުންނަށް އެހީތެރިވުމާއި މީސްތަކުންގެ ހިތުގައި ޖެހޭނެ އެއްވެސް ކަމެއް ނުކުރުމާއި އަނިޔާވެރި އެއްވެސް ޢަމަލެއް ނުކުރުން ހިމެނެއެވެ.\nބައެއް މީހުން އަޅުކަންކުރެއެވެ. މީސްތަކުންނަށް ހެޔޮކޮށްވެސް ހިތައެވެ. ނަމަވެސް ދެމަފިރިންގެ މެދުގައި އޮންނަނީ އަނިޔާވެރިކަމެވެ. ނުބައި ބަސްތައް ބުނުމާއި ހަރުކަށި ޢަމަލުތައް ކުރުމެވެ. އަދި އަނިޔާވެރި ޢަމަލުތައްވެސް ކުރެއެވެ.\nސުވަރުގެ ވައްދަވާނެ މީހުން ދެނެވޮޑިގެންވަނީ ﷲ ތަޢާލާއެވެ. ނަމަވެސް މިބަޔާންކުރި ކަންކަމަށް ބަލާއިރު އެއްވެސް މީހަކަށް ނުވަތަ އެންމެ މީހަކަށް ނަމަވެސް އަނިޔާވެރިވުމަކީ ވަރަށް ބޮޑު މައްސަލައެކެވެ. ހަމައެއާއިއެކު ޢާއިލާއަށް ޚަރަދު ނުކުރުމަކީ ވެސް މައްސަލައެކެވެ!\nވަރިކުރުމަށްފަހު ދަރިންނަށް ޚަރަދު ނުކުރުމަކީވެސް އަނިޔާވެރިވުމެވެ. ތިމާ ޚަރަދުކޮށް ބަލަހައްޓަންޖެހޭ ޢުމުރުގެ ދަރިއަކަށް ޚަރަދު ނުކުރުމަކީ ދަރިފުޅު ނިކަމެތިކޮށްލުމެވެ. އެފަދަ ދަރިއަކު ނިކަމެތިކޮށްލުމަކީ މީހަކަށް ކުރެވޭނެ އެންމެ ބޮޑު އެއް ފާފައެވެ. ސުވަރުގެ ލިބުމަށް ހުރަސްއެޅިދާނެ ޢަމަލެކެވެ.\nވީމާ މިކަންކަމަށް ބިރުވެތިވާށެވެ! ސުވަރުގެ އެދޭ މީހާ ތަޤްވާވެރިކަން އިތުރުކުރާށެވެ! އެހެން މީސްތަކުންނަށް ހެޔޮކޮށް ހިތާށެވެ! އަދި ކީއްހެއްޔެވެ؟ ޖަނަވާރުންނާއި ގަސްގަހާ ގެއްސަށްވެސް ހެޔޮކޮށް ހިތާށެވެ! އެންމެހައި މަޚްލޫޤުންނަށް ހެޔޮކޮށްހިތާށެވެ!\nފެންބޮވައިގެންފައިވާ ކުއްތާއަކަށް ބޯފެންފޮދެއް ދިން މީހާ ސުވަރުގެ ވެއްދެވިކަން އެއީ މިދެއްކި ވާހަކަތަކުގެ ވަރަށް ބޮޑު ދަލީލެކެވެ.


ސޮނާކްޝީ ސިންހާ: އޭނާގެ ދެ ފިލްމެއް އަންނަ މަހު ރިލީޒް ކުރާނެ.\n17 ޖުލައި 2019 - 07:48\nމި ރޮމޭންޓިކް ކޮމެޑީގައި ހިމޭޝްއާ އެކު ބަތަލާއެއްގެ ގޮތުގައި ފެނިގެން ދާނީ ސޯނިއާ މަން އެވެ. އަދި ހިމޭޝް ތަފާތު ދެ ކެރެކްޓާއަކުން ފެނިގެން ދާނެ އެވެ. އިނގިރޭސިވިލާތުގައި އެއްކޮށްހެން ޝޫޓްކޮށްފައިވާ ފިލްމު ޑައިރެކްޓްކޮށްފައި ވަނީ ރާކާ އެވެ.\nއަންނަ ސެޕްޓެމްބަރު މަހުގެ ތެރޭގައި "ހެޕީ ހާޑީ އެންޑް ހީރް" ރިލީޒް ކުރަން ނިންމާފައި އޮތް ނަމަވެސް އަދި ވަކި ތާރީހެއް އިއުލާނެއް ނުކުރެ އެވެ. ފިލްމުގެ ރަސްމީ ޓްރެއިލާ އަންނަ މަހު ކުރީކޮޅު ދައްކައިލަން ވަނީ ހަމަޖެހިފަ އެވެ.\n#HappyHardyAndHeer teaser https://t.co/mpMcf3s9DU\n— HR Musik Limited (@HRMusikLimited) July 16, 2019\nމީގެ ކުރިން "އެކްސްޕޯސް" އާއި "ކަޖްރޭ ރޭ" އަދި "ކަރުޒް" ގެ އިތުރުން "އާޕް ކާ ސުރޫރު" ފަދަ ފިލްމުތައް ކުޅެފައިވާ ހިމޭޝް މި ވަގުތު އަންނަނީ ސޮނީ ޓީވީން ދައްކާ ކުޑަކުދިންގެ ލަވަ ޝޯ "ސުޕަސްޓާ ސިންގާ" ގެ ޖަޖެއްގެ ގޮތުގައި މަސައްކަތް ކުރަމުންނެވެ.\nއޭނާ އެންމެ ފަހުން ބޮޑު ސްކްރީނުން ފެނިފައި ވަނީ 2016 ގައި ރިލީޒް ކުރި "ތެރާ ސުރޫރު" އިންނެވެ.\n"މިޝަން މަންގަލް" ގެ ޓްރެއިލާ މާދަމާ\nއަންނަ މަހުގެ 15 ގައި ރިލީޒް ކުރާ ފިލްމު "މިޝަން މަންގަލް" ގެ ޓްރެއިލާ މާދަމާ ދައްކައިލަން ނިންމިފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި އިންޑިއާގެ ސައިންޓިސްޓުންތަކެއްގެ ވާހަކަ ކިޔައިދޭ ފިލްމުގެ ޓްރެއިލާ ލޯންޗް ކުރާނީ އެކަމަށްޓަކައި ބާއްވާ ވަރަށް ހާއްސަ ހަފުލާއެއްގެ ތެރޭގަ އެވެ. އެ ހަފުލާފައި ފިލްމުގެ މުޅި ޓީމް ބައިވެރި ވާނެ އެވެ.\nއަލަށް ޑައިރެކްޝަނަށް ނުކުތް ޖަގަން ޝަކްތީ ޑައިރެކްޓްކޮށްފައިވާ "މިޝަން މަންގަލް" ގެ ކާސްޓުންނަކީ ވިދިޔާ ބާލަން، ސޮނާކްޝީ ސިންހާ، ތާޕްސީ ޕައްނޫ، ކްރިތީ ކުލްހާރީ، ނިތިޔާ މެނަން، ޝަރުމަން ޖޯޝީ އަދި ސަންޖޭ ކަޕޫރެވެ. މި ފިލްމުގައި ކިޔައި ދެނީ އަންހެން ސައިންޓިސްޓުންތަކެއް އިސްކޮށް ތިބެގެން ނޮވެމްބަރު 5، 2013 ގައި ލޯންޗް ކުރި މާސް އޯބިޓާ މިޝަން (މަންގަލިޔާން) ގެ ވާހަކަ އެވެ.\nމިއީ މާސް އަށް އުޅަނދެއް ފޮނުވަން އިންޑިިއާގެ ޖައްވީ އިދާރާ އިސްރޯ އިން ކުރިއަށް ގެންދިޔަ މިޝަނެކެވެ. އެހެންވެ ފިލްމުގައި ކޮންމެ އެކްޓަރަކު ވެސް ފެނިގެން ދާނީ ހަގީގީ ކެރެކްޓާއަކުންނެވެ.\n"އިޝްގް ވިޝްގް" ގެ ސީކްއެލް އަށް ސާރާ\nދެހާސް ތިން ވަނަ އަހަރުގެ ކާމިޔާބު ފިލްމު "އިޝްގް ވިޝްގް" ގެ ދެވަނަ ބައި ހަދަން ތައްޔާރުވަމުން އަންނަ އިރު، މި ފިލްމުގެ ބަތަލާގެ ރޯލަށް ސާރާ އަލީ ހާން ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.\n— Sara Ali Khan (@SaraAliKhanFC) March 6, 2019\nނަމަވެސް ފިލްމުގެ ޕްރޮޑިއުސަރު ރަމޭޝް ތައުރާނީ އެކަން އަދި ކަށަވަރެއް ނުކޮށްދެ އެވެ.\nސާރާ ފިލްމަށް ސޮއި ކުރި ވާހަކަ މީޑިއާތަކުން ފަތުރާފައި ވަނީ "އިޝްގް ވިޝްގް" ގެ ކުޅުނު ޝާހިދު ކަޕޫރްގެ ކޮއްކޮ އިޝާން ޙައްތަރު ފިލްމުގެ ދެވަނަ ބައިގެ ބަތަލަކަށް ސޮއިކޮށްފައިވާ ކަމަށް ވެސް އަޑުތައް އަރާފައި ވަނިކޮށެވެ.\nބެލެވޭ ގޮތުން ކުރީގެ ފިލްމާ އެއްގޮތަށް ސީކްއެލްގައި ވެސް ދެ ބަތަލާއިން ހިމެނޭނެ އެވެ. މިއީ ކޮލެޖް ޒުވާނުންތަކެއްގެ ލޯބީގެ ވާހަކައެއް ކިޔައިދޭ ފިލްމެކެވެ.\nކުރީގެ ފިލްމުގެ އެއް ބަތަލާ އަމްރިތާ ރާއޯ ވެސް ވަނީ ސާރާއަކީ "އިޝްގް ވިޝްގް 2" ގެ ކާސްޓަށް ވަރަށް ކަމުދާނެ ބަތަލާއެއް ކަމަށް ބުނެފަ އެވެ. ސާރާ މި ވަގުތު އަންނަނީ ވަރުން ދަވަންއާ އެކު ކުޅޭ "ކޫލީ ނަމްބަރު 1" އަށް ތައްޔާރުވަމުންވެ. އެ ފިލްމުގެ ޝޫޓިން އަންނަ މަހުގެ5ގައި ފަށާނެ އެވެ.\n"ސަންޖިވްނީ" ގެ އާ ސީޒަނުގެ ޕްރޮމޯއެއް\nސްޓާ ޕްލަސް އިން ކުރިން ގެނެސް ދިން މެޑިކަލް ޑްރާމާ "ސަންޖިވްނީ" ގެ ތިން ސީޒަނުގެ ޕްރޮމޯއެއް ދައްކާލައިފި އެވެ.\nމި ފަހަރު ވެސް ސިލްސިލާގައި ކުރިން ޑޮކްޓަރުންގެ ރޯލްތައް ކުޅުނު މޯނިޝް ބޭލް އާއި ގުރުޕްރީތު ކޯލީ ވެސް ފެނިގެން ދާނެ އެވެ. އާ ސީޒަނާ އަލަށް ގުޅުނު ދެ ތަރިންނަކީ މިދިޔަ އަހަރު ސްޓާ ޕްލަސްގެ "އިޝްގްބާޒް" އިން ވަކިވި ބަތަލާ ސުރްބީ ޗަންދަނާ އާއި ނަމިތު ކަންނާ އެވެ.\n"ސަންޖިވްނީ" ގެ އާ ސީޒަން ބެލުންތެރިންނަށް ގެނެސް ދިނުމުގެ ފަހަތުގައި ހުރީ ކުރިން ވެސް މި ސިލްސިލާގައި ހިއްސާވި އަދި މިދިޔަ އަހަރު ރާނީ މުކަރްޖީގެ "ހިޗްކީ" ޑައިރެކްޓް ކުރި ސިދާތު ޕީ މަލްއުތުރާ އެވެ.\n"ސަންޖްވްނީ" އާ ސީޒަން ދައްކަން ފަށާނެ އިރެއް އަދި އިއުލާނެއް ނުކުރެ އެވެ.\n"ސަންޖިވްނީ" ގެ ފުރަތަމަ ސީޒަން 2002-2005 އަށް ގެނެސް ދިން އިރު، ޖުމްލަ 167 އެޕިސޯޑް ދެއްކި އެވެ. އަދި މީގެ ދެވަނަ ސީޒަނެއް "ދިލް މިލް ގަޔޭ" ގެ ނަމުގައި ތަފާތު ކާސްޓަކާ އެކު 2007-2010 އަށް ގެނެސް ދީފައިވެ އެވެ.\nބޮލީވުޑް ވިދްޔާ ބާލަން އަކްޝޭ ކުމާރު ސޮނާކްޝީ ސިންހަ ޓީވީ ސިލްސިލާ


Masthuvaathakethee ge operation eh hinngai5meehaku hayyarukohffi | Jazeera\tމަސްތުވާތަކެތީގެ އޮޕަރޭޝަނެއް ހިންގައި ފަސް މީހަކު ހައްޔަރުކޮށްފި - Jazeera\nމަސްތުވާތަކެތީގެ އޮޕަރޭޝަނެއް ހިންގައި ފަސް މީހަކު ހައްޔަރުކޮށްފި\nމުޙައްމަދު އަފްޒަލް November 1, 2020 146 views0\nމަސްތުވާތަކެއްޗާއި ދެކޮޅަށް ފުލުހުން ކުރަމުންގެންދާ މަސައްކަތުގެ ތެރެއިން ފުލުހުންގެ އިންޓެލިޖެންސާއި އަތޮޅުތެރޭގައި މަސައްކަތްކުރާ ފުލުހުން ގުޅިގެން ތިން އަތޮޅެއްގައި މަސްތުވާތަކެތީގެ އޮޕަރޭޝަންތަކެއް ހިންގައިފައިވާކަމަށް ފުލުހުން ހާމަކޮށްފިއެވެ. މި އޮޕަރޭޝަންތައް ހިންގާފައިވަނީ ށ އަތޮޅު، ތ އަތޮޅު އަދި ޏ އަތޮޅުއެވެ. މި އޮޕަރޭޝަންތަކުގައި ޖުމްލަ ފަސް މީހުން ހައްޔަރުކޮށްފައިވެއެވެ.\nމީގެތެރެއިން ދެ އަތޮޅެއްގައި އޮޕަރޭޝަންތައް ކުރިއަށް ގެންގޮސްފައިވަނީ މަސްތުވާތަކެތި ގެންގުޅެ އެތަކެތީގެ ވިޔަފާރި ކުރާކަމުގެ މައުލޫމާތު ފުލުހުންގެ އިންޓެލިޖެންސައް ލިބިގެންނެވެ. އެގޮތުން، އިއްޔެ ށ.ފުނަދޫގައި ފުލުހުން ކުރިއަށް ގެންދިޔަ އޮޕަރޭޝަންގައި 31 އަހަރުގެ މީހަކާއި 63 އަހަރުގެ މީހެއް ހައްޔަރުކޮށްފައިވެއެވެ. މި ދެމީހުން ހައްޔަރުކޮށްފައިވަނީ އެ ރަށު ބަނދަރު ސަރަހައްދުންނެވެ. ފުލުހުން މައުލޫމާތުދީފައިވާ ގޮތުގައި، މި ދެ މީހުން ބަލައި ފާސްކުރުމުގެ ތެރޭގައި މަސްތުވާތަކެތިކަމަށް ޝައްކުކުރެވޭ އެއްޗެއްހިހުރި 34 ސެލޯފިންކޮޅުވަނީ ފެނިފައެވެ.\nމަސްތުވާތަކެތީގެ ވިޔަފާރިކުރާކަމުގެ މައުލޫމާތު ލިބިގެން ޏ.ފުވައްމުލަކުގައި ކުރިއަށްގެންދިޔަ އޮޕަރޭޝަންގައި 32 އަހަރުގެ މީހަކު ހައްޔަރުކޮށްފައިވެއެވެ. އޮކްޓޯބަރު 28 ގައި ކުރިއަށް ގެންދިޔަ މި އޮޕަރޭޝަންގައި، އޭނާގެ ގެއިން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ފިލްމު ހުސްކުރި ދަޅެއް ފެނިފައިވާކަމަށް ފުލުހުންވަނީ ބުނެފައެވެ.\nފުލުހުން އިތުރަށް ބުނެފައިވަނީ ކިނބިދޫގައި ހިންގި އޮޕަރޭޝަނަކީ ވޭމަންޑޫއިން ކިނބިދޫއަށް މަސްތުވާތަކެތި އެތެރެކުރަން އުޅޭކަމުގެ މައުލޫމާތު ލިބިގެން ހިންގި އޮޕަރޭޝަނެއްކަމަށެވެ. އިއްޔެ ހިންގި މި އޮޕަރޭޝަންގައި 24 އަހަރުގެ މީހަކާއި 38 އަހަރުގެ މީހަކު ހައްޔަރުކޮށްފައިވެއެވެ.\nމި މައްސަލަތައް މިހާރު ފުލުހުންދަނީ އިތުރަށް ތަހުގީގުކުރަމުންނެވެ.


Mi Tiktoker ge umuru dhimaakuran engeynetha? – Iru\nފޮޓޯއިން އެ ފެންނަ އަންހެން “ކުއްޖަކީ” އެމެރިކާގެ މިސޫރީއަށް ނިސްބަތްވާ ޓިކްޓޮކާއެވެ. ޓްރިސް މަރީ ނަމަކަށް ކިޔާ މި އަންހެނާގެ އުމުރާ ގުޅޭގޮތުން އޭނާއަށް ޓިކްޓޮކްގައި ފޮލޯކުރާ މީހުންގެ މެދުގައި ވަނީ ޚިޔާލު ތަފާތުވުން އުފެދިފައެވެ. ގިނަ ބަޔަކު ގަބޫލުކުރާ ގޮތުގައި ޓްރިސް އަކީ 20 ގެ އަހަރުތައް ގުނަމުންދާ ޒުވާން އަންހެން ކުއްޖެކެވެ. ނަމަވެސް ޓްރިސް އޭނާގެ އަސްލު އުމުރު ހާމަކޮށް މީގެ ދެމަސް ކުރިން ހިއްސާކުރި ޓިކްޓޮކް ވީޑިއޯއިން ގިނަ ބަޔަކަށް ލިބުނީ ހައިރާންކަމެވެ.\nޓްރިސް ކިތަންމެ ޒުވާން ހެން ހީވިޔަސް، އޭނާއަކީ 40 އަހަރުގެ އަންހެނެކެވެ. އަދި 18 އަހަރުގެ ދަރިއެއް ހުންނަކަން ވެސް ޓްރިސް ވަނީ ނޫހަކަށް ދިން އިންޓަވިއުއެއްގައި ހާމަކޮށްފައެވެ. ހަގީގީ އުމުރު ހާމަކުރުމުން ވެސް އެއްބަޔަކަށް އެކަން ގަބޫލުކުރަން ދަތިވެގެން ބުނަނީ ސަމާލުކަން ހޯދަންވެގެން ޓްރިސް ދޮގު ހަދަނީ ކަމަށެވެ. އޭނާގެ އެ ވީޑިއޯ2މިލިއަނަށްވުރެ ގިނަ މީހުން ބަލާފައިވެއެވެ.\nޓްރިސްގެ ޓކްޓޮކް ވީޑިއޯގެ ތެރެއިން\nނަމަވެސް ޓްރިސް އަކީ ހަގީގަތުގައި ވެސް 40 އަހަރުގެ މީހެއްކަމުގެ ޔަގީންކަން އޭނާ ވަނީ ‘ފީމެއިލް’ ނޫހަށް ކިޔައިދީފައެވެ. “މީހުން ކައިރީގަ އަހަރެންގެ އުމުރު ދިމާކުރަން ބުނުމުން އެންމެ ގިނަ މީހުން ބުނަނީ 20 ގެ ފަހުކޮޅުގައި ކަމަށް އަހަރެން މި އުޅެނީ. އަސްލު އުމުރު ބުނީމަ އެންމެވެސް ތިބެނީ ހައިރާންވެފަ. ބައެއް މީހުން ގަބޫލެއް ވެސް ނުކުރޭ”، ޓްރިސް ބުންޏެވެ.\nޓްރިސް ބުނަނީ އޭނާއަކީ އަބަދުވެސް އުމުރަށްވުރެ ހަގުކޮށް ހުރި މީހެއް ކަމަށެވެ. އަދި މުސްކުޅި އުމުރަށް ދިޔުމުން އެކަމުގެ ފައިދާ ފެންނާނެ ކަމަށް ކުޑައިރުވެސް މީހުން ކިޔަމުން އައި ކަމަށާއި، އެތަން މިހާރު ފެންނަމުންދާ ކަމަށް ބުންޏެވެ.\nޒުވާންކަމުގެ ސިއްރެއް ކަމަށް ޓްރިސް ބުނަނީ ހަންގަނޑަށް ރަނގަޅަށް އަޅައިލުމެވެ. އެގޮތުން އޭނާ އަބަދުވެސް ސަންސްކްރީން ބޭނުންކުރާ ކަމަށާއި، ރަލާއި ސިނގިރޭޓާ ކައިރިނުވާ ކަން ހާމަކުރިއެވެ. “އުމުރުން 21 އަހަރުން ފެށިގެން އެންޓި-އޭޖިންގ ކްރީމް ބޭނުންކުރަން ފަށައިފިން.”\nޓްރިސް ބުނަނީ އޭނާ މިހާތަނަށް އެކި ޕްރޮޑަކްޓު ތަކުގެ އަޖުމަ ބަލާފައި ވާނެ ކަމަށާއި، އެތަނުން އެންމެ ހިތްހަމަޖެހެނީ “ފިލޯސަފީ” ބްރޭންޑުގެ ޕިއުރިޓީ ލައިން ކަމަށެވެ. އަދި އޭތި އުނގުޅުމުން ހަންގަނޑަށް މަޑުކަން ގެނެސްދީ އުޖާލާ ކޮށްދޭކަމަށް ބުންޏެވެ.\n“ދެން އަހަރެން ބުނާނީ އަބަދުވެސް އުފާވެފައި ހުރުމަކީ ވަރަށް މުހިއްމު ކަމަކޭ. ސްޓްރެސްއާ ދުރުގަ ހުރުމަކީ ވެސް ޒުވާންކޮށް ހުރުމަށް ވަރަށް މުހިއްމު ކަމެއް. އެގޮތުން ކަމަކާ ދެރަވެ ނުވަތަ ކަންބޮޑުވެފައި ހުންނަ އިރު މަޖާ ފިލްމެއް އެއްޗެއް ބަލައިގެން ވިޔަސް މީހާގެ މޫޑު ހަމައަކަށް އަޅުވަން ވާނެ”، ޓްރިސް ނަސޭހަތް ދިނެވެ.\nޓްރިސް އަކީ ބައެއް ފިލްމުތަކާއި ސީރީޒްތަކުގައި ސަޕޯޓިންގ ރޯލު ކުޅޭ އެކްޓްރެސް އެއް ވެސް މެއެވެ.


ނަމަވެސް… – ދިވެހި ނޫސް\nHome ⁄ ވާހަކަ ⁄ ނަމަވެސް…\nރަށުގެ މަަލަމަތި ފެންނަން ފަށައިފިއެވެ. ބޯގަސްތަކުންނާއި ދިގު ރުއްތަކުން ބަރާކޮށްފައިވާއިރު ރަށުގެ މަލަމަތި ހާދަހާ ހިތްގައިމެވެ. ރަށުގެ ދެކޮޅުގައި ކޮޅަށް ނަގާފައި އެހުރީ ވާދަވެރި ދެ ނެޓްވޯކްގެ ބޮޑު އެންޓަނާއެވެ. ރަށުގެ ހުދު ބޯކިރު ފޮދެއްފަދަ ދޮންވެލިގަނޑު ހާމައަށް ފެންނަން އޮތް އިރު އެންމެ ކުނިކޮޅެއްގެ އަސަރު ވެސް ފެންނާން ނެތުމުން އަދިވެސް ރަށުގެ ރައްޔިތުން ރަށުތެރެ ސާފުކުރުމަށް ބާއްވާ އަހަމިއްޔަތު ވަރަށް ރަނގަަޅަށް ވެސް ހާމަވެގެން ދިޔައެވެ. އެ ވިލުނޫކުލައިގެ މޫދުގައި އެއްވެސް ބިރުވެރިކަމެއްނެތި މިނިވަންކަމާއި އުފާވެރިކަމާއެކު ތުއްތު ކުދިންތަކެއް ސަކަރާތްޖަހަމުން ދިޔައެވެ. ލޯންޗު ފަޅަށް ވަނުމާއެކު ދެން ފެނުނީ މާހިތްގައިމު މަންޒަރެކެވެ. އެކި ސައިޒުތަކުގެ މަސްދޯނިތަކުން ރަށުގެ ފަޅު ބަރާކޮށްފައިވާތީއެވެ. އަދިވެސް ރަށުގައި މަސްވެރިކަމުގެ ރޫހުއޮތްކަން ހާމަވެގެން ދިއުމުން ހިތަށް ލިބުނީ ކޮންފަދަ ހިތްހަމަޖެހުމެއްކަން ވެސް ބަޔާންކޮށްދޭކަށް ނޭނގެއެވެ. އާއެކެވެ. މިއީ އަހަރެންގެ އުފަން ބިމެވެ. 13 އަހަރު ވޭތުވެދިޔައިރު ވެސް އެއްވެސް ބަދަލެއް ރަށަށް އައިސްފައި ނުވެއެެވެ.\nމަގުގެ އެއްކައިރިން މަޑުމަޑު ހިނގުމެއްގައި ގެއާ ދިމާއަށް އަހަރެން ހިނގަމުން ދިޔައިރު އެންމެން ގެ ވެސް ނަޒަރު ހުއްޓިފައި ހުރީ އަހަންނަށެވެ. އެއީ ކީއްްވެގެންކަން ޚުދު އަަހަރެންނަށް ވެސް އެނގެއެވެ. ނަމަވެސް އެކަމަށް މާ ބޮޑު ސަމާލުކަމެއްނުދީ އަހަރެން ދިޔައީ އަހަރެންގެ ކެތްތެރިކަން ކޮޅުންލާފައި ވާތީއެވެ. މަންމަގެ ކޮނޑުގައި ބޯ އަޅާލައިގެން އޮވެ އެ މަންމަގެ އޯގާތެރި ފިރުމުންތަކަށް ފެން ބޮވައިގަނެފައިވާތީއެވެ. ބައްޕަގެ ގައިގައި އޮޅުލައިގަނެ ބާރުބާރަށް ރޯންފަށައި 13 އަހަރު ވަންދެން ހިތުގައި ހިނގި ހުރިހާ އިހުސާސްތަކަކާއި ޖަޒްބާތުތަކެއް ބަންޑުންކޮށްލަން ބޭނުންވެފައިވާތީއެވެ. ކައިރީގައި ސަކަރާތްޖެހި ކޮއްކޮމެން ބޮޑުވުމުން ހުންނާނެ ގޮތް ބަލައިލުމަށް އަހަރެންގެ ހިތް ހުއްޓާނުލާ ގޮވަމުން ދާތީއެވެ.\nގޭގެ މައިދޮރު ހުޅުވައިލީމެވެ. އެންމެ ބަދަލެއް ވެސް އައިސްފައި ނުވެއެވެ. ގޭގެ އެއްކައިރީ އަދިވެސް އެހުރީ އަހަރެންގެ މި ދެއަތުން އިންދާފައިވާ މަތަރެސްމާ ގަސްތަކެވެ. ގޭގެ އަންބަލަމުގައި އަދިވެސް އަހަރެން ކުޅެން ގެންގުޅުނުު ބޯޅަ އޭގެ ޖާގާގައި އޮތެވެ. ކޮންމެ ދުވަހަކުވެސް އަހަރެން ހަވީރު ކުޅެން ދިއުމަށް ލައި ޖާރޒީ އަދިވެސް އެއިނީ އަހަރެން ރޯނުގައި ހިއްކަން އެޅިގޮތަށެވެ.\nގޭތެރޭގެ މާހައުލަށް ބަލައިލުމަށް މާކަ ގިނަ ވަގުތުތަކެއް ނުލިބުނެވެ. އަހަރެންގެ ކުރިމަތީ ފެންނާން އެހުރީ އަހަރެންގެ މަންމައެވެ. 09 މަހާއި 09 ދުވަސް ވަންދެން އަހަރެން އެ ހަށިގަނޑުގެ ތެރޭގައި ބޭއްވުމަަށްފަހު އެތަށް ތަދާއި ވޭންތަކާއެކު އަހަރެން މި ދުނިޔެއަށް އުފަންކުރުވި އިންސާނާއެވެ. އަވަހަށް ބާރުބާރަށް ދުއްވައިގަތީމެވެ. 13 އަހަރު ވަންދެން އަހަރެން މި ދެކުނު ހުވަފެން ހަޤީޤަތަކަށް ހެދުމަށްޓަކައެވެ. މަންމަގެ ގައިގައި އޮލުލައިގަނުމަށްފަހު ބާރުބާރަށް ރޯންފެށީމެވެ. ގިސްލަ ގިސްލަމުންނެވެ. މިއަދު އަހަންނަށް ހުރިހާ އުފަލެއް ލިބުނު ކަހަލައެވެ. ހަށިގަނޑުގައި އަޅަމުންދިޔަ ވޭންތަކާއި ތަދުތަކަށް ޝިފާއެއް ލިބުނު ކަހަލައެވެ.\nލިބެމުން މިދިޔައީ ވަގުތީ އުފަލެއްކަން އަހަންނަށް އިހުސާސްކުރެވުނީ މަންމަ އަހަރެން ގަޔާ ދުރުކޮށްލުމުންނެވެ. އެމަންމަ ނުރުހުމުގެ ނަޒަރަކުން އަހަރެން ކައިރީ އަހައިލީ ތިއީ ކާކު ކަމަށް ހެއްޔެެވެ؟ އަހަރެންގެ ފައިދަށުން ހީވީ ބިންގަނޑު ދަމާގަތްހެންނެވެ. ވަކި އުމުރަކަށް ދިއުމުން ދަރިން މައިންބަފައިން މަތިން ހަނދާންނެތޭ ވާހަކަ މަދުން ނަމަވެސް އަޑުއަހަމެވެ. ނަމަވެސް މަންމަ އަކު އަދި އޭނާގެ އުފަންދަރިއެއް މަތިން ހަނދާން ނެތުނު ވާހަކަ އަދި އަޑުއެހީ މި އަލަށެވެ. އަހަރެން އެ މަންމަގެ ދެލޮލަށް ބަލާލައިފައި ބުނީމެވެ.” މަންމާއެވެ! ހަމަ އަހަރެން ނޭނގޭ ހެއްޔެވެ؟ މިއީ ތިމަންމަގެ ދަރިއެކެވެ. މިއީ ތި މަންމަގެ ބަނޑުން އެންމެ ފުރަތަމަ ދުނިޔެއަށް އުފަންކުރުވި އިންސާނެވެ. މިއީ މަންމަގެ ރުޝްދީއެވެ. އަހުމަދު ރުޝްދީ އަބްދު ﷲ އެވެ.”\n“ރުޝްދީއޭ! އަހަރެމެން ނުހުންނާނެ ރުޝްދީ ކިޔާ ދަރިއެއް! ބޭފުޅާއަށް ވަދެވިގެން ތިއުޅެނީ ނުބާ ގެޔަކަށް!”\nކަންފަތުގައި މިފަހަރު ޖެހުނީ މަންމަގެ އަޑެއް ނޫނެވެ. އަހަރެންގެ ބައްޕަގެ އަޑެވެ. އަޑުގައިވާ ހަރުކަށިކަމުން ޖެހިލުން ވިއެއްކަމަކު ބައްޕަގެ ދެލޮލަށް އަސަރާއެކު ބަލައިލީމެވެ. ބާރުބާރަށް ގޮސް ބައްޕާއ ކިޔާ ބައްޕަގެ ގައިގައި އޮޅުލައިގަތީމެވެ. 13 އަހަރު ވޭތުވެދިޔަ އިރުވެސް ބައްޕައަކަށް އެއްވެސް ބަދަލެއް އައިސްފައި ނުވެއެވެ. އަދިވެސް އެ ކަސްރަތީ ހަށިގަނޑުގައި ބާރު އެބަހުއްޓެވެ.\n” ކިހާ ބޮޑު މުސީބާތެއްތަ މި ލައިގަތީ! ކަލޭ ކައިރީ މިބުނަނީ އަަހަރެމެން ނުހުންނާނޭ ރުޝްދީ ކިޔާ ދަރިއެއް! އަކުރުތަކުގައި ފިލި ޖަހާފަ ދިވެހި ބަހުން މިބުނަނީ އަހަރެމެން ނުހުންނާނެ ރުޝްދީ ކިޔާ ދަރިއެއް! ފުލުހުންނަށް ނުގުޅަނީސް މިތަނުން ރައްކާވޭ!”\nބައްޕަގެ ގާގައި ހުރި އެންމެ ބާރަކަށް އަހަރެން ނަގައި ހޫރުވައިލިއެވެ. އަދި ބާރުބާރަށް އަހަރެން ކޮށްޕައިލިއެވެ. ފެންޑާގެ ތަޅުންގަނޑުގެ މައްޗަށް އަހަރެން ބާރުބާރަށް ވެއްޓުނެއްކަމަކު އަހަންނަށް އެއްވެސް ތަދެއް އިހުސާސެއް ނުކުރެވެއެވެ. އެތަދަށްވުރެ ހިތުގައި އަޅަމުންދިޔަ ތަދު މާބޮޑެވެ. މާ ވޭންގަދައެވެ. އެވަގުތު ގޭގެ ދޮރުން ބޭރަށް ޒުވާން ދެ ފިރިހެނުން ބޯ ދިއްކޮށްލިއެވެ. ކިތަންމެ ބޮޑުވެފައި ވީ ނަމަވެސް އެއީ އަހަރެންގެ ކޮއްކޮ ޝާމިނާއި ޝާހިދު ކަން އެނގުނެވެ. ނަމަވެސް އެކުދިން ވެސް އަހަރެން ފެނުމާއެކު މޫނު ކުނިކޮށްލުމަށްފަހު ގެޔަށް ވަނީއެވެ. އަހަރެންނާއެކު ޖެހި ސަކަރާތްތައް ހަނދާން ނެތުނީ ބާއެވެ؟ ތިންމީހުން އެކަކު އަނެއްކަކާ ތޮޅެ ރޮށްވާލައި މަލާމާތްކޮށް މަޖާކުރަމުން އުޅުނު ހަނދާން ނުވަނީ ބާއެވެ؟\nއަހަރެން ހުރީ ގަނބުކައިފައެވެ. ކަންތައްތައް ވަމުންދާގޮތާ މެދު ހައިރާން ވެފައެވެ. ކަންތައް ވަމުން މިދަނީ އަހަރެން ދެކުނު ހުވަފެންތަކާ މުޅިން ހިލާފަށެވެ. ބައްޕަގެ އިތުރު ހަމަލާއެއް އައުމުގެ ކުރިން އަވަހަށް ގެއިން ދިއުމަށް ތެދުވީމެވެ. ތެދުވެ އަތުގައި ހޭކިފައި ހުރި ހިރަފުހާއި ވެލި ފޮޅައިލީމެެވެ. އަދި ގޭގެ މައި ދޮރާ ދިމާއަށް ހިނގާ ގަންނަން އުޅުނު ވަގުތު ގޭގެ ދޮރުގެ ކައިރީ ހުއްޓި މިހުރިޙާ މަންޒަރެއް ބެލުމަށް ހުރި މީހާ ފެނުމުން އަހަންނަށް ހައިރާންވެވުނެވެ. އެއީ ކުޑައިރުއްސުރެއް އަހަރެންގެ ކައިރީ އަބަދުވެސް އުލޭ މާޒިން އެވެ. އަހަރެންގެ އެންމެ ގާތް އެކުވެރިޔާއެވެ. ތުއްތުއިރުއްސުރެއް އެހީތެރިކަމަށް އަހަންނަށް ބޭނުން ޖެހުނު ކޮންމެ ދުވަހަކު އަހަންނަށް އެހީތެރިވާ އެހީތެރިޔާއެވެ. އަހަރެން މިއީ ކަނާއަތް ކަމުގައި ވަނީނަމަ އެއީ އަހަރެންފެ ވައަތޭ ބުންޏަސް ދޮގަކަށް ނުވާނެއެެވެ. ނަމަވެސް މާޒިންގެ ނަން އަހަރެންގެ ދުލުން ފުރިހަމައަށް ބޭރުނުވަނީސް ޗޮކެއް ކަނޑައިލުމަށްފަހު މާޒިން ގެއިން ބޭރަށް ނިކުތެވެ.\nހަތަރު އުދަރެސް ފެނު ޖެހިއްޖެެއެވެ. ހަދާނެ ގޮތް ހުސްވެއްޖެއެވެ. މި ހުރިހާ ދުވަހަކު އަހަރެން 13 އަހަރުވަންދެން ޖަލުގައި މި އޮތީ މި މަންޒަރު ދެކެން ހެއްޔެވެ؟ ވަރުބަލިކަމެއްނެތި 5000 ދުވަހުގެ އިންތިޒާރުގައި އަހަރެން ހުރީ މި އޯގާތެރިކަމަށް ފެންބޮވައިގެން ހެއްޔެވެ؟ ދެމުންދިޔަ އަނިޔާއަށް ކެތްކޮށްލައިގެން ހިތަށް ހަމަޖެހުމެއް ގެނެސްގެން ހުރީ މި މަދަދުވެރި އަތްތަކަށް އުއްމީދުކޮށްގެން ހެއްޔެވެ؟ ޤަބޫލުކުރަމެވެ. އަހަރެންވެސް ކުށްތައް ކުރީމެވެ. ބޮޑު ފާފަތަކަށް އަރައިގަތީމެވެ. ނުބައި އެކުވެރިންތަކަކާއި ގުޅި ނުބާ ގޯޅިއެއް އެޅުނީއެވެ. މަސްތުވާތަކެތީގެ ވަކިތަކުގައި ބަންދުވީއެވެ. ނަމަވެސް ޤަބޫލުކުރަން ޖެހެއެވެ. ކުށްކުރެވޭނީ އިންސާނުންނަށެވެ. ހުރިހާ މީހުންނަށް ވެސް ދެވަނަ ފުރުޞަތެއް ހައްޤެވެ. އެހެންނޫންނަމަ، ދީނުގައި ތައުބާވުން ލައްވަވާފައި ނުވާނެއެވެ.\nވާންފަށަށް ބާރުކޮށްލީމެވެ. ބަންޑުންޖެހިފައިވާ ގޮނޑި ނެގެމަށް ފަހު ރަނގަޅުކޮށްލާ ގޮނޑީގެ މައްޗަށް އެރީމެބެ. ޖަހާފައިވާ ގޮށް ކަރަށް ހެޔޮވަރު ކޮށްލީމެވެ. އިތުރަށް ކެތްކުރާނެ ހިތްވަރު އަހަރެންގެ ހަށިގަނޑުގައި ނެތުމުންނެވެ. ތަދުތަކާއި ވޭންތަކުން ހިތް ދެފަޅިވުމުންނެވެ. އަހަރެންގެ އާއިލާއަށާއި މިތުރުންނަށް ލަދެއްގެ ގޮތުގައި ހުރުމަށް އަހަރެން ބޭނުންނުވާތީއެވެ.\nޝަމްވީލް Listing Owner\nވާހަކައިގެ ނިންމުމަށްވުރެއް ބޮޑަށް އިސްކަމެއްދީފައިވަނީ ވާހަކައިގެ ކޮންސެޕްޓް އަންގައިދެވޭތޯ! މިއީ ވެސް މުޖުތަމައުގައި މަދުން ނަމަވެސް ހިނގާ ކަމަކަށް ވާތީ އެކަމަށް މީހުން ހޭލުންތެރިކުރުމަކީ ވެސް މުހިއްމުކަމެއް! ވާހަކައިގެ ނިންމުމުގައި އަމިއްލަ އަށް މަރުވާވަހަކަ ގެނެސްފައި ވީނަމަވެސް އެއީ އެންމެ ރަނގަޅު ކަމެއްގެ ގޮތުގައެއް ނުދެކެން! ވާހަކައިގައި ހިނގާ ހުރިހާ ކަމަކީ އަބަދުވެސް އެންމެ ރަނގަޅު ގޮތް ކަމުގައި ހަމަ ނުވެދާނެ! (:\nވަރައް އިބުރައްތެރި ވާހަކައެއް\nThese days writers are encouraging to suicide in there stories why can’t they get toamuch more interesting ending are they out of ideas these stories are givingareally bad message concerning our community\nދިވެހި ވާހަކައަކަށް އިނގިރޭސި ބަހުން ކޮމެންޓު ތި ޖަހަނީ. ކޮން ކަމަކަށް ތޯ ތި އެންކަރޭޖް ކުރަނީ\nSuicide is never the solution, bro\nDidn’t like the message this story is giving\nމިއީ ހަމަ ރާއްޖޭގަ ހިނގާ ކަމެއް. ވާހަކައެއްގެ ސިފައިގަ ގެނައުން އެއީ މައްސަލައެއް ކަމަށް ނުދެކެން. މިވާހަކަ ސައިޓަކީ ވީހާވެސް އޮތެންޓިކް އަސްލާ އެއްގޮތް ވާހަކަ އަބަދުވެސް ގެނެސްދޭ ސައިޓެއް. މީގެން ވެސް ފިލާވަޅު ނަގަންވީ އެގޮތަށް އާއިލާ މީހުންނާ ގުޅުން ނުކެނޑުމަށް. އީމާންކަމެއް ހުރިއްޔާ މިކަހަލަ ވާހަކަ ކިޔަކަސް މަގެއް ނޯޅޭނެ ބްރޯ\nކޮރޯނާއަށް ޕޮޒިޓިވްވި މީހުނާ ކޮންޓެކްޓްވި 173 މީހުން ފާހަގަ ކުރެވިފައިވޭ


Male', Villingili, Gulhifalhu adhi Thilafushi Bridge aa gulhey mahaasinthaa eh baavvaifi - One Online\nމިއަދު ބޭއްވި މަހާސިންތާގެ ތެރެއިން --- ފޮޓޯ: ޕްލޭނިންގް މިނިސްޓްރީ\nމާލެ، ވިލިނގިލި، ގުޅީފަޅު އަދި ތިލަފުށި ބުރިޖާ ގުޅޭ މަހާސިންތާއެއް ބާއްވައިފި\nމާލެ، ވިލިނގިލި، ގުޅީފަޅު އަދި ތިލަފުށި ގުޅާލުމަށް އެޅުމަށް ހަމަޖައްސާފައިވާ ބުރިޖާ ގުޅޭ މަހާސިންތާއެއް މިނިސްޓްރީ އޮފް ނެޝަނަލް ޕްލޭނިންގް އެންޑް އިންފްރާ ސްޓްރަކްޗަރގެ ފަރާތުން ބާއްވައިފިއެވެ.\nމިނިސްޓްރީން އެ މަހާސިންތާ މިއަދު ބާއްވާފައިވަނީ ދަރުބާރުގޭގައެވެ. އެ މަހާސިންތާގެ ތެރެއިން މި މަޝްރޫއުގެ ކޮންސަލްޓެންޓް ކަމަށްވާ އޮވޭ އަރުޕް ޕްރައިވެޓް ލިމިޓަޑުން ދައުލަތުގެ ކަމާބެހޭ ފަރާތްތަކަށް މަޝްރޫއުގެ ތަފްސީލީ މައުލޫމާތު ދީފައިވާ ކަމަށް ޕްލޭނިންގް މިނިސްޓްރީން ބުނެއެވެ.\nއެ މަހާސިންތާއަށް ފަހު ދައުލަތުގެ މީޑިއާއަށް ޕްލޭނިން މިނިސްޓަރު މުހައްމަދު އަސްލަމް ދެއްވި އިންޓަވިއުގައި ވިދާޅުވީ މިއަދު ބޭއްވި މަހާސިންތާއަކީ މާހައުލާއި އެންމެ އެކަށީގެންވާ ގޮތަށް ބުރިޖުގެ ޑިޒައިން ކުރުމަށް ހިޔާލު ހޯދުމުގެ ގޮތުން ކުރިއަށްގެންދިޔަ މަހާސިންތާއެއް ކަމަށެވެ. އަދި ބުރިޖު ދާނެ މަގާއި، ސްޓްރަކްޗަރއާއި، ހުންނާނެ ލޭނުގެ އަދަދާ ގުޅޭގޮތުން ހިޔާލު ހުށަހެޅި، މަޝްވަރާ ކުރެވުނު ކަމަށް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ މި ބުރިޖުގެ ދިގުމިން 6.7 ކިލޯ މީޓަރަށް އަރާނެ ކަމަށެވެ. އަދި މަދުވެގެން ފަޅިއަކު ދެ ލޭން ހިމެނޭ ގޮތަށް ބުރިޖު އެޅުމަށް ހަމަޖެހިފައިވާ ކަމަށާއި ބުރިޖުގެ ފުޅާމިން ކަނޑައެޅުމަށް މަސައްކަތް ކުރައްވަމުން އަންނަ ކަމަށް މިނިސްޓަރު ވިދާޅުވިއެވެ.\nއެގޮތުން އަންނަ ޖޫން މަހަށް ޑީޓެއިލް ޑިޒައިންތައް ނިމޭނެ ކަމަށާއި ޖޫންމަހު ބުރިޖު ޓެންޑާ ކުރުމަށް މަސައްކަތް ކުރަމުން އަންނަ ކަމަށް މިނިސްޓަރު ވިދާޅުވިއެވެ. އަދި އެ ބުރިޖު ފަރުމާ ކުރާނީ މާލެއާއި ވިލިނގިއްޔާ ދެމެދު އޮންނަ ކަނޑުއޮޅިން އަދި ވިލިނގިއްޔާ ގުޅީފަޅު އަދި، ގުޅީފަޅާއި ތިލަފުއްޓާ ދެމެދު އުޅަނދުތަކަށް ދަތުރު ކުރެވޭނެ ގޮތަށް ކަމަށް މިނިސްޓަރު ވިދާޅުވިއެވެ.\nޕްލޭނިންގް މިނިސްޓްރީން ވަނީ މާލެއިން ތިލަފުއްޓަށް ގުޅާލާ އެ ބުރިޖު ޕްރޮޖެކްޓުގެ ފައިނަލް ޑީޓެއިލް ޑިޒައިން ހެދުމަށް ހޮންގްކޮންގެ އަރޫޕް ލިމިޓެޑާ ހަވާލުކުރުމަށް ލިޔެކިޔުންތައް ހުށަހަޅައިފައެވެ.\nއެ މަޝްރޫއު ކުރިއަށް ގެންދިއުމަށް އަންނަ އަހަރުގެ ބަޖެޓުގައި ވަނީ ހިމަނައިފައެވެ. އެގޮތުން މާލެ އާއި ތިލަފުއްޓާ ދެމެދު އެ ބުރިޖު އެޅުމަށް 411 މިލިއަން ރުފިޔާ ހަރަދު ކުރުމަށް ހިމަނާފައިވެއެވެ. މާލެ އާއި ވިލިމާލެ އާއި ތިލަފުއްޓާއި ގުޅީފަޅު ގުޅައިލުމަށް އަޅާ ބުރިޖުގެ މަޝްރޫއަކީ އަންނަ އަހަރުގެ ބަޖެޓުގައި ހިމެނޭ އެންމެ ބޮޑު އެއް މަޝްރޫއެވެ. އެ މަޝްރޫއަށް 488 މިލިއަން ޑޮލަރު ނުވަތަ 7.5 ބިލިއަން ޑޮލަރު ހަރަދުވާނެ ކަމަށް މީގެ ކުރިން ސަރުކާރުން ވަނީ ލަފާކޮށްފައެވެ.\nގުޅޭ ޓެގު މާލެ މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ މުޙައްމަދު އަސްލަމް ކ. ވިލިނގިލި ތިލަފުށި\nމާމެންދޫ ހޯމް ކަރަންޓީނުގައި ތިބި ފަސް މީހަކު ކޮވިޑަށް ޕޮޒިޓިވްވެއްޖެ\nއައްޑޫ މަގުތަކުގައި ތާރު އެޅުމަށް ބޭނުންވާ ސާމާނު ގެންގޮސް، މަސައްކަތް ފަށަން ތައްޔާރުވެއްޖެ\nއައްޑޫގައި ސަވައިލެންސް ސާމްޕަލްތަކެއް ނަގަނީ\nނޫސްވެރިންނަކީ ގާބިލް އަދި ތަމްރީން ލިބިފައިވާ ބަޔަކަށް ހެދުމަށް އައިޔޫއެމްއާއެކު ބްރޯޑްކޮމް އިން އެއްބަސްވެއްޖެ\nކަނޑުފަޅުގެ ދިރުންތަކަށް ލިބޭ ގެއްލުން ކުޑަކުރުމަށް ބައިނަލްއަގުވާމީ އެހީތެރިކަން ބޭނުންވޭ: މިނިސްޓަރު


Memberun ge imthiyaaz ge gaanoon uvaalun: Goahakah vedhaane?! | Mihaaru\nމަޖިލީހުގެ ޖަލްސާގައި މެމްބަރުން: މެމްބަރުންގެ އިމްތިޔާޒްގެ ގާނޫނު އުވާލަން ހުށަހަޅަން މެމްބަރަކު ވަނީ ނިންމާފައި -- ފޮޓޯ/މަޖިލިސް\nމެމްބަރުންގެ އިމްތިޔާޒްގެ ގާނޫނު އުވާލުން: ގޯހަކަށް ވެދާނެ؟!\n07 ނޮވެމްބަރ 2018 - 08:233comments\nއެހެން ފަހަރުތަކާ ޚިލާފަށް މިދުވަސްކޮޅު ރައްޔިތުންގެ މަޖިލީހުން މަސައްކަތްތައް އޮތީ ދިމާ އިދިކޮޅަށެވެ. މިފަހަރު މިއޮތީ މަޖިލީހުން ހަދާފައިވާ ގާނޫނުތައް އުވާލުމުގެ ސީޒަނެކެވެ. އެންޓި ޑިފެކްޝަންގެ ގާނޫނު މިދިޔަ ހަފުތާގައި އުވާލަން ފާސްކުރީ އެ ގާނޫނު ފާސްކުރިތާ އަހަރެއް ނުވަނީހެވެ. އަދި އުމުރުން 65 އަހަރު ވީ މީހުންނަށް ރައީސްކަން ނުކުރެވޭ ގޮތަށް ގާނޫނު އަސާސީ އަށް ކުރިން ގެނެސްފައިވާ އިސްލާހު އުވާލުމުގެ ބިލެއް ވެސް މަޖިލީހުގެ އެޖެންޑާގެ ތެރެއަށް ވަންނާނެ ކަމަށް ބެލެވެ އެވެ.\nދުވަސްތަކަކަށް ފަހު އިދިކޮޅު މެމްބަރުންނާ އެކު މަޖިލީހުގެ ޖަލްސާތައް ފަށައިގަނެ، ކުރިން ހެދި ގާނޫނުތައް އުވާލުމުގެ މަސައްކަތް ބާރަށް ކުރިއަށް ދަނިކޮށް ދެން އިވުނީ ރައްޔިތުންގެ މަޖިލީހުގެ މެމްބަރުންގެ އިމްތިޔާޒްތަކާއި ބާރުތަކުގެ ގާނޫނު އުވާލަން ހުށަހަޅާ ވާހަކަ އެވެ.\nމެމްބަރުންނަށް ޚާއްސަ ބާރުތަކަކާއި ރައްކާތެރިކަމުގެ އިތުރުން ޚާއްސަ އިނާޔަތްތަކެއް ލިބިދޭ މި ގާނޫނު އުވާލުމަށް ހުށަހަޅާ ސަބަބެއްގެ ގޮތުގައި ވިލުފުށީ ދާއިރާގެ މެމްބަރު ރިޔާޒް ރަޝީދު ވިދާޅުވެފައިވަނީ މެމްބަރުން މިހާރު އިމްތިޔާޒް ބޭނުންފުޅު ނުވާ ކަމަށް ގަބޫލުކުރެވޭތީ އެވެ. އެ ބިލް މިހާތަނަށް ހުށަހަޅާފައި ނެތަސް، މި ހަފްތާގެ ތެރޭގައި އެ ބިލް މަޖިލީހަށް ހުށަހަޅާނެ ކަމަށް ވެ އެވެ.\nމެމްބަރުންގެ އިމްތިޔާޒްގެ ގާނޫނަކީ މިހާތަނަށް މަޖިލީހުން ފާސްކުރި ގާނޫނުތަކުގެ ތެރެއިން އެންމެ މައްސަލަ ހޫނުވި އަދި އެންމެ ފާޑުކިޔުން ބޮޑުވި އެއް ގާނޫނެވެ. ހައްޔަރުކުރުމާއި ބަލައި ފާސްކުރުން ފަދަ ކަންކަމުގައި އާންމު ރައްޔިތުންނާ ތަފާތުކޮށް، ޚާއްސަ އުސޫލުތަކަކުން މެމްބަރުންނާ މެދު އަމަލު ކުރަން ޖެހުމާއި މެމްބަރުކަމުން ވަކިވުމަށް ފަހު ވެސް ޚާއްސަ އިނާޔަތްތަކެއް މެމްބަރުންނަށް ދޭން އެ ގާނޫނުގައި ލިޔުމަކީ މައްސަލަ ގޯސްވި ހިސާބެވެ.\nއިމްތިޔާޒްގެ ގާނޫނު މަޖިލީހުން ފާސްކުރީ މެމްބަރަކު އިދާރާއަކަށް ހާޒިރުވާން އަންގާ ލިޔުމެއް އެ މެމްބަރަކާ ހަވާލުކުރުން ވެސް ދަތިކޮށްލެވޭ މިންވަރަށެވެ. މެމްބަރަކު މަޖިލީހުގެ މަސައްކަތަށް އައުމާއި އެނބުރި ދާ ވަގުތު ވެސް މެމްބަރުން ހައްޔަރެއް ނުކުރެވެ އެވެ. އަދި މަޖިލީހުގެ މަސައްކަތެއް ނެތް ދުވަހަށް ވިޔަސް، މަޖިލިސް ކުރާ ގޭގައި ހުރިހާ ހިނދަކު އެ މެމްބަރަކު ހައްޔަރު ނުކުރެވުމުގެ އިތުރުން ހުކުމެއް ތަންފީޒު ކުރަމުންދާ މެމްބަރުން ވެސް މަޖިލީހަށް ހާޒިރު ކުރަން ޖެހޭ ގޮތަށެވެ.\nމިފަދަ ބައެއް ކަންތައްތަކާ ހެދި އެ ގާނޫނުގެ ބިލް 2013 ގައި އޭރުގެ ރައީސް މުހައްމަދު ވަހީދު ތަސްދީގު ނުކުރައްވައި، އަނބުރާ ފޮނުވާ ވެސް ލެއްވި އެވެ. އެކަމަކު ބިލަށް އެއްވެސް ބަދަލެއް ނުގެނެސް މަޖިލީހުން އެގޮޮތަށް ދެވަނަ ފަހަރަށް ބިލް ފާސްކުރުމުން "އިތުރު ގޮތެއް ނެތިގެން" އެ ބިލް ތަސްދީގު ކުރެއްވި އެވެ.\nއެކަމަކު އެ ގާނޫނުގެ ބައެއް މާއްދާތައް ގާނޫނު އަސާސީއާ ޚިލާފް ކަމަށް ބުނެ އެޓާނީ ޖެނެރަލްގެ ފަރާތުން އޭރު ސުޕްރީމް ކޯޓަށް ހުށަހެޅި ދުސްތޫރީ މައްސަލައަކާ ގުޅިގެން ބައެއް މާއްދާތައް ކޯޓުން ބާތިލްކުރި އެވެ. އެކަމަކު މެމްބަރުން ހައްޔަރުކުރުމާއި ބަންދު ކުރުމުގައި އާންމުންނާ ތަފާތު ޚާއްސަ އުސޫލަކުން އަމަލުކުރެވޭ މާއްދާތައް އެ ގާނޫނުގެ އަދިވެސް ދިރި ދެމި އެބަ އޮތެވެ.\nމެމްބަރުންނާ އެހާ ބޮޑަށް ގުޅުން ހުރި މިފަދަ ގާނޫނެއް އުވާލަން ހުށަހަޅާއިރު، މިއީ ވަރަށް ވިސްނަން ޖެހޭ މައްސަލައެކެވެ. އެއީކީ ކޮންމެހެން މެމްބަރުންނަށް ޚާއްސަ ރައްކާތެރިކަމާއި އިނާޔަތްތަކެއް ލިބިދެވޭތީއެއް ނޫނެވެ. އެއަށް ވުރެ ބޮޑަށް އެއީ މެމްބަރުންނާ ހަވާލުކުރެވިފައި އޮތް ޒިންމާއާ ވެސް ގުޅުން ހުރި ކަމެކެވެ. މެމްބަރުންނަށް ޚާއްސަ ރައްކާތެރިކަމެއް އެ ގާނޫނުގައި ދީފައި އޮންނަނީ ވެސް އެކަންކަމާ ހެދި އެވެ. އެކަމަށް ނުބަލައި، ގާނޫނު އެއްކޮށް އުވާލައިފި ނަމަ، އޭގެ ނަތީޖާ އެހާ ރަނގަޅު ނުވުން ގާތެވެ.\nގާނޫނުގެ ކުރިމަތީގައި އެންމެން ހަމަހަމަ އެވެ. ގާނޫނުން ލިބިދޭ މަންފާތަކާއި ރައްކާތެރިކަން ވެސް އެންމެންނަށް ހަމަހަމަ އަށް ލިބެން ޖެހެ އެވެ. އަދި ކުށެއް ކޮށްފި ނަމަ ކޮންމެ މީހަކަށް ވެސް އަދަބު ލިބެން ޖެހެ އެވެ. އެހެންވީއިރު، މަޖިލީހުގެ މެމްބަރުން ހައްޔަރުކުރުމާއި ބަންދު ކުރުމުގައި ވަކި ޚާއްސަ ރައްކާތެރިކަމެއް ނުވަތަ އިމްތިޔާޒްތަކެއް އޮންނަނީ ކީއްވެގެންތޯ މިއީ އުފައްދަފާނެ ސުވާލެކެވެ. އިމްތިޔާޒްގެ ގާނޫނު ހެދިއިރު ވެސް މި ފާޑުކިޔުން އަމާޒުވި އެވެ.\nވޭތުވެދިޔަ 10 ވަރަކަށް އަހަރުގެ ތަޖުރިބާގައި ފެނުނު އެއް މަންޒަރަކީ އެންމެ ގިނަ ހުރަސްތައް ކުރިމަތިވާ ބަޔަކީ އެއިރެއްގެ ސަރުކާރާ ދެކޮޅު މެމްބަރުން ކަމެވެ. އެކި ތުހުމަތުތަކާ ގުޅިގެން އިދިކޮޅު މެމްބަރުން ހައްޔަރު ކުރުމާއި ބަންދު ކުރުމުގެ ސަގާފަތް އަދިވެސް އޮތީ އެވެ. ބައެއް ފަހަރު މެމްބަރުން ހައްޔަރު ކުރަނީ ހަގީގަތުގައި ވެސް ތުހުމަތެއް ކުރެވިގެން ކަމަށް ވިޔަސް، އަނެއް ބައި ފަހަރުތަކުގައި އެކަން ކުރަނީ ސިޔާސީ ބޭނުމެއްގަ އެވެ. މަޖިލީހުން އޭރު "ގޮތްދޫނުކޮށް"، އިމްތިޔާޒްގެ ގާނޫނު މިގޮތަށް ފާސްކުރި އެއް ސަބަބަކީ ވެސް އެއީ ކަމަށް ވެދާނެ އެވެ.\nމެމްބަރުން ހައްޔަރު ކުރުމާއި ބަންދު ކުރުމުގައި ޚާއްސަ އިމްތިޔާޒްތައް (ޕާލިމެންޓްރީ އިމިއުނިޓީ) ދިނުމަކީ ހަމައެކަނި ރާއްޖޭގައި އޮތް ކަމެއް ނޫނެވެ. ކުރިއަރާފައިވާ ގައުމުތަކުގައި ވެސް މެމްބަރުން ހައްޔަރު ކުރުމާއި ބަންދު ކުރުން ފަދަ ކަންކަމުގައި އޮންނަނީ އާންމު ރައްޔިތުންނާ ތަފާތުކޮށެވެ. އޭގެ ބޭނުމަކީ ބަޔަކު ކޮށްފާނެ ތުހުމަތެއް ނުވަތަ އުފައްދަފާނެ މައްސަލައެއްގެ ސަބަބުން، މެމްބަރުންނާ ހަވާލުވެފައިވާ ބޮޑެތި ޒިންމާތަކަށް ހުރަސް އެޅިޔަ ނުދިނުމާއި އެއްވެސް ނުފޫޒެއް ނުވަތަ ބިރުވެރިކަމެއް ނެތި މެމްބަރުންނަށް ޒިންމާ އަދާކުރުމުގެ ފުރުސަތު ދިނުމެވެ.\nއެކި ގައުމުތަކުގައި މެމްބަރުންނަށް އިމްތިޔާޒް ލިބިގެންވާ ކަންކަން ތަފާތެވެ. ބައެއް ގައުމުތަކުގައި ވަކި ހާލަތެއްގައި އެއްވެސް އިމްތިިޔާޒެއް މެމްބަރުންނަށް ނުލިބެ އެވެ. އަދި ބައެއް ގައުމުތަކުގައި ކުރެވޭ ތުހުމަތުތަކަށް ބަލައި، އެ މެމްބަރަކަށް ލިބިދޭ އިމްތިޔާޒްތައް އަތުލުމުގެ ބާރު މަޖިލީހަށް އޮވެ އެވެ.\nރާއްޖޭގައި އޮންނަނީ ހުރިހާ މެމްބަރުންނަށް ވެސް ހަމަހަމަކޮށް އިމްތިޔާޒްތައް ލިބޭ ގޮތަށެވެ. މެމްބަރަކު މަޖިލީހުގެ ޖަލްސާއެއްގައި ނުވަތަ މަޖިލީހުގެ ކޮމެޓީއެއްގައި ދައްކާ ވާހަކައަކުން ނުވަތަ ވޯޓު ދޭ ގޮތަކުން އޭނާއާ ދެކޮޅަށް އެއްވެސް ފިޔަވަޅެއް ނޭޅޭނެ ގޮތަށް ގާނޫނު އަސާސީގައި އޮންނަ އޮތުމަކީ ވެސް އިމްތިޔާޒްތަކުގެ ތެރެއިން އެއް ބާވަތެވެ. ހައްޔަރުކުރުމާއި ބަންދު ކުރުމުގައި މެމްބަރުންނަށް އިމްތިޔާޒް ލިބި ދެނީ އިމްތިޔާޒްގެ ގާނޫނުގެ ދަށުންނެވެ.\nގާނޫނީ ބައެއް ބޭފުޅުން ވިދާޅުވާ ގޮތުން އިމްތިޔާޒްގެ ގާނޫނު އުވާލުމަކީ ހެދޭނެ ވަރަށް ބޮޑު ގޯހެކެވެ. މެމްބަރުން ހައްޔަރު ކުރުމާއި ބަންދު ކުރުމުގައި ވަކި ޚާއްސަ އިޖްރާއާތުތަކެއް ފުރިހަމަކުރަން ޖެހޭ ގޮތަށް އޮންނަ އޮތުން އުވާލުމަކީ ނުރައްކަލެއް ކަމަށް އެ ބޭޭފުޅުން ދެކެވަޑައިގަންނަވަ އެވެ. އެ ބޭފުޅުން ވިދާޅުވާ ގޮތުން، ކުށުގެ ވެށިން ނޫން ގޮތަކަށް މެމްބަރަކު ހައްޔަރުކުރާ ނަމަ، ކޯޓު އަމުރު ހޯދުމުގައި ޕްރޮސެކިއުޓާ ޖެނެރަލްގެ ދައުރު އޮންނަން ޖެހުމާއި މެމްބަރަކު ހައްޔަރުކޮށްފި ނަމަ، އެކަން މަޖިލީހަށް އަންގަން ޖެހޭ ގޮތަށް އޮންނަނީ މެމްބަރުންގެ ކަންކަމުގައި ތަންފީޒީ އިދާރާތަކަށް އެކަނި ބާރު ނުދިނުމަށެވެ.\n"އިމްތިޔާޒް މި ދެނީ އޭނާ ކޮންމެހެން މެމްބަރަކަށް ވާތީއެއް ނޫން. ދައުލަތް ހިންގުމުގެ ތިން ބާރުގެ ދެމެދުގައި މި އޮންނަ ޗެކް އެންޑް ބެލެންސް ހިފަހައްޓަން ދޭ އެއްޗެއް އިމްތިޔާޒް އެއީ. އިމްތިޔާޒް ނުދެންޏާ ބިލްތައް ފާސްކުރާ ދުވަހު ވޯޓުތަކަށް ހުރަސް އަޅަން ވެސް މެމްބަރަކު ހައްޔަރު ކުރެވިދާނެ. މަޖިލީހަށް ވެސް އަންގާކަށް އޭރުން ނުޖެހޭ. އެފަދަ ކަންކަމަށް ފުރުސަތު ނުދޭން ވެގެން މި އިމްތިޔާޒް ދެނީ،" ވަކީލަކު ވިދާޅުވި އެވެ.\nގާނޫނީ މީހުން ދެކޭ ގޮތުގައި އިމްތިޔާޒްގެ ގާނޫނު އުވާލުމުގެ ބަދަަލުގައި ގެންނަން ޖެހޭނީ އިސްލާހުތަކެކެވެ. އެއް ކަމެއްގެ ގޮތުގައި ފާހަގަކުރަނީ ކުށުގެ ތުހުމަތުގައި ބަންދުގައި ތިބޭ މެމްބަރުން މަޖިލީހަށް ހާޒިރު ކުރުމުގެ މައްސަލަ އެވެ. ކުށް ސާބިތުވެ، ހުކުމް ތަންފީޒު ކުރަމުންދާ މެމްބަރުންނެކޭ އެއްފަދައިން ކުށުގެ ތުހުމަތުގައި ތިބޭ މެމްބަރުން ވެސް މިހާރު މަޖިލީހަށް ހާޒިރެއް ނުކުރެ އެވެ.\nމަޖިލީހުގެ އިދާރާގައި މެމްބަރުންތަކެއް: -- މިހާރު ފޮޓޯ/ހުސެއިން ވަހީދު\nމަޖިލީހުގެ ދިއްގަރު ދާއިިރާގެ މެމްބަރު އަހުމަދު ފާރިސް މައުމޫންގެ މައްސަލައަކީ އެފަދަ މައްސަލައެކެވެ. އެކި ތުހުމަތުތަކުގައި މިދިޔަ އަހަރުގެ ޖުލައި މަހުން ފެށިގެން މި އަހަރުގެ ޖޫން މަހުގެ ފަހުކޮޅާ ހަމައަށް ފާރިސް ހުރީ ޝަރީއަތް ނިމެންދެން ބަންދުކޮށްފަ އެވެ. މިދިޔަ ޖޫން މަހު އޭނާގެ މައްޗަށް ހަތަރު މަހާއި 24 ދުވަހުގެ ޖަލު ހުކުމެއް އިއްވުމާ ހަމައަށް ވެސް އޭނާގެ މައްޗަށް ކުށެއް ސާބިތެއް ނުވެ އެވެ. އަދި އޭނާއަކީ ކުށުގެ ވެށިން ރެޑް ހޭންޑްކޮށް، އަތުލައިގެން ބޭފުޅެއް ވެސް ނޫނެވެ.\nއެކަމަކު މިދިޔަ މަހު އޭނާ ބަންދުން އެއްކޮށް މިނިވަންވުމާ ހަމައަށް ވެސް މަޖިލީހަށް ހާޒިރުވެ، ދާއިރާ ތަމްސީލު ކުރުމުގެ ފުރުސަތު ލިބިވަޑައެއް ނުގަތެވެ. އޭނާ މަޖިލީހަށް ހާޒިރުކޮށް ނުދިން ސަބަބެއްގެ ގޮތުގައި ދެއްކީ އިމްތިޔާޒްގެ ގާނޫނުގެ ބައެއް މާއްދާތައް ބާތިލްކޮށް ސުޕްރީމް ކޯޓުން ކުރި ހުކުމުގައި، ބަންދުގައި ތިބޭ މެމްބަރުން މަޖިލީހަށް ހާޒިރު ކޮށްދޭން ޖެހޭނެ ކަމަށް ބުނާ މާއްދާ ވެސް އބާތިލް ކޮށްފައި އޮތް އޮތުމެވެ.\nއިމްތިޔާޒްގެ ގާނޫނުގެ ބައެއް މާއްދާތައް ކޯޓުން ބާތިލް ކުރިއިރު، ހުކުމް ތަންފީޒު ކުރަމުންދާ މެމްބަރުންނާއި ކުށުގެ ތުހުމަތުގައި ބަންދުގައި ތިބޭ މެމްބަރުން ހާޒިރުކޮށްދޭން ޖެހޭނެ ކަމަށް އޮތް މާއްދާ ބާތިލްކުރި އެވެ. ގާނޫނީ މީހުން ބުނާ ގޮތުން އެ މާއްދާ ކޯޓުން ބާތިލްކުރީ ހުކުމް ތަންފީޒުކުރާ މެމްބަރުން ވެސް ހިމެނޭ ގޮތަށް އެ މާއްދާ ލިޔެފައި އޮތުމުންނެވެ.\n"ސުޕްރީމް ކޯޓުގެ ހުކުމުގައި ބުނަނީ ކުށެއް ސާބިތުވެ ހުކުމެއް ތަންފީޒު ކުރަމުންދާ މެމްބަރުންނަށް އެ މުއްދަތުގައި މަޖިލީހަށް ހާޒިރުވުމުގެ ފުރުސަތު ނުދެވޭނެ ވާހަކަ. ކުށެއްގެ ތުހުމަތުގައި ބަންދުގައި ހުންނައިރު މަޖިލީހަށް ހާޒިރު ނުވެވޭނެ ކަމަކަށް ނެތް ބުނެފައެއް. އެހެންވީމަ އެބަ ތަފާތުވޭ އެ ދެ ހާލަތު. ހުކުމުގައި ކަނޑައަޅާފައި އޮތް އެ މިންގަނޑާ އެއްގޮތަށް އެ ގާނޫނު އެބަ ޖެހޭ ރިވައިސް ކުރެވެން،" އެހެން ވަކީލަކު ވިދާޅުވި އެވެ.\nއިމްތިޔާޒްގެ ގާނޫނުގެ މައްސަލާގައި ވިސްނާލުން މުހިންމު އެހެން ކަމެއް ވެސް އެބަ އޮތެވެ. އެއީ މެމްބަރު ކަމުން ވަކިވެފައިވާ މީހުންނަށް ވެސް އެ ގާނޫނުގެ ދަށުން ދައުލަތުން ދޭން ޖެހޭ އިނާޔަތްތަކުގެ މައްސަލަ އެވެ. އެ ގާނޫނު ބުނާ ގޮތުން އެންމެ ދައުރެއްގައި މެމްބަރުކަން އަދާކޮށްފައި ވިޔަސް، އެ މީހަކަށް 55 އަހަރު ފުރުމަށް ފަހު ދައުލަތުގެ އިތުރު މަގާމެއް އަދާނުކުރާ ނަމަ، މަޖިލިސް މެމްބަރުންގެ މުސާރައިގެ 30 ޕަސެންޓްގެ އިނާޔަތެއް ދައުލަތުން ދޭން ޖެހެ އެވެ. ދެ ދައުރުގައި މެމްބަރުކަން ކޮށްފައިވާ ނަމަ މިދެންނެވި އިނާޔަތް 45 ޕަސެންޓަށް އިތުރުވެ އެވެ.\nމިވަރުން ނިމުނީކީއެއް ނޫނެވެ. މެމްބަރުކަމުން ވަކިވުމަށް ފަހު ވެސް، މެމްބަރުންނަށް ލިބޭ ފަދަ ހެލްތު އިންޝުއަރެންސެއް ދައުލަތުން އެ މީހަކަށް ދޭން ޖެހެ އެވެ. ސުވާލަކީ މިހާ ބޮޑެތި އިނާޔަތްތަކެއް ދައުލަތުން މެމްބަރުންނަށް ދޭން ޖެހޭ ހެއްޔެވެ؟. މިވަރުގެެ ބޮޑު ބުރައެއް މެމްބަރުންނަށްޓަކައި ދައުލަތުގެ ބަޖެޓުން އުފުލަން ޖެހޭ ހެއްޔެވެ؟.\n"އެތައް އަހަރެއް ވަންދެން ޚިދުމަތްކޮށްފައި ދާ މީހާ 65 އަހަރު ވެގެން މަގާމުން ވަކިވެގެން ދާއިރު ވެސް މާ ބޮޑު އެއްޗެއް ނުލިބޭ. އެކަމަކު އެއް ދައުރު މަޖިލީހުގައި އަދާކުރާ މީހަކަށް ވެސް ދައުލަތުން އެބަ ޖެހޭ އިނާޔަތްތައް ދޭން. މިއީ ހަމަޖެހޭ ކަމެއްތޯ އެބަ ޖެހޭ ވިސްނާލަން،" ވަކީލަކު ވިދާޅުވި އެވެ.\nމެމްބަރުންނަށް ގާނޫނީ ގޮތުން އިމްތިޔާޒްތަކެއް ދެނީ މެމްބަރުންނާ ހަވާލުކޮށްފައިވާ ޒިންމާތަކާއި މަސްއޫލިއްޔަތުތަކުގެ ރައްކަލަކަށެވެ. ކޮންމެ ބޭނުމެއްގައި ކަމަށް ވިޔަސް، މެމްބަރުންގެ އިމްތިޔާޒްތައް އުވާލައިފި ނަމަ، އޭގެ ނުރަނގަޅު ނަތީޖާ މެމްބަރުންނަށް ފޯރުމަކީ ދުރު ކަމެއް ނޫނެވެ.\nއިތުރު ލިޔުންތައް މެމްބަރުންގެ އިމްތިޔާޒް ރައްޔިތުންގެ މަޖިލިސް މަޖިލީހުގެ މެމްބަރުން މެމްބަރު ރިޔާޒް ރަޝީދު އިމްތިޔާޒުގެ ބިލް


Dhathurufathuraa gulhey hurihaa khidhumaththah regulate kuran jehey - AO News Dhathurufathuraa gulhey hurihaa khidhumaththah regulate kuran jehey\nދަތުރުފަތުރާ ގުޅޭ ހުރިހާ ޚިދުމަތެއް ރެގިއުލޭޓުކުރަން ޖެހޭ\nދުނިޔޭގެ އެހެން ގައުމުތަކައް ބަލާއިރު، ތަރައްގީވަމުން އަންނަ ގައުމުތަކާއި ތަރައްގީވެފައި ހުރި ގައުމުތައްކަމަށް ވިޔަސް، ވަރަށް ފުޅާދާއިރާއެއްގައި އާންމު ދަތުރުފަތުރުގެ ނިޒާމު ގާއިމުކުރެވިފައިވެއެވެ. އެގައުމުތަކުގައިވެސް މިޚިދުމަތް ފޯރުކޮށްދެމުން އަންނަނީ އާންމު ފަރުދުންނާއި އަމިއްލަ ކުންފުނިތަކާއި ސަރުކާރު ކުންފުނިތަކުގެ ބައިވެރިވުމާއިއެކުގައެވެ. އެގައުމުތަކުގައި މިޚިދުމަތަކީ ޚިދުމަތް ހޯދާ ރައްޔިތުންގެ އަތްފޯރާފަށުގައި ހުރި، ސަލާމަތީގޮތުން ރައްކާތެރި ޚިދުމަތެއްތޯ ބަލައި އެކަންކަމާއިގުޅޭ ގާނޫނީ އޮނިގަނޑު އެކުލަވައިލައި ތަންފީޒުކުރަނީ އެގައުމުތަކުގެ ސަރުކާރުތަކުންނެވެ. މިހެންދެންނެވިޔަސް، އާބާދީގެ ނިސްބަތުންނާއި އިގްތިސާދީ ދަތިކަން ފަދަ ބައެއް ސަބަބުތަކާއި ހެދި މިޚިދުމަތް އެކިގައުމުތަކުގައި ރެގިއުލޭޓުކުރެވިފައި ވަނީ އެކިމިންވަރަށެވެ.\nދިވެހިރާއްޖެއަކީ ޖަޒީރާ ރަށްތަކެއްގެ މައްޗަށް އެކުލެވިގެންވާ ގައުމަކަށްވާތީ ދަތުރުފަތުރުގެ ނިޒާމަކީ ރާއްޖޭގެ ރައްޔިތުންނަށް ފެށުނީއްސުރެން ބޭނުންޖެހިފައިވާ ޚިދުމަތެކެވެ. އެހެންކަމުން ދިވެހިންނަކީ ޒަމާނުއްސުރެ ދަތުރުފަތުރަށް އަހުލުވެރިވެފައިވާ ބައެކެވެ. އާންމު ފަރުދުންގެ އޮޑިދޯނިފަހަރުގައި ދިވެހިން ދިޔައީ އެއްރަށުން އަނެއްރަށަށް ދަތުރުކޮށް ވިޔަފާރީގެ މުއާމަލާތްތައްވެސް ހިންގަމުންނެވެ. ނަމަވެސް މިއަދާއި ހިސާބަށް އައިއިރުވެސް ރާއްޖޭގައި އާންމު ދަތުރުފަތުރުގެ ނިޒާމަކީ އެކަށީގެންވާ ގޮތަކަށް ރެގިއުލޭޓުކުރެވިގެން ފޯރުކޮށްދެވެމުން އަންނަ ޚިދުމަތެއް ނޫނެވެ. އެހެންނަމަވެސް ޒަމާން ބަދަލުވެ ގައުމެއް ކުރިއަރައި ތަރައްގީވަމުންދާ މިންވަރަކުން މިފަދަ ޚިދުމަތްތަކަކީ ވަކިގޮތަކަށް ބައްޓަންކުރެވިފައި ހުންނަންޖެހޭ ކަންކަމެވެ.\nރާއްޖޭގައި މިވަގުތު އެންމެބޮޑަށް ބަހުސުކުރެވެމުންދަނީ ޓެކްސީތަކުން ނަގާ އަގުތަކުގެ ވާހަކައެވެ. މިކަމާއިމެދު އާންމުންނާއި ޚިދުމަތް ފޯރުކޮށްދޭ ފަރާތްތަކުގެ މެދުގައި ޚިޔާލުތަފާތުވުން އުފެދިފައިވާތީ މިމައްސަލައަށް އަވަސް ހައްލެއް ވަނީ ބޭނުންވެފައެވެ. އެހެންކަމުން މިމައްސަލައިގައި ވަކިގޮތެއް ނިންމުމަށްޓަކައި އާންމުންނާއި ޚިދުމަތް ފޯރުކޮށްދޭ ފަރާތްތަކުގެ މަޝްވަރާއާއި ލަފާ ހޯދުމުގެ މަސައްކަތް ސަރުކާރުން ވަނީ ފަށައިފައެވެ. އެގޮތުން ކަމާއިގުޅޭ ފަރާތްތައް ހިމަނައިގެން ހުޅުވައިލެވިފައިވާ އާންމު ބައްދަލުވުމެއް ދާދިފަހުން ވަނީ ބާއްވައިފައެވެ. އެބައްދަލުވުމުގައި ބައިވެރިވި ޚިދުމަތް ހޯދާ ފަރާތްތަކުން، ފާހަގަކުރިގޮތުގައި އެޚިދުމަތުގެ ފެންވަރު ދަށްވުމާއި އަގުތައް ބޮޑުވުމާއި އެކަށީގެންވާ ގޮތެއްގައި ޚިދުމަތް ނުލިބުން ފަދަ މައްސަލަތައް ހުއްޓެވެ. ބައްދަލުވުމުގައި ބައިވެރިވި ޚިދުމަތް ފޯރުކޮށްދޭ ފަރާތްތަކުން ދެކޭގޮތުގައި އެމީހުންގެ ދިރިއުޅުމުގެ ޚަރަދުތަކާއި އެހެނިހެން ޚަރަދުތަކައް ބަލާއިރު މިހާރު ނަގަމުންދާ އަގުތަކަކީ އެކަށީގެންވާ އަގުތަކެއް ކަމަށްވީއިރު ހަމައެކަނި އެޚިދުމަތް ރެގިއުލޭޓުކުރުމުގެ ބަދަލުގައި އެފަދަ ހުރިހާ ޚިދުމަތެއްވެސް ރެގިއުލޭޓުކުރަން ޖެހެއެވެ.\nމިސަރަހައްދުގެ ގައުމުތަކައް ބަލާއިރުވެސް ދިވެހިރާއްޖެއަކީ ބޮލަކަށްޖެހޭ އާމްދަނީ ނިސްބަތުން އެންމެ ބޮޑު އެއްގައުމެވެ. އެހެންކަމުން ރާއްޖެއަކީ ފަގީރު ގައުމުތަކުގެ ކެޓަގަރީއިން އުނިކުރެވި ތަރައްގީވަމުން އަންނަ ގައުމުތަކުގެ ކެޓެގަރީގައި ހިމެނިފައިވާ ގައުމެކެވެ. ނަމަވެސް އަވަށްޓެރި ގައުމުތަކާއި އަޅައިބަލާއިރު ރާއްޖޭގައި ދެވޭ މިފަދަ ޚިދުމަތްތައް ތަރައްގީވަމުން އަންނަތަނެއް ނުފެނެއެވެ. މިސާލެއްގެ ގޮތުން ބަލާނަމަ އަވައްޓެރި ގައުމުތަކުގައި ދަތުރުފަތުރުގެ ޚިދުމަތް ފޯރުކޮށްދޭ ފަރާތްތަކުގެ އުޅަނދުތައް ހުންނަންޖެހެނީ ވަކިގޮތަކަށެވެ. ޚިދުމަތް ފޯރުކޮށްދިނުމުގައި ހަރަކާތްތެރިވާ މީހުން ތިބެންޖެހެނީ ވަކިކަހަލަ ޔުނިފޯމެއްގައެވެ. އެޚިދުމަތް ފޯރުކޮށްދިނުމުގައި ނަގަންޖެހެނީ ކަމާއިބެހޭ އިދާރާތަކުން ކަނޑައަޅާފައިވާ ވަކި އަގުތަކެކެވެ. އަދި އެޚިދުމަތް ފޯރުކޮށްދިނުމުގައި ހަރަކާތްތެރިވަނީވެސް އަޅުގަނޑުމެންފަދައިން ދިރިއުޅުމަށްޓަކައި އާމްދަނީހޯދުމަށް މަސައްކަތްކުރާ މީހުންނެވެ. ވުމާއެކު ރާއްޖެއަކީ ހުރިހާ ގޮތަކުން ބެއްޔަސް މިސަރަހައްދުގައި އޮތް އެންމެ ތަހުޒީބު އެއްގައުމަށް ވީއިރު އެހެން ގައުމުތަކެކޭ އެއްފަދައިން މިފަދަ ޚިދުމަތްތައް ރާއްޖޭގައި ރެގިއުލޭޓު ނުކުރެވެންވީ ސަބަބާއިމެދު ސުވާލުއުފެދެއެވެ.\nދިވެހިރާއްޖެ އެކުލެވިގެންވާ ގޮތަށް ބަލާއިރުއާއި ރާއްޖެއަކީ ވަރަށް ބޮޑަށް ފަތުރުވެރިކަމަށް ބަރޯސާވެފައިވާ ގައުމަކަށްވާތީ އަޅުގަނޑުގެ ނަޒަރުގައި ދަތުރުފަތުރުގެ ނިޒާމް އެންމެ ފުރިހަމަވާންޖެހޭނީ ރާއްޖޭގައެވެ. މީގެއިތުރުން އަޅުގަނޑުމެން ދިވެހިންނަކީ ކުޑައިރުއްސުރެން ފެށިގެން ދިރިއުޅުމުގެ ކަންތައްތައް ބަހައްޓަންޖެހޭގޮތްތަކާއި ވިޔަފާރީގެ މުއާމަލާތް ހިންގަންޖެހޭގޮތްތައް ފަދަ އަސާސީ ކަންކަން ދަސްކޮށްދެވިފައިވާ ބައެކެވެ. ވީއިރު އަޅުގަނޑުމެން ފޯރުކޮށްދޭ ޚިދުމަތްތައްވެސް އަގުކުރެވިފައި ހުންނަންވާނީ ވަރަށް އިންސާފުވެރިކޮށެވެ. އެއްވެސް ހާލެއްގައި އެފަދަ ޚިދުމަތްތައް އަގުކުރުމުގައި ދިރިއުޅުމުގެ ޚަރަދުތައް ފަދަ ކަމާއިނުގުޅޭ ޚަރަދުތައް ލެވިފައި ހުރެގެންނުވާނެއެވެ. އަދި އަޅުގަނޑުމެން ވިއްކާތަކެއްޗާއި ދޭ ޚިދުމަތްތައް އަގުކުރެވިފައި ހުންނަންވާނީ ޑިމާންޑަށް ބަލައިގެންނެއްވެސް ނޫނެވެ. ބާޒާރުގައި 10 ރުފިޔާއަށް ކިލޯއެއް ވިއްކަމުންދަނިކޮށް ކަރާ މަދުވުމުން އޭގެއަގު 50 ރުފިޔާއަށް ކިލޯއެއް ކަމަށް ބޮޑުކުރުމަކީ އަޅުގަނޑުމެންނާއި ބީރައްޓެހި އުސޫލުތަކެކެވެ. މުދަލާއި ޚިދުމަތް މަދުވިޔަސް ގިނަވިޔަސް އަޅުގަނޑުމެން އެތަކެތި ވިއްކަންވާނީ ހަމަ އަގުގައެވެ. ވުމާއެކު ޓެކްސީތައް ފަދަ ޚިދުމަތްތަކުން ނަގާ އަގުތައްވެސް ޑިމާންޑަށް ބަލައިގެން ބޮޑުކުރެވިގެންނުވާނެއެވެ. އެޚިދުމަތްތަކުން ނަގާ އަގުތައްވެސް ވާންޖެހޭނީ ރަނގަޅަށް އަގުކުރެވިގެން ނެގޭ އަގުތަކަށެވެ. މިކަމަށް އޮތް އެންމެ ރަގަޅު ހައްލަކީ މީޓަރު ނިޒާމާއި އޮންލައިން ބުކިންގް އެޕްލިކޭޝަން ފަދަ ޒަމާނީ ވަސީލަތްތައް ތައާރަފުކުރުމެވެ. އަދި ޒަމާނާއި އެއްގޮތަށް މިފަދަ ޚިދުމަތްތައް ތަރައްގީކުރަންޖެހޭތޯ ބަލައި ގެންނަންޖެހޭ ބަދަލުތައް ގެނައުމަކީވެސް މުހިއްމުކަމެކެވެ. މިފަދަ ޚިދުމަތްތައް ރެގިއުލޭޓުކުރެވިގެން ހިންގަންފެށުމުން އޭގެ މަންފާއާއި ލާބަ ލިބޭނީ ހަމަ އަޅުގަނޑުމެން ރައްޔިތުންނަށާއި ގައުމުގެ އިގްތިސާދަށެވެ.


COVID gai BML dhauru bodu, rayyithunahvee faseyha | Mihaaru\nކޮވިޑްގައި ބީއެމްއެލްގެ ދައުރު ބޮޑު، ރައްޔިތުންނަށްވީ ފަސޭހަ\n03 ޖެނުއަރީ 2021 - 14:24\nކޮވިޑާ ގުޅިގެން ކުރިމަތިވި ތަފާތު ހާލަތުގައި ދިވެހިންގެ ދިރިއުޅުމުގެ އާދަތަކަށް ބޮޑެތި ބަދަލުތަކެއް އަ އެވެ. ވިޔަފާރި ކުރުމާއި ފައިސާ ގެންގުޅުމުގެ އާދަތައް، ޒަމާނީ ފަސޭހައިގެ ތެރެއަށް ވަދެ، އެތައް ބަޔަކަށް ހަމަޖެހުން ލިބުނެވެ. ގައުމީ ބޭންކް، ބީއެމްއެލް ނެތް ނަމަ، ކޮވިޑްގެ ތާށިކަމުގެ ތެރޭގައި ދިމާވާނެ ދަތިތައް، އަންދާޒާކޮށްލަން ވެސް އުނދަގުލެވެ.\nއެކަމަކު މިދިއަ އަހަރު ކޮވިޑް ލައްވާލި އިރު، ބީއެމްއެލް އިން މީގެ އެތައް އަހަރެއް ކުރިންސުރެ ފަށާފައިވާ ބޭންކްގެ ހިދުމަތް ޒަމާނީކޮށް، އާ ޓެކްނޮލޮޖީގެ ފަސޭހަތައް ކަސްޓަމަރުންނަށް ހޯދައިދިނުމުގެ ސިިޔާސަތު އޮތީ ވަރަށް ބޮޑަށް ތަންފީޒުކޮށްފަ އެވެ. އެހެންކަމުން އޮންލައިންކޮށް ވިޔަފާރިކުރުމާއި ނަގުދު ފައިސާގެ ބަދަލުގައި އޮންލައިން ޓްރާންސެކްޝަންތައް ހެދުމުގެ ފުރުސަތު ދިވެހިންނަށް ތަނަވަސްވި އެވެ.\nއެކަމަކު ނަގުދު ފައިސާއަކީ ވެސް އެއާ ނުލާ އަދި އުޅެވެން ނެތް ވަސީލަތެކެވެ. މާލޭގައި ކޮވިޑް ފެތުރެން ފެށުމާ އެކު އެޕްރީލް މަހު ލޮކްޑައުންއަކަށް ދިޔައިރު، ރާއްޖޭގެ އެކި ހިސާބުތަކުގައި ހުރި ބީއެމްއެލްގެ ބްރާންޗްތަކަށް ބޭނުންވާ ފައިސާ ފޮނުވުމާއި، އޭރު ބޭންކް ކާޑާއި އޭގެ ޕިން ވެސް ރަށްރަށަށް ފޯރުކޮށްދޭން ހުރަަސްތައް ދިމާވި އެވެ. އެކަމަކު ބީއެމްއެލްއިން ފަސްޖެހުމެއް ނެތި، އެކަން ދެން ކުރެވެން އޮތް ގޮތް ހޯދި އެވެ. އެގޮތުން ފްލައިޓް ޗާޓާކޮށްގެން ބޭންކްގެ 23 ބްރާންޗަކަށް އެ އެއްޗެހި ގެންގޮސްދިނެވެ. ބީއެމްއެލްގެ ސީއީއޯ ޓިމް ސޯޔާ ވެސް އަމަލީ ގޮތުން އެކަމުގައި ބައިވެރިވެވަޑައިގެން، ނަމޫނާ ދެއްކެވި އެވެ.\nބީއެމްއެލް އިން ކަސްޓަމަރަކަށް ކާޑު ޑެލިވަރީކޮށްދެނީ--ފޮޓޯ:ބޯއެމްއެލް\nލޮކްޑައުން ދުވަސްވަރާ ދިމާކޮށް ބައެއް ހިދުމަތްތައް ފަސޭހައިން ހޯދޭނެ ގޮތް ބީއެމްއެލުން ހަމަޖައްސައިދިނެވެ. އޭގެ ތެރެއިން އެއް މިސާލަކީ، އެއްގަމު އުޅަނދު ފަހަރަށް ތެޔޮ އެޅުމުގައި ބޭންކްގެ ކާޑު ބޭނުންކުރެވޭނެ އިންތިޒާމް ހަމަޖެއްސުމެވެ. މިއީ ކުރިން ލިބި އެކަމަކު ފަހުން ހުއްޓާލާފައި އޮތް ހިދުމަތެކެވެ.\nމާލެ ލޮކްޑައުންގައި އޮތަސް، އަދި މާލެއިން އެހެން ރަށްރަށަށް ދާން އުނދަގޫތަކެއް ހުއްޓަސް، ރަށްރަށުގައި ބޭންކްގެ ހިދުމަތްތަކަށް ބުރޫއެރިޔަ ނުދިނުމުގެ ގޮތުން ޓެކްނީޝަނުން ފޮނުވައިގެން މައްސަލަތައް ހައްލުކޮށްދިނެވެ.\nބޭރުގައި ދިރިއުޅޭ ދިވެހިންނަށް އެހީވުމުގެ ގޮތުން ޑެބިޓް ކާޑުން ފައިސާ ނެގޭ މިންވަރު ވަގުތީ ގޮތުން އިތުރުކޮށްދިނުމަކީ ވެސް، ދުނިޔެ ހުއްޓުނު ދުވަސްވަރު ގައުމީ ބޭންކުން އެޅި ރަނގަޅު ފިޔަވަޅެކެވެ.\nމާލީ އެހީތެރިކަން ފޯރުކޮށްދިން\nކޮވިޑާ ގުޅިގެން ކުރިމަތިވި އިގްތިސާދީ ކާރިސާގައި ރާއްޖޭގެ ވިޔަފާރިތަކަށް ވެސް ބޮޑެތި ގެއްލުންތައް ކުރިމަތިވި އެވެ. މިކަން ކަމަށް ހައްލު ހޯދައިދިނުމުގެ ގޮތުން ބޭންކުން ވަނީ ކުރު މުއްދަތުގެ މާލީ އެހީތެރިކަން ފޯރުކޮށްދޭ ލޯން ސްކީމެއް ތައާރަފް ކޮށްފަ އެވެ. މީގެ އިތުރުން އަމިއްލަ ވިޔަފާރިތަކަށް އެހީތެރިވުމުގެ ގޮތުން 50 މިލިއަން ޑޮލަރުގެ އެހީ ފޯރުކޮށްދިނުމަށްޓަކައި އިންޓަނޭޝަނަލް ފައިނޭންސް ކޯޕަރޭޝަނާ އެކު އެއްބަސްވި އެވެ.\nމީގެ އިތުރުން އިންޓަނޭޝަނަލް އިސްލާމިކް ޓްރޭޑް ފައިނޭންސް ކޯޕަރޭޝަނުން ބޭންކް މެދުވެރިކޮށް ފަސް މިލިއަން ޑޮލަރު، ޔޫރަޕިއަން އިންވެސްޓް ބޭންކް މެދުވެރިކޮށް 20 މިލިއަން ޔޫރޯއަށްވާ ވަރަށް ލޯނު އެހީ ދޭން ބީއެމްއެލް އިން ވަނީ ނިންމައިފަ އެވެ.\nޓޫރިޒަމް ދާއިރާ ހުއްޓުމަކަށް އައުމުގެ ސަބަބުން ޑޮލަރު ހޯދުމުގައި ހުރި ދަތިތަކާ ގުޅިގެން އޮންލައިން ޓްރާންސެކްޝަން ހެދުމުގައި ލިމިޓްތަކެއް ބީއެމްއެލް އިން ކަނޑައެޅި އެވެ. އެ ގޮތުން އެއް ކާޑުން މިހާރު އޮންލައިން މުއާމަލާތްތައް ހެދޭނީ ކޮންމެ މަހަކު 250 ޑޮލަރަށްވާ ވަރަށެވެ. ބޭންކުން ބުނީ މި ބަދަލު ގެންނަން މަޖުބޫރުވީ ހިދުމަތްތައް ހުއްޓުމެއްނެތި ކަސްޓަމަރުންނަށް ފޯރުކޮށްދިނުމަށެވެ. އަދި ކުރިއަށް އޮތްތަނުގައި މިކަންކަމުގައި ރައްޔިތުންނަށް ފަސޭހަވާނެ ހެޔޮ ބަދަލު ގެންނާނެ ކަމަށް އެ ބޭންކުން ބުނެ އެވެ.\nބޭންކަށް ޑޮލަރު ހޯދުމުގައި ހުރި ދަތިތަކާ އެކު ވެސް ބޭންކްގެ ހިދުމަތް ފުރިހަމަ ކުރުމަށްޓަކައި މުހިއްމު ބަދަލުތަކެއް ގެނަ އެވެ. އެގޮތުން އިންޓަނެޓް ބޭންކިން އަށް އަމިއްލައަށް ރަޖިސްޓާ ވެވޭނެ ޕޯޓަލެއް ތައާރަފްކުރި އެވެ. އޭރުން މިކަންކަން ކުރަން ބޭންކްގެ ކަސްޓަމާ ސާވިސް ސެންޓަރަކަށް ދާކަށް ނުޖެހޭނެ އެވެ. މީގެ އިތުރުން މުޅިން އޮންލައިންކޮށް ޕިން ހޯދޭނެ ގޮތް ހެދި އެވެ. އަދި ހިދުމަތް ހޯދަން އޮންލައިންކޮށް ޓޯކަން ނަންބަރު ނެގޭނެ ގޮތް ވެސް ބޭންކުން ފަހިކޮށްދިނެވެ. ބޭންކުން ވަނީ އަތޮޅު ތެރޭގައި ހިދުމަތް ރަނގަޅުކޮށްފަ އެވެ. އެގޮތުން އަށް ރަށެއްގައި އޭޓީއެމް ހިދުމަތް ތައާރަފް ކުރި އެވެ. މީގެ އިތުރުން އަތޮޅު ތެރޭގައި ބޭންކްގެ ކޭޝް އޭޖެންޓުންގެ އަދަދު އިތުރަށް އިތުރު ކުރި އެވެ.\nކޮވިޑްގެ ދަތި ހާލަތުގައި ވެސް ބޭންކުން ވަނީ އެކުންފުނިން މުޖުތަމައަށް ވެދޭ އެހީތައް ހުއްޓުމެއްނެތި ކުރިއަށް ގެންގޮސްފަ އެވެ. އެގޮތުން ބޭންކުން ހާއްސަ 20 ޕްރޮޖެކްޓެއް ރާއްޖޭގެ އެކި ރަށްރަށުގައި ހިންގި އެވެ. މި ޕްރޮޖެކްޓްތަކުގެ ތެރޭގައި އެންޖީއޯތަކާއި ވަކިވަކި ފަރުދުން ހިންގި މުޖުތަމައަށް ފައިދާހުރި ގިނަ ޕްރޮޖެކްޓްތަކަށް ފަންޑުކޮށްފައިވެ އެވެ. މީގެ ތެރޭގައި ގާފަރުގައި ސެން ކްލާސް ރޫމެއްގެ ހިންގަން އެހީވުމާއި ހދ. ކުމުންޑޫގައި ސޯލާ ޕަވާގެ މަގު ބައްތި ހަރު ކުރުމާއި ތ. ވޭމަންޑޫގައި ޕިކްނިކް އޭރިއޭއެއް ހެދުން ފަދަ މަސައްކަތްތައް ހިމެނެ އެވެ.\nބީއެމްއެލް އިން ވަނީ ކޮވިޑްގެ ހާލަތުގައި ރައްޔިތުންނަށް އެހީވުމުގައި އެންމެ އިސް ސަފުގައި މަސައްކަތްކޮށްފަ އެވެ. އެ ބޭންކުގެ އުންމީދަކީ މި އަހަރުގައި ވެސް ރައްޔިތުންނަށް އިތުރު ފަސޭހަތައް ފޯރުކޮށްދީ ހިދުމަތް އިތުރަށް ފުޅާ ކުރުމެވެ.\nތިތަނުގަ ނަންބޯޑޫގަނޑުވެސް ތާނައިން ނުލިޔެވުނު ބަޔަކުަ ދިވެހިންނަށް ހެވެއް ނޭދޭނެ...އޭޓީ އެމް ގަ ހުސްނުކޮށް ސަނިޓައިޒަރ ބަހައްޓަން ޖެހޭ ވަނުމުގެ ކުރިން އަތް ސާފުކޮށްލަން...ގޮސް ނިކަން ބަލާބަލަ އޭޓީއެމްގެ ހާލަތު..އެތާ ހުންނަނީ ފާޚާނައިގަ ބަހައަޓާކަހަލަ ފުޅި..އެ ހުންނަނީ ހުސްވެފަ... މިލިއަނުން ފައިދާވާ ކުންފުންޔަކަށް ދިވެހި ރައްޔިތުންގެ ހައްގުގައި އޮޓޮމެޓިކް ސަނިޓައިޒރ ނުބެހެއްޓުނު... ޑާކުވިޔަސް ތަންފުކެއް ބޮޑޫވަރު.\nވި އުނދަގޫ ބޮޑު. ޥިސާ ޑެބިޓް ކާޑުތައް ޑީ އެކްޓިވޭޓްކޮށް، މައްސަލަ ޖެހުނީއޭ ބުނެ، އެ އާ ނުކޮށް ދީ.\nބމލ އަށް ވަރަށް ބޮޑަށް ޝުކުރިއްޔާ، އެކަމަކުވެސް ރައްޔިތުންނަށް ކަމެއް ކޮށްދެންޔާ ތި އަޅާފަ ހުރި ލިމިޓުތައް ތިޔަށް ވުރެއް ބޮޑު ކޮށްލަދީ.\nބީ އެންމެލް މީ ސަރުކާރާ ގުޅިގެން ރައްޔިތުން ފެލާން އުޅޭ ކުންފުންޏެއް\nދިވެހި ބޭންކުގަ ނެތޭ ދިވެހި ބަހުން ލިޔެފަހުރި ފޯރމްގަޑެއްހާވަރުވެސް ހުރިހާ ލިޔެކިޔުންތައް އިގިރޭސިބަހުން މިއީބާ ތިބުނާ ކުރިއެރުމަކީ. އެގުރިމެންޓް ހެދެންވާނީ ދިވެހި ބަހުން ދިވެހިންނަށް ލޯނެއް ނަގަން 15 ފަހަރު ބޭންކައްދާންޖެހޭ 30 ހަކަށް ފަހަރު ގުޅާންޖެހޭ ނުވިތާކަށް6ހަފުތާފަހުން ޖަވާބެއްދެނީ ލޯނުލިބޭތޯ ނުލިބޭތޯވެސް.މިހިރީ ހައްތާވެސް ފަސޭހަ .\nމިދިޔަ އަހަރުގެ އިންޓެރެސްޓް ރޭޓް ހާދަ ދަށޭ އެކައުންޓަށް ޖަމާވި ވަރު\nދުނިޔޭގެ ބެންކިންގ ވަނީ ވަރަށް ޒަމާނީ ވެފައި. ރާއްޖޭގެ ބެންކް އެފެންވަރާ ބަލާއިރު އުޅެނީ ވަރަށް ފަހަތުގައި. ރައްޔަތުންގެ ފައިސާއިން ހޯދާ ނަފައިން މުސާރަޔާއި އެހެނިހެން ބޭނުން ފުއްދާބަޔަކު ބަލިމަޑުކަމުގައި އެކަންކަމާ ކުރިމަތިލާންވެސް ޖެހޭނެ. ރާއްޖޭގެ ވިޔަފާރިވެރިންވެސް އަމިއްލަ ނަފަޔަށް ތިކަހަލަ ޚިދުމަތް ދިން. ތީކީ ކޮންމެހެން މާ ފާހަގަ ކުރަންޖެހޭ ކަމެއްކަމުގައި ނުދެކެން.\n250 ލިމިޓު ހަދާފަ ކުރަން ޖެހޭ ޗާޖު ބަރާބަރަށް ކުރޭ ކަސްޓަމަރުން އަށް\nމަވެސް ތިކަމާ އެއްބަސް! ޢެކަމު މައްސަލައަކީ ލޯނެއް ހޯދަން ކުރަންޖެހޭ މަސައްކަތް އުނދަގޫވުން. ނުވިހާ ކުއްޖެއްގެ ފޫޅުވެސް ގެންނަން ބުނެފާނެ\nވީ ފަސޭއަށް ވުރެއް އުނދަގޫ. އިނގިގެން ދިޔައީ ބީއެމްއެލް ގެ ޕްރޮފިޓް ލައިން ހިފަހައްޓަން ވެގެން ތަރައްގީއަށް ހުރަސްއަޅާފައިވާ މިންވަރު.


ޕްރިޕެއަރިންގ އައުޓަރ އައިލެންޑް ފޯރ ސަސްޓެއިނެބަލް އެނާރޖީ ޑިވެލޮޕްމެންޓް ޕްރޮޖެކްޓް\n• ހދ އަތޮޅުގު މީހުން ދިރިއުޅޭ 13 ރަށުގައި 3.5 މެގަވޮޓުގެ ސޯލަރ ޕީވީ ހަރުކުރުމާއި ބެޓެރި އެނަރޖީ ސްޓޯރޭޖު ސިސްޓަމް ޤާއިމުކުރުމާއި އެނަރޖީ މެނޭޖުމަންޓް ސިސްޓަމް ޤާއިމުކުރުމުގެ ޢަމަލީ މަސައްކަތް ކުރިއަށްދަނީ.\nފަށާނެކަމަށް ލަފާކުރާ ތާރީޚް : 25 އޮކްޓޫބަރު 2015\nފެށި ތާރީޚް : 25 އޮކްޓޫބަރު 2015\nނިމޭނެކަމަށް ލަފާކުރާ ތާރީޚް : 30 ޖޫން 2020\nނިމޭނެކަމަށް ލަފާކުރާ ތާރީޚް (ރިވައިޒްޑް) : 31 އޮގަސްޓް 2023\nމަޝްރޫޢު ޙަވާލުކޮށްފައިވާ އެސް.އޯ.އީ/އެހެނިހެން ފަރާތް(ތައް):\n- ސްޓޭޓް އިލެކްޓްރިކް ކޮމްޕެނީ ލިމިޓެޑް\n- ލޯން އެހީ ( އީ.އައި.ބީ )\nއަމަލީމަސައްކަތް ފަށާނެކަމަށް ލަފާކުރާ ތާރީޚް : 1 ޖަނަވަރީ 2016\nއަމަލީމަސައްކަތް ފެށި ތާރީޚް : 1 ޖަނަވަރީ 2016\nއަމަލީމަސައްކަތް ނިމޭނެކަމަށް ލަފާކުރާ ތާރީޚް : 31 އޮގަސްޓް 2022\nއެންމެފަހުން އަޕްޑޭޓްކުރި: 26 މޭ 2022\n1 ހއ. ތުރާކުނު\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 85 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 100 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n2 ހއ. އުލިގަމު\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 274 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 125 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n3 ހއ. މޮޅަދޫ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 156 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 60 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n4 ހއ. ހޯރަފުށި\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 217 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 340 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n5 ހއ. އިހަވަންދޫ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 217 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 315 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n6 ހއ. ކެލާ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 145 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 205 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n7 ހއ. ވަށަފަރު\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 274 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 120 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n8 ހއ. ދިއްދޫ\nތ.އަތޮޅުގެ މީހުން ދިރިއުޅޭ ހުރިހާ ރަށެއްގައި ސޯލާ ޕީވީ އިން ކަރަންޓު އުފައްދާ ނިޒާމުތައް ޤާއިމުކުރުމަށާއި ތ.ބުރުނީ، ތ.ވިލުފުށި، ހއ.ދިއްދޫ، އއ.ރަސްދޫގައި ސޯލާ ހަކަތަ ބޭނުންކޮށްގެން އައިސް އުފައްދާ ނިޒާމެއް ޤާއިމުކުރުމަށް ހުށަހަޅާފައިވާ ބިޑުތަކުގެ ޓެކްނިކަލް އިވެލުއޭޝަން ނިންމާ ޓެންޑަރ ބޯޑަށް ހުށަހަޅާފައި\n9 ހއ. ފިއްލަދޫ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 313 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 140 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n10 ހއ. މާރަންދޫ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 313 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 145 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n11 ހއ. ތަކަންދޫ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 234 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 95 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n12 ހއ. އުތީމު\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 313 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 150 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n13 ހއ. މުރައިދޫ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 274 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 140 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n14 ހއ. ބާރަށް\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 92 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 160 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2018 ސެޕްޓެންބަރުގައި ކޮމިޝަންކޮށް ނިމިފައި\n15 ހދ. ހަނިމާދޫ\nއީ.އެމް.އެސް ގެ އިޝޫތައް ވެރިފައިކޮށްފައި ކޮންޓްރެކްޓަރއަށް ވަނީ ފޮނުވާފައި.\n16 ހދ. ފިނޭ\n17 ހދ. ނައިވާދޫ\n18 ހދ. ހިރިމަރަދޫ\n19 ހދ. ނޮޅިވަރަންފަރު\n20 ހދ. ނެއްލައިދޫ\n21 ހދ. ނޮޅިވަރަމް\n22 ހދ. ކުރިނބި\n23 ކުޅުދުއްފުށި ސިޓީ ކުޅުދުއްފުށި\n24 ހދ. ކުމުންދޫ\n25 ހދ. ނޭކުރެންދޫ\n26 ހދ. ވައިކަރަދޫ\n27 ހދ. މަކުނުދޫ\n28 ށ. ކަނޑިތީމު\nއައު އަޕްޑޭޓް އެއް މި ހަފްތާގައި ނެތް\n29 ށ. ނޫމަރާ\nޕްރޮޖެކްޓުގެ އަމަލީ މަސައްކަތް ނިންމައި ހުރިހާ ރަށެއްގެ ހައިބްރިޑް ސިސްޓަމްތައް ކަރަންޓު ވިއުގައާއި ގުޅާފައި. އޮޕަރޭޝަން އެންޑް މެއިންޓެނަންސްގެ މުއްދަތު ކުރިއަށް ދަނީ\nނިމުނު އިންސައްތަ: 100\n30 ށ. ގޮއިދޫ\n31 ށ. ފޭދޫ\n32 ށ. ފީވައް\n33 ށ. ބިލެތްފަހި\n34 ށ. ފޯކައިދޫ\n35 ށ. ނަރުދޫ\n36 ށ. މަރޮށި\n37 ށ. ޅައިމަގު\n38 ށ. ކޮމަންޑޫ\n39 ށ. މާއުނގޫދޫ\n40 ށ. މިލަންދޫ\n41 ނ. ހެނބަދޫ\n42 ނ. ކެނދިކުޅުދޫ\n43 ނ. މާޅެންދޫ\n44 ނ. ކުޑަފަރި\n45 ނ. ލަންދޫ\nތ. އަތޮޅުގެ މީހުން ދިރިއުޅޭ ރަށްރަށުގައި ސޯލާ ޕީވީ - ބެޓެރީ ހައިބްރިޑް ސިސްޓަމުތަކެއް ޤާއިމުކުރުމަށާއި ތ. ބުރުނީ، ތ. ވިލުފުށި، ނ. ލަންދޫ އަދި ތ. މަޑިފުށީގައި ސޯލާ ހަކަތަ ބޭނުންކޮށްގެން އައިސް އުފައްދާ ނިޒާމެއް ޤާއިމުކުރުމަށް ހުށަހަޅާފައިވާ ބިޑުތަކުގެ ފައިނަލް އިވެލުއޭޝަން ރިޕޯޓު ނިންމައި ނެޝަނަލް ޓެންޑަރ ބޯޑަށް ވަނީ 05 އެޕްރީލް 2021 ގައި ހުށަހަޅާފައި\n46 ނ. މާފަރު\n47 ނ. ޅޮހި\n48 ނ. މިލަދޫ\n49 ނ. މަގޫދޫ\n50 ނ. މަނަދޫ\n51 ނ. ހޮޅުދޫ\n52 ނ. ފޮއްދޫ\n53 ނ. ވެލިދޫ\n54 ރ. އަލިފުށި\nއިވެލުއޭޝަން ރިޕޯޓުގައިވާ މައްސަލަ ރަނގަޅުކުރުމަށް ފަހު ޓެންޑަރ ބޯޑައް ވަނީ އަލުން ފޮނުވާފައެވެ.\n55 ރ. ވާދޫ\nއިވެލުއޭޝަން ރިޕޯޓުގައިވާ މައްސަލަ ރަނގަޅުކުރުމަށް ފަހު ޓެންޑަރ ބޯޑައް ވަނީ އަލުން ފޮނުވާފައެވެ\n56 ރ. ރަސްގެތީމު\n57 ރ. އަނގޮޅިތީމު\n58 ރ. މާކުރަތު\n59 ރ. ރަސްމާދޫ\n60 ރ. އިންނަމާދޫ\n61 ރ. މަޑުއްވަރި\n62 ރ. އިނގުރައިދޫ\n63 ރ. ފައިނު\n64 ރ. މީދޫ\n65 ރ. ކިނޮޅަސް\n66 ރ. ހުޅުދުއްފާރު\n67 ބ. ކުޑަރިކިލު\n68 ބ. ކަމަދޫ\n69 ބ. ކެންދޫ\nރ އަދި ބ އތޮޅުގައި 7.8 މެގަވޮޓުގެ ސޯލާ ޕީވީ ހަރުކުރުމާއި ބެޓެރި އެނަރޖީ ސްޓޯރޭޖު ސިސްޓަމް ޤާއިމުކުރުމާއި އެނަރޖީ މެނޭޖުމަންޓް ސިސްޓަމް ޤާއިމުކުރުމަށް ބީލާންހުޅުވާލުމުން ލިބިފައިވާ ބީލަންތަކުގެ ޓެކްނިކަލް އިވެލުއޭޝަން ފައިނަލައިސް ކުރުމުގެ މަސައްކަތް ކުރިއަށްދަނީ.\n70 ބ. ކިހާދޫ\n71 ބ. ދޮންފަނު\n72 ބ. ދަރަވަންދޫ\n73 ބ. މާޅޮސް\nޓެކްނިކަލް ބިޑް އިވެލުއޭޝަން ނިންމައި ޓެންޑަރ ބޯޑަށް އިވެލުއޭޝަން ރިޕޯރޓް 10 ޖެނއަރީ 2022 ގައި ސަބްމިޓްކޮށްފައި.\n74 ބ. އޭދަފުށި\n75 ބ. ތުޅާދޫ\n76 ބ. ހިތާދޫ\n77 ބ. ފުޅަދޫ\n78 ބ. ފެހެންދޫ\n79 ބ. ގޮއިދޫ\n80 ޅ. ކުރެންދޫ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން ކުރެންދޫގެ ނެޓްވޯކް އަޕްގްރޭޑްކޮށް 42 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 107 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2017 މާރިޗުގައި ކޮމިޝަންކޮށް ނިމިފައި\n81 ޅ. އޮޅުވެލިފުށި\n130 ކިލޯ ވޮޓްގެ ސޯލާ ޕީވީ ސިސްޓަމް ޤާއިމުކޮށް 30 ސެޕްޓެމްބަރ 2021 ގައިވަނީ ގްރިޑަށް ގުޅާފައި.\n82 ކ. ގާފަރު\nބިޑް ސަބްމިޓް ކުރަން ދީފައިވާ މުއްދަތު ވަނީ އިތުރު ކޮށްފައި.\n83 ކ. ގުޅި\n84 އއ. ތޮއްޑޫ\n85 އއ. ރަސްދޫ\n•\tކ، އއ، އދ އަދި ވ. އަތޮޅުގެ މީހުން ދިރިއުޅޭ ރަށްރަށުގައި ސޯލާ ޕީވީ - ބެޓެރީ ހައިބްރިޑް ސިސްޓަމު ގާއިމުކުރުމަށާއި ކަރަންޓު ވިއުގަ އަޕްގްރޭޑް ކުރުމަށް ތައްޔާރުކޮށްފައިވާ ޑިޒައިނަށް ސްޓެލްކޯގެ ކޮމެންޓު ހޯދުމަށްފަހު އެކޮމެންޓުތަކާ އެއްގޮތަށް ޑިޒައިން ވަނީ ބަދަލުކޮށްފައި.\n86 އއ. އުކުޅަސް\n87 އއ. މަތިވެރި\n88 އއ. ބޮޑުފޮޅުދޫ\n89 އއ. ފެރިދޫ\n90 އއ. މާޅޮސް\n91 އއ. ހިމެންދޫ\n92 އދ. ހަންޏާމީދޫ\n93 އދ. ކުނބުރުދޫ\n94 އދ. މަހިބަދޫ\n95 އދ. މަންދޫ\n96 އދ. ދަނގެތި\n97 އދ. ދިގުރަށް\n98 އދ. ފެންފުށި\n99 ވ. ފުލިދޫ\n100 ވ. ތިނަދޫ\n101 ވ. ފެލިދޫ\n102 ވ. ކެޔޮދޫ\n103 މ. ރަތްމަންދޫ\nބިޑް ޓެންޑަރ ކުރުމަށް ވަނީ ނެޝަނަލް ޓެންޑަރ ބޯޑަށް ފޮނުވާފައި.\n104 މ. ވޭވަށް\n105 މ. މުލައް\n106 މ. މުލި\nމ، ފ، ދ އަތޮޅުގައި ސޯލާ ޕީވީ ހަރުކުރުމުގެ މަޝްޜޫޢުގެ ފީސިބިލިޓީ ސްޓަޑީއާއި އިނީޝިއަލް ޑިޒައިން ފައިނަލް ކޮށް ސޯލާ ޖެހުމަށް އިތުރަށް ބޭނުންވާ ޖާގަ ކަށަވަރުކުރުމުގެ މަސައްކަތް ކުރަމުންދަނީ\n107 މ. ނާލާފުށި\n108 މ. ކޮޅުފުށި\n109 މ. ދިއްގަރު\n110 މ. މަޑުއްވަރި\n111 ފ. ފީއަލި\n112 ފ. ބިލެތްދޫ\n113 ފ. މަގޫދޫ\n114 ފ. ދަރަނބޫދޫ\n115 ދ. މީދޫ\n116 ދ. ބަނޑިދޫ\n117 ދ. ރިނބުދޫ\n118 ދ. ހުޅުދެލި\n119 ދ. މާއެނބޫދޫ\n120 ދ. ކުޑަހުވަދޫ\n121 ތ. ބުރުނީ\nޑީޓެއިލް ޑިޒައިންގ އާއި މެޓީރިއަލް ގަތުމުގެ މަސައްކަތް ކޮންޓްރެކްޓަރ ކުރިއަށް ގެންދަނީ\n122 ތ. ވިލުފުށި\nތ.އަތޮޅުގެ މީހުން ދިރިއުޅޭ ހުރިހާ ރަށެއްގައި 2.8 މެގަވޮޓުގެ ސޯލާ ޕީވީ ހަރުކުރުމާއި ބެޓެރި އެނަރޖީ ސްޓޯރޭޖު ސިސްޓަމް ޤާއިމުކުރުމާއި އެނަރޖީ މެނޭޖުމަންޓް ސިސްޓަމް ޤާއިމުކުރުމަށް ބޭނުންވާ ލޮޖިސްޓިކްސްގެ މަސައްކަތް ކުރިއަށްދަނީ.\n123 ތ. މަޑިފުށި\n124 ތ. ދިޔަމިގިލި\n125 ތ. ގުރައިދޫ\n126 ތ. ކަނޑޫދޫ\n127 ތ. ވަންދޫ\n128 ތ. ހިރިލަންދޫ\n129 ތ. ގާދިއްފުށި\n130 ތ. ތިމަރަފުށި\n131 ތ. ވޭމަންޑޫ\n132 ތ. ކިނބިދޫ\n133 ތ. އޮމަދޫ\n134 ގއ. ވިލިނގިލި\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން ވިލިނގިލީގެ ނެޓްވޯކް އަޕްގްރޭޑްކޮށް 84 ކިލޯވޮޓު އަވަރ ގެ ބެޓަރީ ސިސްޓަމް އާއި އެކު 304 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2017 މާރިޗުގައި ކޮމިޝަންކޮށް ނިމިފައި\n135 އައްޑޫ ސިޓީ ހިތަދޫ\nސޯލާ ޕީވީ ޑީސަލް ހައިބްރިޑް ސިސްޓަމް ގާއިމުކޮށް ނިމި، އެ ރަށުގެ ނެޓްވޯކާއި ގުޅާ ބޭނުންކުރަމުންދަނީ. މިގޮތުން 1601 ކިލޯވޮޓުގެ ސޯލާ ޕީވީ ގާއިމުކޮށް ވަނީ ނެޓްވޯކަށް ގުޅާ އެ ނިޒާމުން ކަރަންޓުއުފައްދައި 2017 މާރިޗުގައި ކޮމިޝަންކޮށް ނިމިފައި\n136 ކ. ކާށިދޫ\n137 ކ. ދިއްފުށި\n138 ކ. ތުލުސްދޫ\n139 ކ. ހިންމަފުށި\n140 ކ. މާފުށި\n141 ކ. ގުރައިދޫ\n142 ފ. ނިލަންދޫ\nސިސްޓަމް ޑިޒައިން ފައިނަލް ކުރުމަށްޓަކައި ފުރާޅު ލިބޭނެ މިނެވަރު ޔަގީންކުރުމުގެ މަސައްކަތް\n143 ފުވައްމުލައް ސިޓީ ފުވައްމުލައް\n144 އައްޑޫ ސިޓީ މީދޫ\nމ. ފ. އަދި ދ. އަތޮޅުގެ ރަށްތަކާއި ސ. ހުޅުމީދޫގައި ސޯލާ ޕީވީ ސިސްޓަމް ގާއިމުކޮށް ރަށުގެ ގްރިޑް އަޕްގްރޭޑް ކުރުމުގެ މަސައްކަތް. ފީޒިބިލިޓީ ނިމި ދުވަސްވެފައިވާތީ، ޓެންޑަރ ކުރުމުގެ ކުރިން ރިވިއު ކުރުމުގެ މަސައްކަތް ކުރިޔަށް ދަނީ.\n145 އައްޑޫ ސިޓީ މަރަދޫ\n146 އައްޑޫ ސިޓީ ފޭދޫ\n147 އައްޑޫ ސިޓީ މަރަދޫފޭދޫ\n148 އައްޑޫ ސިޓީ ހުޅުދޫ\n149 ރ. އުނގޫފާރު\nސިސްޓަމް ޑިޒައިން ފައިނަލް ކުރުމަށްޓަކައި، ފުރާޅު ލިބޭނެކަން އަލުން ޔަގީންކުރުމުގެ މަސައްކަތާއި ޓެންޑަރ ޑޮކިއުމަންޓްތައް ތައްޔާރުކުރުމުގެ މަސައްކަތް ކުރިއަށްދަނީ\n150 ރ. ދުވާފަރު\n151 ޅ. ހިންނަވަރު\n152 ޅ. ނައިފަރު\n153 ކ. ހުރާ\n154 އދ. އޮމަދޫ\n155 އދ. ދިއްދޫ\n156 އދ. މާމިނގިލި\n157 ވ. ރަކީދޫ


Aminiya School ge uniform badhalu kuran visnanee | Mihaaru\nއަމީނިއްޔާ ސްކޫލުގެ ދަރިވަރުންތަކެއް އެ ސްކޫލުގެ ގޯތިތެރޭގައި މަޑުކޮށްލައިގެން: އެ ސްކޫލުގެ ޔުނީފޯމް 2021 ވަނަ އަހަރު ބަދަލުކުރަން ވަނީ ނިންމާފައި.-- މިހާރު ފޮޓޯ\n28 ނޮވެމްބަރ 2019 - 15:32\nމިއަދު 75 އަހަރުވީ އަމީނިއްޔާ ސްކޫލްގެ ކުދިންގެ ޔުނީފޯމް ބަދަލުކުރަން ގިނަ ބެލެނިވެރިން ބޭނުންވާ ކަން އެ ސްކޫލުން ކުރިއަށް ގެންދިޔަ ސާވޭއެއް ގައި ބުނެފި އެވެ.\nޕްރިންސިޕަލް ނާޒްލީން ވާފިރް (ނާޒް) "މިހާރު" އަށް މިއަދު ވިދާޅުވީ، ސްކޫލްގެ އަހަރީ ދުވަހާ ގުޅުވައިގެން ބޭއްވި ހަރަކާތްތަކުގެ ތެރެއިން، ޔުނީފޯމް ބަދަލު ކުރުމާ މެދު ބެލެނިވެރިންނާއި ދަރިވަރުން އަދި މުވައްޒަފުންގެ މެދުގައި ކުރި ސާވޭއެއްގައި އެގޮތަށް އެކަން ކުރަން ގިނަ ބެލެނިވެރިން އެދިފައިވާ ކަމަށެވެ.\nއޭނާ ވިދާޅުވީ ޔުނީފޯމް ބަދަލުކުރުމާ ގުޅޭގޮތުން އިތުރު މަޝްވަރާތަކެއް ކުރުމަށް ފަހު އެކަން އެޑިއުކޭޝަން މިނިސްޓްރީއަށް އަންގާނެ ކަމަށެވެ. އެ އަށް ފަހު 2021 ވަނަ އަހަރުގެ ދިރާސީ އާ އަހަރުގެ ކިޔެވުމާ އެކު 75 އަހަރުވީ އެ ޔުނީފޯމް ބަދަލުވާނެ ކަމަށް ނާޒްލީން ވިދާޅުވި އެވެ.\nއަމީނިއްޔާގައި މިހާރު ބޭނުންކުރަނީ ރޫ ނަގާފައި ހުންނަ ވައްތިރި، ހުދު ޔުނީފޯމެކެވެ. ރަށްރަށުގައި މިހާރު ވެސް ގިނަ ސްކޫލްތަކުގައި ބޭނުންކުރަނީ އޭގެ ޔުނީފޯމެވެ. އެކަމަކު މާލޭގެ ގިނަ ސްކޫލުތަކުގައި މި ފަހުން ވަނީ ޔުނީފޯމް ބަދަލުކޮށްފަ އެވެ.\nސްކޫލްތަކުގެ ޔުނީފޯމް ބަދަލުކުރުމުގެ ޓްރެންޑެއް އައިސްފައިވާއިރު، އެކަން ކުރަން އަމީނިއްޔާގެ ބެލެނިވެރިން ވެސް ބޭނުންވާ ކަމަށް ނާޒްލީން ވިދާޅުވި އެވެ. އެކަމަކު އެއީ އަދިވެސް މަޝްވަރާތަކަކަށް ފަހު ނިންމޭނެ ކަންކަން ކަމަށް ވިދާޅުވި އެވެ.\nއަމީނިއްޔާ ސްކޫލުގެ ޔުނީފޯމަކީ އަމީނިއްޔާގެ ފަޚުރެއް ކަމަށް ނާޒްލީން ވިދާޅުވި އެވެ.\n"ޔުނީފޯމެއް ބަދަލުވާން ޖެހޭނީ ވެސް ގިނަ ބައެއްގެ ހިޔާލާ އެކު. އެގޮތުން އަންނަ އަހަރު ހުޅުވާލާނަން ސްކޫލުގައި ހުރި ހިޔާލުތަކާ އެކު އެ އަށް ދެން އިތުރަށް ކަމުވޮށިގެންވާ ބޭފުޅުންގެ ކޮންމެ ވެސް ހިޔާލުތަކެއް ހުޅުވާލާފައި ފައިނަލް ކޮށްފައި ދެން މިނިސްޓްރީގެ އެޕްރޫވަލް ހޯދައިގެން، 2021 ވަނަ އަހަރު ޔުނީފޯމް ބަދަލުކުރާނީ،" ނާޒް ވިދާޅުވި އެވެ.\nސްކޫލް ތައުލީމް އެޑިއުކޭޝަން މިނިސްޓްރީ އަމީނިއްޔާ ސްކޫލް ސްކޫލް ޔުނީފޯމް\nބަދަލުކޮށްލި ކޮށްލީނުން ޓްރާންސްޕޭރެންޓް ނުކުރާތި!\nޙަޤީޤަތަށް ލޯބިކުރާ މީހެއް\nއަމީނިއްޔާ ސްކޫލުގެ ޔުނީފޯމަކީ 75 އަހަރުވީ ޔުނިފޯމެއްކަމަށް މި ޚަބަރުގައި ލިޔެވިފައި ވަނީ ލިޔުމުގެ ކުށަކުން ކަމަށް ގަބޫލުކުރެވޭ\nމިހާރަށް ވުރެ އަގުހެޔޮ ޔުނިފޯމަކަށް ބަދަލުކުރާނަމަ، ބަދަލުކުރަން ފެނޭ. ނޫނީ ސްކޫލުން ޔުނިފޯމު ހިލޭ ނުދޭނަމަ، އެކުރެވެނީ ބެލެނިވެރިންނާއި ދަރިވަރުންނަށް އަނިޔާއެއް. ޔޫރަޕުގެ ފިނި ޤައުމުތަކުގައި ހެދުންލާ ގޮތަށް ދިވެހި ސްކޫލްކުދިން ޔުނިފޯމުލާން ފެށުމަކީ ބޭކާރު، ޚަރަދުބޮޑު، ތިމާވެއްޓާ ނުގުޅޭ އިސްރާފެއް. ދަރިވަރުން މޮޅުވަނީ ޔުނިފޯމެއް އެޅުމަކުންނޫން. ގިނައިން ކިޔަވާދިނީމާ. ކަންދެއްކުމަށް މިކަހަލަ ކަންތައްތައް ކުރާ ނާޒިރުގެ އިސްތިޢުފާއަށް ގޮވާލަން.\nއަސްލު އަމީނިއްޔާ ވަރަށް ކަޑަ... މާލޭގެ ސްކޫލެކޭވެސް ނުބުނެވޭނެ.. އެކުދިންލާ ޔުނިފޯމް ވެސް އަހަރެއްގެ ތެރޭ6ޔުނިފޯމް ހޯދަންޖެހޭ... ހުދުކުލައޭ ކިޔާފަ ކުދިންގެ ޔުނިފޯމް ހުންނަނީ ކަލު ކުލައަށް ބަދަލު ވެފަ\nއަމީނިއްޔާ މަޖީދިއްޔާ އަށް ޖިންސު މަސްހުނިކޮށްގެން ކުދިން ވެއްދަންފެށި ފަހުން މުޅިން އެހެން ގޮތަކަށް ދެކެވެން ފެށި. އަދިވެސް ބޭނުމީ އަމީނިއްޔާ ހުސް އަންހެން ކުދިންނަށް ހާއްސަ ސްކޫލެއްގެ ގޮތުގައި އޮންނަތަން ދެކެން.\nތިޔަ ޔުނީފޯމު ތީ ބޮޑު އުދަގުލެއް،\nދޮވެ އިސްތިރި ކުރަން ފަސޭހަ ލައިގެން އުޅޭ ކުއްޖަކަށް ފަސޭހަ ވައި ރޯޅި އެއް ޖެހިލާ އިރަށް ވަޔާ ނުހިއްލޭ އަގު ހެޔޮ ޔުނިފޯރމް އަކަށް އިންތިޒާރު ކުރާތާ ކިތަންމެ ދުވަހެއް. ޢަވަހަށް ބަދަލު ކޮށްލާ\nނަން ބަދަލުކޮއްލުން، ޔުނީފޯމް ބަދަލުކޮއްލުން ފަދަ ބިޔަބޮޑެތި ބިލިއަން ރުފިޔާގެ ޕްރޮޖެކްޓްތައް ހިންގޭނީ މިސަރުކާރައް.\nނާޒްލީން މެންނަކަށް ނުވާނެ. މި އަހަރު މެދުތެރޭގައިވެސް ތިޔަ ސާރވޭ އެއް ކުރި. އަހަރު ނިމުނު އިރުވެސް ޚަބަރެއް ނުވި. މެނޭޖްމެންޓް ރަނގަޅެއް ނޫން. ސްކޫލް ބޯޑާ ގުޅިގެންވެސް މަސައްކަތެއް ނުކުރެވުނު.\nރަނގަޅު ބަދަލުކުރަންޖެހޭ. ކޮލޯނިއަލް ޒަމާނުގެ ޔުނިފޯމްތައް އަދިވެސް.


Afghanistan Messi anekkaaves ge dhookoh dhaan jehijje | Mihaaru\nއަފްޣާނިސްތާނުގެ މެސީ، ލިއޮނެލް މެސީ ސޮއިކޮށް ފޮނުވި އާޖެންޓީނާގެ 10 ނަމްބަރު ޖޯޒީ ލައިގެން. --ފޮޓޯ:އޭއެފްޕީ\nއަފްޣާނިސްތާނުގެ މެސީ އަނެއްކާވެސް ގެ ދޫކޮށް ދާން ޖެހިއްޖެ\n07 ޑިސެމްބަރ 2018 - 10:312comments\nކާބުލް (ޑިސެމްބަރު 7) - އާޖެންޓީނާގެ ލިއޮނެލް މެސީ އަށް އާދަޔާޚިލާފު ލޯތްބެއް ޖެހިފައި ހުރުމުން "އަފްޣާން މެސީ"ގެ ނަމުން މަޝްހޫރު ކުޑަ ކުއްޖާ އަށް ލިބެމުންދާ އިންޒާރުތަކާ ގުޅިގެން އަނެއްކާ ވެސް ގެދޫކޮށް އެހެން ހިސާބަކަށް އެ އާއިލާ ބަދަލުވާން ޖެހިއްޖެ އެވެ.\nއުމުރުން މިހާރު ހަތް އަހަރުގެ މުރްތަޟާ އަހުމަދީ 2016 ވަނަ އަހަރު މަޝްހޫރުކަން ހޯދީ ޕްލާސްޓިކް ކޮތަޅަކުން މެސީގެ ޖޯޒީއެއް ލައިގެން އުޅެނިކޮށް ބަޔަކަށް ފާހަގަވި ހިސާބުންނެވެ. އެ ކުއްޖާގެ ފޮޓޯތައް ވަނީ ސޯޝަލް މީޑިއާގައި ގިނަ ބަޔަކު ޝެއާކޮށްފަ އެވެ. އޭރު އެ ކުއްޖާ ބުނެފައި ވަނީ އެންމެ ބޭނުން ވަނީ މެސީއާ ބައްދަލު ކުރަން ކަމަށެވެ. ފަހުން މުރްތަޟާ ވަނީ ގަތަރުގައި މެސީއާ ބައްދަލުކޮށްފަ އެވެ.\nމުރްތަޟާގެ އާއިލާ އިން ބުނީ އަފްޣާނިސްތާނުގައި އުޅެމުން ދިޔަ ގެ ދޫކޮށް އެހެން ހިސާބަކަށް ދާން ޖެހުނީ ތާލިބާނުން ދޭ އިންޒާރުތަކުގެ ސަބަބުން ކަމަށެވެ. އެ މީހުން ދިރިއުޅުނީ އިރު ދެކުނުގެ ގާޒްނީގަ އެވެ. މިހާރު ވަނީ ވެރިރަށް ކާބުލް އަށް ބަދަލުވެފަ އެވެ. އެ އާއިލާ ކުރިން ވަނީ 2016 ވަނަ އަހަރު ޕާކިސްތާނުގައި ވެސް ކުޑަ ދުވަސްކޮޅަކު އުޅެފަ އެވެ. ނަމަވެސް ފައިސާ ކޮޅު ހުސްވުމުން އެނބުރި ވަނީ އަފްޣާނިސްތާނަށް ބަދަލުވެފަ އެވެ.\nނޫކުލަ އާއި ހުދު ކުލައިގެ ކޮތަޅަކުން އާޖެންޓީގެ ޖާޒީ ސިފަވާ ގޮތަށް ޖާޒީއެއް ލައިގެން މުރްތަޟާ ފޮޓޯ ނެގި އިރު އޭނާގެ އުމުރުން ފަސް އަހަރެވެ. އެ ޖާޒީގައި މާކަރަކުން ވަނީ 10 ނަމްބަރު ވެސް ޖަހައިފަ އެވެ. ސޯޝަލް މީޑިއާގައި އެ ފޮޓޯތައް ވައިރަލްވެ މެސީ އަށް އެ ކުއްޖާގެ ހިތުގައި އޮތް ލޯބި އެނގުމާ އެކު މެސީ ވަނީ އޭނާ ސޮއިކޮށްފައިވާ ޖާޒީއަކާ އެކު ޕެކޭޖެއް އެ ކުއްޖާ އަށް ފޮނުވައިފަ އެވެ. ދެހާސް ސޯޅަ ވަނަ އަހަރު ބާސެލޯނާ ގަތަރަށް ކުރި ދަތުރުގައި މުރްތަޟާ އަށް ވަނީ މެސީ ދައުވަތު ދީފަ އެވެ.\nމުރްތަޟާގެ އާއިލާ އިން ބުނީ އެ މީހުންނަށް ލިބުނު މަޝްހޫރު ކަމާ އެކު ތާލިބާނުންގެ އަމާޒަކަށް މިހާރު ހަދާފައިވާ ކަމަށެވެ. މުރްތަޟާގެ 17 އަހަރުގެ ބޭބެ ބުނީ ވޭތުވެދިޔަ ދެ އަހަރު މުރްތަޟާ ސްކޫލަށް ވެސް ފޮނުވާފައި ނުވާ ކަމަށާ އަދި މަގު މައްޗަށް ކުޅެން ވެސް ނުނެރޭ ކަމަށެވެ.\nއިތުރު ލިޔުންތައް ލިއޮނަލް މެސީ އަފްޣާނިސްތާން


Class Therey Ranbir Meyzu Dhashah Vadhe Onnanee "Teacher Ge Fayah Balan" - Vaguthu\nބޮލީވުޑްގެ ތަރި ރަންބީރު ކަޕޫރަކީ ފިލްމީ ދާއިރާގައި ކުޅަދާނަ އެކްޓަރެއް ފަދައިން މީހުންގެ ހިތްތައް ދަމައިގަތުމުގައި ވެސް ދެވަނައެއް ނެތް މީހެކެވެ. ފިލްމީ ހަޔާތަށް އޭނާ އަލަށް ވަތް ދުވަހުން ފެށިގެން އެތައް ބަޔަކާއި ލޯބީގެ ގޮތުން ގުޅިގެން އޭނާ އުޅެފައި ވެއެވެ. އެހެންކަމުން ރަންބީރަކީ ބޮލީވުޑްގެ ބައެއް އެހެން ތަރިންނާއި ތަފާތު މީހެއް ކަމަށް ގިނަ ބަޔަކު ބުނަމުން ދެއެވެ.\nބޮލީވުޑްގެ މަޝްހޫރު ތަރި، އާލިއާ ބަޓް އާއި މިހާރު ލޯބީގެ ގޮތުން ގުޅިގެން އުޅޭ އުމުރުން 37 އަހަރުގެ ރަންބީރު ވަނީ ޕްރޮގްރާމަކަށް ދިން އިންޓަވިއުއެއްގައި އޭނާ ކުޑައިރު ހިނގައިދިޔަ ކަމެއްގެ ވާހަކަ ހިއްސާކޮށްފައެވެ. މި ވާހަކަ މިހާރު ގިނަ ބައެއްގެ ސަމާލުކަމަށް އައިސްފައި ވާއިރު ރަންބީރު ބުނީ އެކަން ހިނގާފައިވަނީ އޭނާގެ އުމުރުން އެންމެ 8 އަހަރުގައި ކަމަށެވެ.\n"އެދުވަހު އިނގިރޭސި ޓީޗަރު ކްލާހަށް އައިސް ގޮނޑީގައި އިށީން އިރު އަހަރެން އޮތީ މޭޗު ދަށަށް ވަދެ. ސްކާޓެއް ލައިގެން ސްކޫލަށް އަންނާނީ އެ ޓީޗަރު އެކަނި. އަހަރެން މޭޒުދަށަށް ވަނީ ޓީޗަރުގެ ފައި ބަލަން. އެހެން އޮއްވައި ޓީޗަރަށް އަހަރެން އެތަނުގައި އޮތްކަން އެނގިގެން ނެރެ ކްލާހުންވެސް ބޭރުކޮށްލި. އެއަށްފަހު އަހަރެންގެ މަންމަ އާއި ވެސް ބައްދަލުކުރި،" ރަންބީރު ބުންޏެވެ.\nރަންބީރު ބުނިގޮތުގައި އެދުވަހު ކަންހިނގައި ދިޔަގޮތް އޭނާވެސް ހުއްޓައި ޓީޗަރު ވަނީ އޭނާގެ މަންމައަށް ކިޔައިދީފައެވެ. އެކަމާއި މަންމަ ހުރީ ބުނާނެ އެއްޗެސްވެސް ނޭނގި ވަރަށް ލަދުން ކަމަށް ރަންބީރު ބުންޏެވެ. އެ ދުވަހަކީ ދުވަހަކުވެސް ހިތުން ފިލައި ނުދާނެ ދުވަހެއް ކަމަށް އޭނާ ބުންޏެވެ.\nރަންބީރު ބުނިގޮތުގައި ކްލާސްތެރޭގައި ސަކަރާތްޖަހާތީ ވަރަށް ގިނަ ދުވަހު އެ ޓީޗަރު އޭނާއަށް އަދަބުދޭ ކަމަށެވެ. ނަމަވެސް އެ އަދަބުތަކުން ޓީޗަރު ދެކެވާ ލޯތްބައް އެއްވެސް ބަދަލެއް ނާންނަ ކަމަށް ރަންބީރު ބުނެފައި ވެއެވެ.\nރަންބީރު ކުޑައިރު ތައުލީމް ހާސިލްކޮށްފައި ވަނީ މުމްބާއީގެ ކޭމްޕިއަން ސްކޫލުންނެވެ. އެ ސްކޫލުގައި ކިޔެވިއިރު ވެސް ރަންބީރު ވަނީ ރަނގަޅު ނަތީޖާތަކެއް ހޯދާފައެވެ. އެއަށްފަހު ސްކޫލް ދައުރު ނިންމާލުމަށްފަހު އެމެރިކާއިން ޑިގްރީވެސް އޭނާ ހާސިލްކޮށްފައި ވެއެވެ.\nމީގެ ކުރިން ކެޓްރީނާ ކައިފް އާއި ދީޕިކާ ޕަދުކޯން އާއި މަހީރާ ޚާން ފަދަ މަޝްހޫރު އެތައް ތަރިންނަކާއި ލޯބީގެ ގޮތުން ގުޅިގެން އުޅުނު ރަންބީރު މިހާރުގެ ލޯބިވެރިޔާ އާލިއާ ބަޓް އާއިއެކު އުޅޭތާ ދެ އަހަރު ވެއްޖެއެވެ. މި ދެތަރިން މިއަހަރުގެ ފަހުކޮޅު ކައިވެނިކުރަން އުޅޭކަމުގެ އަޑުތައްވެސް އަންނަނީ ފެތުރެމުންނެވެ.\nކޮވިޑުން ރަނގަޅުވުމަށްފަހު ކާތިކު އެންމެ ފުރަތަމަ ވެސް ގަތީ އަގުބޮޑު ކާރެއް\nއޭޕްރީލް 4, 2020 11:29\nވަރަށް ރަނޑު ވައްތަރު ޖަހާ މީހެއްތީ